(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΙΔ΄

Τετάρτη, 30 Οκτωβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν είκοσι δύο μαθητές και μαθήτριες και τρεις εκπαιδευτικοί συνοδοί τους από το Δημοτικό Σχολείο Εκπαιδευτήρια Διαμαντοπούλου Μπαρμπαγιάννη., σελ.   
3. Άδεια απουσίας των Βουλευτών κ.κ Κ. Γιαννακοπούλου και Ν. Μηταράκη, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρης ερωτήσης προς τον Υπουργό Προστασίας του Πολίτη με θέμα: «Η επίθεση στον νόμιμο Μουφτή Κομοτηνής Χαλήλ Τζιχάτ»., σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση της υπ’ αριθ. 79-1 απόφασης του Συμβουλίου Διοικητών του Διεθνούς Νομισματικού Ταμείου σχετικά με την Δέκατη Έκτη Γενική Αναθεώρηση των Μεριδίων Συμμετοχής και του πίνακα για τη μείωση των Νέων Διευθετήσεων Δανεισμού»., σελ.   
2. Κατάθεση σχεδίου νόμου: Οι Υπουργοί Εθνικής Οικονομίας και Οικονομικών και Εξωτερικών κατέθεσαν στις 25 Οκτωβρίου του 2024 σχέδιο νόμου: «Κύρωση της υπ’ αριθ. 79-1 απόφαση του Συμβουλίου Διοικητών του Διεθνούς Νομισματικού Ταμείου σχετικά με τη Δέκατη Έκτη Γενική Αναθεώρηση των Μεριδίων Συμμετοχής και του πίνακα και τη μείωση των Νέων Διευθετήσεων Δανεισμού. , σελ.   
3. Κατάθεση Εκθέσεων Διαρκών Επιτροπών:, σελ.   
 α) Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Περιβάλλοντος και Ενέργειας: «Ρυθμίσεις για τον εκσυγχρονισμό της διαχείρισης αποβλήτων, τη βελτίωση του πλαισίου εξοικονόμησης ενέργειας, την ανάπτυξη των έργων ενέργειας και την αντιμετώπιση πολεοδομικών ζητημάτων»., σελ.   
 β) Η Διαρκής Επιτροπή Οικονομικών Υποθέσεων καταθέτει την Έκθεσή της επί του σχεδίου νόμου του Υπουργείου Εθνικής Οικονομίας και Οικονομικών: «Κύρωση της υπ’ αριθ. 79-1 Απόφασης του Συμβουλίου Διοικητών του Διεθνούς Νομισματικού Ταμείου σχετικά με τη Δέκατη Έκτη Γενική Αναθεώρηση των Μεριδίων Συμμετοχής και του πίνακα για τη μείωση των Νέων Διευθετήσεων Δανεισμού»., σελ.

ΠΡΟΕΔΡΕΥΩΝΤΕΣ

ΒΙΛΙΑΡΔΙΣ Β. , σελ.

ΓΕΩΡΓΑΝΤΑΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:

ΒΙΛΙΑΡΔΟΣ Β. , σελ.   
 ΓΕΩΡΓΑΝΤΑΣ Γ. , σελ.   
  
Β. Επι της επίκαιρης ερώτησης:  
  
 ΝΙΚΟΛΑΚΟΠΟΥΛΟΣ Α. , σελ.   
 ΠΑΠΑΔΟΠΟΥΛΟΣ Ν. , σελ.   
  
Γ. Επί του σχεδίου νόμου του Υπουργείου του Υπουργείου Εθνικής Οικονομίας και Οικονομικών:  
  
 ΒΟΡΥΛΛΑΣ Α. , σελ.   
 ΓΑΒΡΗΛΟΣ Γ. , σελ.   
 ΔΗΜΑΣ Χ. , σελ.   
 ΚΑΖΑΜΙΑΣ Α. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΣΑΦΑΔΟΣ Κ. , σελ.   
 ΚΟΝΤΗΣ Ι. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΥΡΙΑΖΙΔΗΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΑΝΤΖΟΣ Δ. , σελ.   
 ΣΚΟΝΔΡΑ Α. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΤΣΙΡΩΝΗΣ Σ. , σελ.   
 ΤΣΟΚΑΝΗΣ Χ. , σελ.   
 ΦΩΤΟΠΟΥΛΟΣ Σ. , σελ.   
 ΧΑΛΚΙΑΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΙΔ΄

Τετάρτη 30 Οκτωβρίου 2024

Αθήνα, σήμερα στις 30 Οκτωβρίου 2024, ημέρα Τετάρτη και ώρα 9.48΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα ότι στο πλαίσιο του Κοινοβουλευτικού Ελέγχου η επίκαιρη ερώτηση που θα συζητηθεί σήμερα είναι η υπ’ αριθμ. 93/21-10-2021, η οποία θα απαντηθεί από τον Υφυπουργό Προστασίας του Πολίτη κ. Ανδρέα Νικολακόπουλο.

Ξεκινάμε, λοιπόν, με την πρώτη, με αριθμό 93/21-10-2024 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου προς τον Υπουργό Προστασίας του Πολίτη με θέμα: «Η επίθεση στον νόμιμο Μουφτή Κομοτηνής Χαλήλ Τζιχάτ».

Ορίστε, κύριε Παπαδόπουλε, έχετε τον λόγο για την πρωτολογία σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Καλημέρα σας και ευχαριστώ πολύ, κύριε Πρόεδρε.

Στις 11 Οκτωβρίου, κύριε Υφυπουργέ, τα εγκαίνια του Ιεροσπουδαστηρίου Ξάνθης αμαυρώθηκαν από ένα απίστευτο συμβάν, στο οποίο διασύρθηκε κάθε έννοια του ελληνικού κράτους. Μετά την τελετή, οι τρεις νόμιμοι, δηλαδή οι διορισμένοι, οι εκπρόσωποι της ελληνικής πολιτείας, νόμιμοι μουφτήδες, εισήλθαν για την μεσημεριανή προσευχή στο παρακείμενο Τέμενος Τσινάρ. Εκεί ο νόμιμος μουφτής Κομοτηνής Τζιχάτ Χαλήλ δέχτηκε αήθη επίθεση από προπηλακισμούς μειονοτικών ενώ άλλοι δύο μουφτήδες πρόλαβαν να φύγουν νωρίτερα.

Με ιταμό ύφος ο Χουσεΐν Μπαλτατζή τού επιτέθηκε και τον υποχρέωσε να φύγει παρ’ όλο που ο Τζιχάτ δεν διεκδίκησε καν να ηγηθεί στην προσευχή, απλώς να συμμετέχει ως απλός πιστός. Χωρίς να σεβαστεί τον χώρο και με τη συνδρομή άλλων σεσημασμένων ανθρώπων της Άγκυρας, ο Μπαλτατζή ανάγκασε με έντονους προπηλακισμούς τον νόμιμο μουφτή να φύγει.

Θυμίζουμε ότι ο Μπαλτατζή δεν είναι τυχαίος άνθρωπος. Είναι ο πρώτος σε σταυρούς του αλυτρωτικού τουρκόφρονου κόμματος ΚΙΕΦ.

Επίσης, είναι ο Πρόεδρος της ΜΚΟ «Σύλλογος Επιστημόνων Μειονότητας», είναι και γιατρός, που οργάνωσε -άκουσον άκουσον- συναυλία στην κεντρική πλατεία της Κομοτηνής με Τουρκοκύπρια αοιδό να τραγουδά και να εξυμνεί τις σφαγές της Σμύρνης από τον Κεμάλ. Είναι αυτός που προκαλεί λειτουργικά ζητήματα στο Νοσοκομείο Ξάνθης όπου εργάζεται, μιλώντας επιδεικτικά την τουρκική γλώσσα χωρίς να τον καταλαβαίνουν αυτοί που δεν την ομιλούν. Και τώρα αυτοί οι τραμπουκισμοί μπροστά στις κάμερες μαζί με άλλους έξι σε βάρος του νόμιμου μουφτή, όταν εντελώς συμπτωματικά την ίδια μέρα -ακούστε το αυτό- συνέτρωγε με τον Τούρκο πρόξενο στην Ξάνθη. Θέλουν απλά να μας δείξουν οι άνθρωποι ποιος είναι εκεί το αφεντικό.

Δεδομένου ότι οι αποδεδειγμένες απειλές και οι προπηλακισμοί εις βάρος του νόμιμου μουφτή της Κομοτηνής μέσα στο τζαμί ενέχουν πιθανές ποινικές ευθύνες, γιατί δεν κινήθηκαν αυτεπάγγελτα οι αρμόδιες αρχές;

Και δεύτερον, σε ποιες άμεσες ενέργειες θα προβείτε για να περιφρουρήσετε το κύρος της πολιτείας και των θεσμών, στέλνοντας επιτέλους ένα σαφές μήνυμα αποφασιστικότητας πως δεν θα ανεχθούμε πλέον στη Θράκη διατάραξη της κοινωνικής γαλήνης από τις υπηρεσίες της Τουρκίας.

Να πάψουμε επιτέλους να νομιμοποιούμε τους ψευτομουφτήδες που τοποθετεί εκεί ο Ερντογάν και η Άγκυρα στο τουρκικό προξενείο. Θέλουν τώρα -λέει- οι μουφτήδες να εκλέγονται από τον λαό. Πού έγινε αυτό; Εμείς εκλέγουμε εδώ τους ιερείς μας; Πολλώ δε μάλλον στην Άγκυρα. Δεν γίνεται αυτό πουθενά. Εδώ θα το εφαρμόσουμε; Κύριε ελέησον!

Ευχαριστώ πολύ. Αναμένω την απάντησή σας.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, το Υπουργείο Προστασίας του Πολίτη υλοποιεί ένα συστηματικό, συνολικό και υπεύθυνο σχεδιασμό της οργανωτικής δομής όλων των υπηρεσιών του προκειμένου να διασφαλίζεται η δημόσια ειρήνη, η ελεύθερη ανάπτυξη της κοινωνικοοικονομικής ζωής, η πρόληψη και η καταστολή του εγκλήματος, η προστασία του κράτους και του δημοκρατικού πολιτεύματος. Λαμβάνεται, παράλληλα, όμως ιδιαίτερη μέριμνα για την εύρυθμη και ομαλή διαβίωση των υφιστάμενων θρησκευτικών ομάδων και κοινοτήτων.

Προς τον σκοπό της πρόληψης και καταστολής κάθε μορφής παραβατικότητας όλες οι υπηρεσίες της Ελληνικής Αστυνομίας παρακολουθούν διαρκώς και συστηματικά όλα τα ζητήματα που άπτονται της ασφάλειας στον τομέα της ευθύνης τους. Αναλύουν και αξιολογούν κάθε πληροφορία που θα περιέλθει σε γνώση τους σε περίπτωση εκδήλωσης εγκληματικών ενεργειών, έκνομων συμπεριφορών που πραγματώνουν την αντικειμενική υπόσταση αξιόποινης πράξης, εκδηλώνουν όλες τις απαραίτητες υπηρεσιακές και δικονομικές ενέργειες, ενημερώνοντας ταυτόχρονα τον αρμόδιο εισαγγελέα.

Σε σχέση τώρα με το συγκεκριμένο περιστατικό θα σας πούμε ότι ενημερώθηκε το Τμήμα Ασφάλειας Ξάνθης. Αστυνομικοί του Τμήματος Ασφαλείας Ξάνθης πήγαν στο σημείο, επικοινώνησαν με τους τοποτηρητές των μουφτειών Ξάνθης, Κομοτηνής και Διδυμοτείχου, οι οποίοι όμως ανέφεραν ότι δεν επιθυμούν τίποτα από την Ελληνική Αστυνομία, δεν ήθελαν να αναφέρουν κάτι.

Μείναμε εκεί; Όχι. Το Τμήμα Ασφαλείας Ξάνθης διενήργησε προανάκριση αυτεπαγγέλτως για παράβαση του άρθρου 200 του Ποινικού Κώδικα, διατάραξη θρησκευτικών συναθροίσεων, στο πλαίσιο της οποίας έγιναν όλες οι προβλεπόμενες υπηρεσιακές και δικονομικές ενέργειες. Η σχηματισθείσα δικογραφία υποβλήθηκε στην αρμόδια Εισαγγελία Πλημμελειοδικών Ξάνθης για τις δικές της ενέργειες. Όμως, όπως γνωρίζετε, η ποινική διαδικασία διέπεται από την αρχή της μυστικότητας και δεν είναι επιτρεπτή, στο στάδιο αυτό τουλάχιστον, η γνωστοποίηση των στοιχείων που έχουν συλλεχθεί.

Άρα, λοιπόν, η ανταπόκριση της Ελληνικής Αστυνομίας και στο συγκεκριμένο περιστατικό ήταν για ακόμα μια φορά άμεση και αποτελεσματική με αποτέλεσμα να ολοκληρωθεί γρήγορα η ανακριτική διαδικασία και ο δράστης να οδηγηθεί στη δικαιοσύνη.

Ευθέως, λοιπόν, σε απάντηση της ερώτησής σας θα σας πούμε ότι κινήθηκαν αυτεπάγγελτα οι αρμόδιες αρχές. Και βέβαια στη δεύτερη ερώτησή σας, με αυτόν τον τρόπο περιφρουρούμε και το κύρος της πολιτείας και στέλνουμε ένα σαφές μήνυμα αποφασιστικότητας. Στη δευτερολογία μου θα σας πω περισσότερα.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Κύριε συνάδελφε, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Υφυπουργέ, για την απάντηση, αλλά επειδή τα πράγματα είναι πολύ σοβαρά για τον ελληνικό λαό, πρέπει να γνωρίζει ορισμένα πράγματα. Πρέπει οπωσδήποτε -είναι θέμα εθνικής κυριαρχίας- να περιοριστεί κατά πολύ ο ρόλος εκεί του τουρκικού προξενείου στη Θράκη. Πρέπει σαφώς να μάθουν εκεί επιτέλους ποιος είναι το αφεντικό. Το αφεντικό εκεί είναι ο Έλληνας. Το αφεντικό εκεί είναι η ελληνική κυβέρνηση και μόνο η ελληνική κυβέρνηση.

Το τουρκικό προξενείο απολαμβάνει απίστευτες επιχορηγήσεις -το ξέρουμε αυτό- από την Άγκυρα, φανερά 20 εκατομμύρια. Και ρωτώ: Τι τα κάνουν; Συμπεριφέρονται σαν κράτος εν κράτει. Κάνουν ό,τι θέλουν στα σχολεία, στα τζαμιά, στους μειονοτικούς δήμους, στις κοινότητες της περιοχής. Συντηρεί μέσω -ακούστε το αυτό- μισθωτών ψευδομουφτήδων -αυτοί είναι οι ψευδομουφτήδες, οι φυτευτοί- αλλά και άλλων έμμισθων, πράκτορες θα τους πω.

Είδατε την προπαγάνδα της Άγκυρας; Είδατε τι γίνεται, ποιος κάνει κουμάντο, τι τραμπουκισμούς στα τζαμιά της περιοχής; Δεν σέβονται τίποτα. Συνάδελφός μας, ο Ιλχάν Αχμέτ χαρακτήρισε την πράξη ως πράξη ντροπιαστική και για τη διασπορά τού μίσους. Το σημαντικότερο, όμως, ο ψευτομουφτής της Ξάνθης, Μουσταφά Τράμπα δεν σταματά εκεί. Πρόσφατα συμμετείχε σε εκδήλωση του Πανεπιστημίου της Αδριανούπολης με τον τίτλο: «Το να είσαι Τούρκος μουσουλμάνος στη δυτική Θράκη». Προσέξτε, «δυτική Θράκη» και όχι «ελληνική Θράκη». Μάλιστα κατέβηκε με τη σημαία της ανεξάρτητης Θράκης και ισχυρίστηκε ότι το ελληνικό κράτος τους πολεμάει πανταχόθεν. Οικοδεσπότης ήταν ο ίδιος ο Πρύτανης του Πανεπιστημίου Ερχάν Ταμπάκογλου, ο οποίος όταν επισκέφθηκε τη Ροδόπη προσκεκλημένος ενός τουρκόψυχου δημάρχου της περιοχής της Θράκης είπε -ακούστε το- πώς αισθάνεται -λέει- πόνο, σαν να του λείπει το ένα από τα δύο του σκέλη για τη Θράκη που είναι ελληνική. Εμείς να δείτε, κύριε Ταμπάκογλου και κύριε ψευτομουφτή, τι πόνο αισθανόμαστε για την Κωνσταντινούπολη, για τη Σμύρνη, για το Κορδελιό, για τους τόπους όπου γεννήθηκαν οι παππούδες μας, που τους ξεριζώσατε και οι γενιές μας που πάνε πολύ πίσω από τον Πυθαγόρα, τον Θαλή και τον Όμηρο.

Τέρμα οι οσφυοκαμψίες στην Άγκυρα και στον Ερντογάν. Απαιτούμε την απέλαση στην Τουρκία του τουρκόψυχου ψευτομουφτή της Ξάνθης από το ελληνικό Κοινοβούλιο.

Θα ήταν τραγική παράλειψη να μην αναφερθώ και με την ευκαιρία στην επικείμενη επίσκεψη του τούρκου Υπουργού των Εξωτερικών, Χακάν Φιντάν. Θα παρακαλούσαμε ο κ . Γεραπετρίτης όταν τον συναντήσει να τον φιλοξενήσει πατροπαράδοτα, να τον ταΐσει και να τον ποτίσει, όμως να μην του μιλήσει καθόλου για τα ελληνοτουρκικά. Ο κ. Γεραπετρίτης όταν μιλάει για τα ελληνοτουρκικά εμείς οι Έλληνες πατριώτες τρέμουμε, όταν μάλιστα διαλαλεί ο Υπουργός πως δεν τον ενδιαφέρει καθόλου ακόμα και μειοδότη να τον πούνε. Τι θα πει «μειοδότης», κύριε Υφυπουργέ μου; «Προδότης» δεν θα πει; Ο Θεός να φυλάξει! Να μην του μιλήσει, λοιπόν, καθόλου για το Αιγαίο μας, τίποτα, τσιμουδιά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μόνο θα σας δώσουμε να του πάτε του Χακάν ένα δώρο να του κάμετε, ένα δώρο στον Τούρκο Υπουργό Εξωτερικών. Το δώρο αυτό είναι το εγχειρίδιο της Ευρωπαϊκής Ένωσης που αναφέρεται στο δίκαιο της θάλασσας και στη Συνθήκη του Μοντέγκο Μπέι που ενσωματώθηκε τον Ιούνιο του 1998 στο ευρωπαϊκό δίκαιο και αναφέρει αναλυτικά τι πρέπει να γίνεται για τα θέματα ΑΟΖ και των αλιευτικών πόρων. Είναι καθαρά θέμα ευρωπαϊκό. Αν ο κ. Φιντάν επιμένει, υπάρχει για τα θέματα αυτά αρμόδιο ευρωπαϊκό δικαστήριο, το Ευρωπαϊκό Δικαστήριο του Αμβούργου που θα επιλύσει τις όποιες διαφορές μας προς όφελος της Ευρωπαϊκής Ένωσης και της πατρίδας μας, όχι η Χάγη. Η προσφυγή στη Χάγη συνιστά μοιρασιά, συνιστά προδοσία.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τελειώνω.

Όσοι Βουλευτές, όσοι αξιωματούχοι του κυβερνώντος κόμματος, όσοι ακόμα διαθέτετε πατριωτισμό και εθνική συνείδηση, όσοι συναισθάνεστε την κρισιμότητα των ημερών, μη σας παρασύρουν οι δήθεν Δεξιοί διεθνιστές και εθνομηδενιστές. Αντισταθείτε στην κατρακύλα της Κυβέρνησης Μητσοτάκη. Ω κράτος Ελλήνων, ω κράτος ελληνικό, κατάντησες κράτος τυφλό, κουφό και άλαλο, ένα κράτος που δεν βλέπει την καταστροφή του τόπου και των πολιτών!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, ολοκληρώσατε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τελειώνω.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε. Τελειώσατε.

Έπρεπε να έχετε τελειώσει στα τρία λεπτά και έχετε μιλήσει τέσσερα και τριάντα πέντε. Τελειώσατε, κύριε συνάδελφε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ένα κράτος που δεν ακούει…

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώσατε, κύριε συνάδελφε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Μια πρόταση είναι. Αν με αφήνατε, θα ολοκλήρωνα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ολοκληρώσατε παρακαλώ. Ο χρόνος είναι περιορισμένος και πρέπει να αρχίσει το νομοθετικό έργο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Μια πρόταση.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παπαδόπουλε!

Παρακαλώ, να μη γράφεται τίποτα στα Πρακτικά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** …

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ, πάρτε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** …

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παπαδόπουλε, καθίστε κάτω!

Είπα, ολοκληρώσατε! Γίνεται κατανοητό, κύριε Παπαδόπουλε;

**ΝΙΚΟΛΑΟΣ ΠΑΠΑΔΟΠΟΥΛΟΣ:** …

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να μη γράφεται τίποτα στα Πρακτικά.

Κύριε Παπαδόπουλε, αυτός ο μονόλογος πρώτον, δεν ταιριάζει σε Βουλευτή. Από γραπτό κείμενο δεν πρέπει να απευθύνονται οι Βουλευτές, ειδικά στις επίκαιρες ερωτήσεις. Στον Κοινοβουλευτικό Έλεγχο γραπτά κείμενα και λογύδρια; Δεν χρειάζονται, παρακαλώ. Σας δόθηκαν τεσσεράμισι λεπτά από τρία λεπτά.

Παρακαλώ, κύριε Παπαδόπουλε!

**ΝΙΚΟΛΑΟΣ ΠΑΠΑΔΟΠΟΥΛΟΣ:** …

**ΠΡΟΕΔΡΕΥΩΝ (Γεώργιος Γεωργαντάς):** Καθίστε κάτω, κύριε Παπαδόπουλε.

Κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, από τα πολλά θέματα τα οποία θίξατε στη δευτερολογία σας, κανένα δεν αφορά τη λειτουργία της Ελληνικής Αστυνομίας και του Υπουργείου Προστασίας του Πολίτη. Άρα, νομίζω συνάγεται ξεκάθαρα ότι καλυφθήκατε από την απάντηση την οποία σας έδωσα και καταλάβατε και εσείς ότι η απάντηση της Ελληνικής Αστυνομίας και η ανταπόκριση στη συγκεκριμένη περίπτωση ήταν άμεση και αποτελεσματική και στέλνει ένα σαφές μήνυμα.

Θα σας πω ότι όχι μόνο στη συγκεκριμένη περίπτωση, πάντοτε, διαρκώς μέσα στον κύκλο των αρμοδιοτήτων της, η Ελληνική Αστυνομία παρακολουθεί και διαχειρίζεται με την απαιτούμενη διακριτικότητα και ευαισθησία, μέσω των υπηρεσιών της όλα τα ζητήματα, τα οποία άπτονται της εθνικής ασφάλειας και έχει οικοδομήσει όλες τις απαραίτητες ουσιαστικές και αποτελεσματικές συνεργασίες με συναρμόδιους φορείς και αρχές.

Θα σας πω ότι για το αδίκημα του άρθρου 200, το οποίο αφορά και συγκεκριμένη περίπτωση μόνο για αυτό το έτος, η Ελληνική Αστυνομία έχει σχηματίσει έξι δικογραφίες οι οποίες έχουν οδηγηθεί στην ελληνική δικαιοσύνη. Θα σας αναφέρω μόνο τρεις από αυτές, ενδεικτικά: Στις 4 Φεβρουαρίου του 2024 είχαμε δικογραφίες σε βάρος δραστών, οι οποίοι ανέγραψαν υβριστικά συνθήματα σε βάρος της εκκλησίας της Ελλάδας στον Ιερό Ναό Αγίου Αχιλλείου Λάρισας. Στις 14 Ιουνίου του 2024 υποβλήθηκε μήνυση σε βάρος ημεδαπού, ο οποίος φέρεται να παρακώλυε θρησκευτική συνάθροιση στον Ιερό Ναό Αγίου Σπυρίδωνος Νάξου. Πιο πρόσφατα, στις 6 Οκτωβρίου συνελήφθη δράστης ο οποίος διατάραξε την ομαλή διεξαγωγή της θείας λειτουργίας στον Ιερό Μητροπολιτικό Ναό Αγίου Βασιλείου Τρίπολης.

Από αυτά, λοιπόν, που σας αναφέρω και την ανταπόκριση στο προηγούμενο περιστατικό που θίξατε και εσείς αντιλαμβάνεστε ότι δεν γίνεται ανεκτή από την ελληνική πολιτεία καμμία απολύτως συμπεριφορά που προσβάλλει τη θρησκευτική πίστη κανενός και εμποδίζει οποιονδήποτε πιστό να ασκήσει τα θρησκευτικά του καθήκοντα εντός της ελληνικής επικράτειας.

Επίσης, να σας δηλώσω ξεκάθαρα ότι οι μόνοι νόμιμοι αναγνωρισμένοι τοποτηρητές, οι οποίοι υπηρετούν στις μουφτείες Διδυμοτείχου, Ξάνθης και Κομοτηνής είναι οι κ. Οσμάν Χάμζα, Χεμσερή Νεζντέν και Χαλήλ Τζιχάντ η προάσπιση των οποίων αποτελεί καθήκον μας και όπως αποδεικνύεται και από τη διαχείριση του συγκεκριμένου περιστατικού, εμείς ανταποκρινόμαστε επάξια στο καθήκον αυτό.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υφυπουργέ και για τη συνέπεια στον χρόνο.

Θα ήθελα να κάνω τρεις ανακοινώσεις προς το Σώμα.

Οι Υπουργοί Εθνικής Οικονομίας και Οικονομικών και Εξωτερικών κατέθεσαν στις 25 Οκτωβρίου του 2024 σχέδιο νόμου: «Κύρωση της υπ’ αριθ. 79-1 απόφαση του Συμβουλίου Διοικητών του Διεθνούς Νομισματικού Ταμείου σχετικά με τη Δέκατη Έκτη Γενική Αναθεώρηση των Μεριδίων Συμμετοχής και του πίνακα και τη μείωση των Νέων Διευθετήσεων Δανεισμού».

Παραπέμφθηκε στην αρμόδια Διαρκή Επιτροπή.

Υπάρχουν και δύο αιτήματα για άδεια απουσίας στο εξωτερικό προς τον Πρόεδρο της Βουλής κ. Τασούλα.

Η Βουλευτής κ. Κωνσταντίνα Γιαννακοπούλου ζητεί άδεια ολιγοήμερης απουσίας στο εξωτερικό από την 1η έως τις 5 Νοεμβρίου 2024.

Ο Βουλευτής κ. Νότης Μηταράκης ζητεί άδεια ολιγοήμερης απουσίας στο εξωτερικό από τις 14 έως τις 17 Νοεμβρίου 2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τις ζητηθείσες άδειες.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Θα κάνουμε ολιγόλεπτη διακοπή για να περάσουμε στο νομοθετικό έργο, σύμφωνα με την ημερήσια διάταξη.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, συνεχίζεται η συνεδρίαση.

Πριν εισέλθουμε στην ημερήσια διάταξη νομοθετικής εργασίας επιτρέψτε μου να κάνω δυο ανακοινώσεις προς το Σώμα:

Η Διαρκής Επιτροπή Οικονομικών Υποθέσεων καταθέτει την έκθεσή της επί του σχεδίου νόμου του Υπουργείου Εθνικής Οικονομίας και Οικονομικών: «Κύρωση της υπ’ αριθ. 79-1 απόφασης του Συμβουλίου Διοικητών του Διεθνούς Νομισματικού Ταμείου σχετικά με τη Δέκατη Έκτη Γενική Αναθεώρηση των Μεριδίων Συμμετοχής και του πίνακα για τη μείωση των Νέων Διευθετήσεων Δανεισμού».

Επίσης, η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Περιβάλλοντος και Ενέργειας: «Ρυθμίσεις για τον εκσυγχρονισμό της διαχείρισης αποβλήτων, τη βελτίωση του πλαισίου εξοικονόμησης ενέργειας, την ανάπτυξη των έργων ενέργειας και την αντιμετώπιση πολεοδομικών ζητημάτων».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση της υπ’ αριθ. 79-1 απόφασης του Συμβουλίου Διοικητών του Διεθνούς Νομισματικού Ταμείου σχετικά με την Δέκατη Έκτη Γενική Αναθεώρηση των Μεριδίων Συμμετοχής και του πίνακα για τη μείωση των Νέων Διευθετήσεων Δανεισμού».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής Ομάδας. Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Ξεκινάμε από τους συναδέλφους που θέλουν να πάρουν τον λόγο. Ξεκινάμε από τον εισηγητή των Σπαρτιατών.

Κύριε Χαλκιά, έχετε τον λόγο για πέντε λεπτά.

**ΑΘΑΝΑΣΙΟΣ ΧΑΛΚΙΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όπως τόνισα και στα πλαίσια της αρμόδιας Διαρκούς Επιτροπής, το συγκεκριμένο νομοσχέδιο δεν πρόκειται να έχει τη στήριξή μας και αυτό διότι εμείς, όπως και η πλειονότητα των Ελλήνων συμπολιτών μας, έχουμε σταματήσει να πιστεύουμε στον λόγο ύπαρξης του Διεθνούς Νομισματικού Ταμείου.

Το Διεθνές Νομισματικό Ταμείο αποτελεί έναν από τους δύο Οργανισμούς που δημιουργήθηκαν μετά τη σύσκεψη του Bretton Woods, ο άλλος είναι η Παγκόσμια Τράπεζα και ως πρωταρχικό σκοπό είχε την παροχή χρηματοοικονομικής σταθερότητας στα μέλη του. Ο στόχος ήταν να μπορούν τα κράτη να καταφεύγουν στο ΔΝΤ και να δανείζονται με ευνοϊκούς όρους όταν τα επιτόκια δανεισμού ήταν υψηλά, όταν κανένας άλλος δεν τους δάνεισε στην ελεύθερη αγορά. Τα κράτη μπορούσαν να απευθυνθούν στο ΔΝΤ όταν δεν μπορούσαν να καλύψουν το κόστος των εισαγωγών τους. Αυτός ήταν ο κύριος σκοπός του Διεθνούς Νομισματικού Ταμείου και έτσι περιγράφεται στο προοίμιο του καταστατικού του.

Ποια ήταν, όμως, η πραγματικότητα που βίωσαν όσα κράτη προσέφυγαν σε αυτόν τον μηχανισμό υποτιθέμενης ύπαρξης και στήριξης; Υποτίθεται ότι στα δανειζόμενα κράτη το ΔΝΤ παρέχει εκτός από ρευστό και ένα ολοκληρωμένο πακέτο συμβουλευτικών υπηρεσιών. Δίνει κοινώς την απαραίτητη τεχνογνωσία στα κράτη ώστε να εξυγιάνουν τα οικονομικά τους και μελλοντικά να μην περιέλθουν σε παρόμοια δυσμενή κατάσταση.

Η αλήθεια, όμως, είναι ότι η συνδρομή του ΔΝΤ συνοδεύεται σε κάθε χώρα και ήπειρο από μία δέσμη μέτρων ακραίας λιτότητας, από πολιτικές που φέρνουν τους πολίτες σε κατάσταση ακραίας φτώχειας και γίνονται αντικείμενο πολλών κοινωνικών αναταραχών. Έτσι έγινε και στην περίπτωση της Ελλάδας. Δεν θα ασχοληθώ με τους λόγους για τους οποίους έφτασε η χώρα σε αυτήν την κατάσταση. Οι υπαίτιοι γνωρίζουν πολύ καλά ποιος οδήγησε τη χώρα μας με μαθηματική ακρίβεια στην καταστροφή.

Θα σταθώ, όμως, στο αποτέλεσμα αυτής της καταστροφικής οικονομικής πολιτικής. Καταφύγαμε στο ΔΝΤ επειδή δεν υπήρχε εναλλακτικός μηχανισμός σε ευρωπαϊκό επίπεδο. Λάβαμε δάνεια που θα ξεχρεώνουμε για τα επόμενα πενήντα χρόνια, τουλάχιστον, και μαζί ένα πακέτο αναγκαίων μεταρρυθμίσεων που επισφραγίστηκαν με τα τρία μνημόνια που υπέγραψαν οι τότε κυβερνήσεις της χώρας μας.

Πριν την Ελλάδα στο ΔΝΤ είχε καταφύγει και η Αργεντινή. Θα περίμενε κανείς ότι βλέποντας την παρατεταμένη ύφεση στην οποία βυθίστηκε αυτή η χώρα της Λατινικής Αμερικής το ΔΝΤ θα άλλαζε την κατεύθυνση της πολιτικής του. Αντίθετα, όμως, τα μέτρα που επέβαλε στην Ελλάδα ακολούθησαν την πεπατημένη πρακτική ακραίας λιτότητας με περιορισμό των δαπανών και ταυτόχρονη υπέρμετρη αύξηση των φόρων κατά παράβαση κάθε οικονομικής θεωρίας που επιτάσσει περισσότερες δαπάνες σε περιόδους ύφεσης, ώστε να ενισχυθεί το εισόδημα των πολιτών και οι επιπτώσεις της κρίσης να είναι όσο το δυνατόν πιο ελαφριές.

Η Ελλάδα έγινε το οικονομικό πείραμα του κόσμου με καταστροφικές συνέπειες για την οικονομία, που βυθίστηκε σε ακόμα μεγαλύτερη ύφεση, αλλά κυρίως για την κοινωνία. Αυτή η πρακτική έδιωξε από τη χώρα εκατοντάδες χιλιάδες νέους και νέες εντείνοντας το δημογραφικό πρόβλημα, οδήγησε στην απώλεια περιουσιών των Ελλήνων πολιτών. Ακόμη και αυτοκτονίες είδαμε στη χώρα πάνω από τριάντα χιλιάδων συνανθρώπων μας, ένα φαινόμενο που μας ήταν εντελώς άγνωστο μέχρι τότε. Γίναμε οι πιο καταθλιπτικοί πολίτες σε ολόκληρη την Ευρωπαϊκή Ένωση γεγονός που αποτυπώθηκε και στην οικονομία. Από τη μία οι δυσκολίες της καθημερινότητας έριξαν την παραγωγικότητα των εργαζομένων και από την άλλη η κρατική δαπάνη για αντικαταθλιπτικά και ηρεμιστικά εκτοξεύτηκε. Η ανεργία των νέων έφτασε κοντά στο 70% και το κοινωνικό κράτος αποτέλεσε παρελθόν που ακόμα μέχρι σήμερα πασχίζουμε να ξαναχτίσουμε.

Όταν λίγα μόλις χρόνια αργότερα περιήλθε η Ισπανία στην ίδια δεινή οικονομική κατάσταση με εμάς η Ευρωζώνη έλαβε δραστικά μέτρα συστήνοντας τον Ευρωπαϊκό Μηχανισμό Σταθερότητας, μόνο και μόνο για να μην επιβληθούν στην Ισπανία τα ίδια βάρβαρα μέτρα που επιβλήθηκαν στην Ελλάδα.

Πλέον τα κράτη που χρησιμοποιούν ως νόμισμα το ευρώ, έχουν εναλλακτική έναντι στην βαρβαρότητα του ΔΝΤ. Κι όμως σήμερα μας ζητάτε να στηρίξουμε αυτόν τον κατά κοινή γνώμη αποτυχημένο οργανισμό, αυξάνοντας το ποσό των ειδικών τραβηχτικών δικαιωμάτων χωρίς φυσικά να μεταβάλλεται η ποσόστωση. Για αρχή το ίδιο το ΔΝΤ έχει δικαίωμα να εκδίδει ειδικά τραβηχτικά δικαιώματα. Αυτή η πρακτική τυγχάνει αποδοχής ακόμα και από κράτη που έχουν πολύ μεγαλύτερο ποσοστό συμμετοχής στον οργανισμό όπως για παράδειγμα οι Ηνωμένες Πολιτείες της Αμερικής. Τα ειδικά τραβηχτικά δικαιώματα είναι ουσιαστικά ένα ψευδονόμισμα του οποίου η συναλλαγματική ισοτιμία καθορίζεται από τη σχετική αξία των νομισμάτων των πιο ισχυρών οικονομιών παγκοσμίως. Η έκδοσή τους γίνεται από το ίδιο το ταμείο χωρίς να επιβαρύνεται ο προϋπολογισμός κανενός κράτους και χωρίς φυσικά να τίθεται θέμα υποτίμησης των νομισμάτων αυτών διεθνώς. Επομένως εάν το ΔΝΤ χρειαζόταν περισσότερο SDR, θα μπορούσε απλά να τα εκδώσει και όχι να ζητά από τα κράτη επιπλέον χρήματα.

Δεύτερον, υποτίθεται ότι η αύξηση αυτή στοχεύει στη βελτιστοποίηση της δανειοδοτικής ικανότητας του ΔΝΤ για να μπορεί να δίνει περισσότερα δάνεια σε περισσότερες χώρες. Μετά από σειρά ιστοριών αποτυχίας ιδιαίτερη εντύπωση προκαλεί το γεγονός ότι υπάρχουν ακόμα χώρες που θέλουν να καταφύγουν εκεί. Για ποιον λόγο; Για να μειωθεί στο μισό ο πληθυσμός τους λόγω μετανάστευσης και αυτοκτονιών ή επειδή θέλουν οι πολίτες να πληρώνουν υπερδιπλάσιους φόρους που να μην έχουν κανένα αντίκρισμα; Το ΔΝΤ είναι ένας άχρηστος οργανισμός που θα έπρεπε να μη συμμετέχουμε καν ως χώρα, ως Ευρώπη, και όχι να τον ενισχύουμε κιόλας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τρίτον, εάν το ΔΝΤ ήθελε να αυξήσει τα κέρδη του θα έπρεπε να έχει κοιτάξει καλύτερα το θέμα των επενδύσεων που πραγματοποιεί. Αντί να ενισχύει τον υγιή ανταγωνισμό και να επενδύει σε έργα υποδομών που ναι μεν αποφέρουν κέρδη αλλά ταυτόχρονα βελτιώνουν το βιοτικό επίπεδο των πολιτών, το ΔΝΤ προτιμά τα blue chips, δηλαδή επενδύσεις που υπόσχονται τεράστια κέρδη αλλά έχουν και πολύ μεγάλο βαθμό επικινδυνότητας.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΑΘΑΝΑΣΙΟΣ ΧΑΛΚΙΑΣ:** Τελειώνω, κύριε Πρόεδρε. Σας ευχαριστώ για την ανοχή.

Όχι μόνο ζητά επιπλέον χρήματα αλλά έχει αποδείξει ότι δεν έχει καν την ικανότητα να τα διαχειριστεί αποτελεσματικά. Πραγματικά αναμέναμε πολύ περισσότερα από έναν οργανισμό που συστήθηκε μεταπολεμικά για να υποβοηθήσει την οικονομική ανοικοδόμηση του κόσμου μετά τον Δεύτερο Παγκόσμιο Πόλεμο.

Κλείνοντας, ο τρόπος λήψης αποφάσεων εντός του οργανισμού δεν εξυπηρετεί κανένα από τα μέλη του παρά μόνο τις πολύ ισχυρές οικονομίες αυτού του πλανήτη. Θυμίζει το αποφασίζομεν και διατάσσομεν το οποίο δεν είναι χαρακτηριστικό των σύγχρονων δημοκρατιών. Επειδή δέκα, είκοσι χώρες αποφάσισαν να δώσουμε όλοι επιπλέον χρήματα πρέπει να το πράξουμε;

Γι’ αυτό, λοιπόν, καταψηφίζουμε το νομοσχέδιο και καλούμε όλα τα κόμματα να πράξουν το ίδιο.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Τον λόγο έχει ο ειδικός αγορητής από την Πλεύση Ελευθερίας κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Από χθες βρίσκεται στη χώρα μας ο Γερμανός Πρόεδρος Σταϊνμάιερ και θα συμμετάσχει αύριο σε εκδηλώσεις μνήμης στην Κρήτη. Συμμετείχε ήδη στη Θεσσαλονίκη στην επίσκεψη στο υπό ανέγερση μουσείο του Ολοκαυτώματος. Η Πλεύση Ελευθερίας θεωρεί ότι οι εκδηλώσεις αυτές και οι δημόσιες παρουσίες του σε τελετές μνήμης είναι υποκριτικές, όσο η Γερμανία αρνείται να συζητήσει το θέμα των γερμανικών αποζημιώσεων το οποίο ορίζεται από διεθνείς συμφωνίες τις οποίες η Γερμανία η ίδια παραβιάζει.

Επίσης η Πλεύση Ελευθερίας θεωρεί πως η Κυβέρνηση οφείλει να θέσει επιτακτικά το θέμα των γερμανικών αποζημιώσεων στον Γερμανό Πρόεδρο κατά τη διάρκεια της επίσκεψής του και το γεγονός ότι δεν το κάνει είναι άκρως απογοητευτικό. Πρόκειται για αίτημα το οποίο αφορά το αίμα που έδωσαν οι προηγούμενες γενιές για να αντισταθούν στη ναζιστική κατοχή.

Έρχομαι τώρα στο νομοσχέδιο που συζητάμε, κύριε Πρόεδρε. Η σύμβαση που έχουμε μπροστά μας είναι μια σύμβαση όχι διμερής ανάμεσα στη χώρα μας και στο Διεθνές Νομισματικό Ταμείο, αλλά πρόκειται για μια σύμβαση που το Διεθνές Νομισματικό Ταμείο έχει συμφωνήσει με τα εκατόν ενενήντα ένα κράτη-μέλη του. Δηλαδή πρόκειται για κάτι το οποίο θα κυρώσουν όλα τα κράτη-μέλη του Διεθνούς Νομισματικού Ταμείου.

Αυτό το λέω για να ξεκαθαρίσουμε σε όσους μας παρακολουθούν ότι δεν έχουμε εδώ πέρα μία περίπτωση όπως αυτή που, δυστυχώς, έβλεπε η χώρα μας καθημερινά την προηγούμενη δεκαετία όταν το Διεθνές Νομισματικό Ταμείο έπαιξε τον ρόλο που έπαιξε στη διάρκεια της ελληνικής οικονομικής κρίσης και των μνημονίων.

Ταυτόχρονα το γεγονός ότι συζητάμε μία σύμβαση με το Διεθνές Νομισματικό Ταμείο θεωρούμε ότι δεν πρέπει να μας κάνει να ξεχνάμε -και ιδίως τους νεότερους να ξεχνούν- τον ρόλο που έπαιξε το Διεθνές Νομισματικό Ταμείο στην ελληνική κρίση τα προηγούμενα χρόνια. Υπήρξε ένας καταστροφικός ρόλος. Δεν πρέπει να ξεχνάμε ότι η περιβόητη τρόικα η οποία φερόταν στα Υπουργεία μας και στις κυβερνήσεις μας σαν να είναι αποικίες του Διεθνούς Νομισματικού Ταμείου και των άλλων δύο θεσμών που απαρτίζουν την τρόικα, δηλαδή της Ευρωπαϊκής Ένωσης και της Ευρωπαϊκής Κεντρικής Τράπεζας ότι το Διεθνές Νομισματικό Ταμείο έπαιξε κεντρικό ρόλο σε αυτή την διαδικασία.

Επίσης δεν πρέπει να ξεχνάμε ότι με τις πολιτικές που και το Διεθνές Νομισματικό Ταμείο επιβεβαίωσε και επέβαλε στη χώρα μας η οικονομία μας ζημιώθηκε με απώλεια σχεδόν 25% του Ακαθάριστου Εθνικού Προϊόντος -χάθηκε αυτό στα πρώτα χρόνια των μνημονίων- καθώς και με μία ανεργία της τάξης του 28%. Στην περίπτωση πολλών νέων τους οδήγησε στη μετανάστευση και για αρκετό διάστημα είχαμε ανεργία άνω του 50% μεταξύ των νέων. Αυτές είναι πολιτικές οι οποίες δρομολογήθηκαν στη χώρα μας από το Διεθνές Νομισματικό Ταμείο την προηγούμενη δεκαετία.

Η συμφωνία που έχουμε μπροστά μας αφορά μία αναθεώρηση του τρόπου με τον οποίο χρηματοδοτείται το Διεθνές Νομισματικό Ταμείο από τα κράτη-μέλη του και ταυτόχρονα υπάρχει μία επίπτωση στον τρόπο με τον οποίο τα κράτη-μέλη του θα ψηφίζουν στο συμβούλιο και στα όργανα του Διεθνούς Νομισματικού Ταμείου. Η αναθεώρηση αυτή δεν είναι μοναδική. Κάθε πέντε χρόνια το Διεθνές Νομισματικό Ταμείο αναθεωρεί τον τρόπο με τον οποίο τα κράτη-μέλη του εισφέρουν, δηλαδή δίνουν χρήματα στο ταμείο, ούτως ώστε το ταμείο αυτό να μπορεί να χρησιμοποιεί αυτά τα χρήματα στα διάφορα προγράμματα δανεισμού που υποστηρίζει.

Η συμφωνία όμως που έχουμε μπροστά μας είναι κάπως ξεχωριστή σε σχέση με τις προηγούμενες πενταετείς περιοδικές αναθεωρήσεις. Είναι ξεχωριστή διότι πρόκειται για μία ιδιαιτέρως καθυστερημένη, πολύ καθυστερημένη, αντίδραση στην παγκόσμια οικονομική κρίση του 2008. Το 2010 το ταμείο αποφάσισε να αυξήσει κατά 50% τις συνδρομές των κρατών-μελών του στο ταμείο, ούτως ώστε να μπορεί να χρηματοδοτεί πιο φιλόδοξα προγράμματα δανεισμού και ταυτόχρονα να εξαρτάται λιγότερο από δάνεια. Διότι πολλοί ενδεχομένως να μην ξέρουν, αλλά το Διεθνές Νομισματικό Ταμείο ένα μικρό ποσό των δανείων που δίνει προέρχεται από χρήματα τα οποία το ταμείο το ίδιο δανείζεται προηγουμένως. Αυτό δεν έχει λογική και δεν μπορεί να στηρίξει κάποιες πρωτοβουλίες του ταμείου.

Υπό αυτή την έννοια αποφασίστηκε από το συμβούλιο διοικητών του ταμείου να αυξηθεί η συνδρομή των κρατών-μελών του ταμείου κατά 50% και αυτή είναι η σύμβαση που έχουμε μπροστά μας. Θα πρέπει, ωστόσο, να υπογραμμίσουμε ότι η σύμβαση αυτή έχει και επίπτωση στις ψήφους που έχουν τα κράτη-μέλη στο Διεθνές Νομισματικό Ταμείο. Αυξάνει επίσης με ανάλογο τρόπο την συμμετοχή των ψήφων των κρατών-μελών στον οργανισμό αυτόν.

Η Πλεύση Ελευθερίας θεωρεί ότι το Διεθνές Νομισματικό Ταμείο όταν συστάθηκε το 1944 - 1945 είχε έναν αγαθό σκοπό που ήταν να συμβάλλει στη συνοχή της παγκόσμιας οικονομίας που αναδυόταν μετά τον Δεύτερο Παγκόσμιο Πόλεμο. Αλλά στην πορεία το Διεθνές Νομισματικό Ταμείο κατάντησε να είναι ένας οργανισμός ο οποίος επιβάλλει σκληρές πολιτικές λιτότητας στα κράτη στα οποία δανείζει.

Το ταμείο δανείζει χρήματα σε κράτη τα οποία αντιμετωπίζουν προβλήματα στο ισοζύγιο πληρωμών, στο εμπορικό τους ισοζύγιο -κράτη που χρεοκοπούν- καθώς και κράτη τα οποία έχουν πρόβλημα φτώχειας. Ωστόσο ο δανεισμός αυτός συνήθως συνοδεύεται από πολύ σκληρά προγράμματα λιτότητας και δομικής αναπροσαρμογής τα οποία διέπονται από μία ακραία νεοφιλελεύθερη λογική. Το ταμείο με τον τρόπο αυτόν έχει καταστρέψει πολλές οικονομίες παγκοσμίως και μεταξύ αυτών, δυστυχώς, και στην περίπτωση της χώρας μας την περασμένη δεκαετία έκανε το ίδιο και στην Ελλάδα.

Ταυτόχρονα -και με αυτό θα κλείσω, κύριε Πρόεδρε-, η αλλαγή στον τρόπο με τον οποίο χρηματοδοτείται το ταμείο και οι επιπτώσεις που αυτό έχει στον τρόπο με τον οποίο λαμβάνονται οι αποφάσεις, δηλαδή στις ψήφους των κρατών-μελών του, δεν αλλάζει τη δομή που έχει το ταμείο εσωτερικά. Το ταμείο δίνει ψήφους στα κράτη-μέλη του με βάση τα χρήματα που αυτά εισφέρουν στο ταμείο. Ως αποτέλεσμα, οι επτά μεγαλύτερες οικονομίες, οι G7 δηλαδή, έχουν αυτή τη στιγμή περίπου το 42% των ψήφων στο Διεθνές Νομισματικό Ταμείο.

Κατά συνέπεια, αυτές και κάποια κράτη τα οποία εξαρτώνται από αυτές μπορούν να παίρνουν όλες τις αποφάσεις στο Διοικητικό Συμβούλιο του Ταμείου και ως αποτέλεσμα, ενώ το ταμείο έχει εκατόν ενενήντα ένα κράτη-μέλη, μία μειονότητα ισχυρών οικονομιών υπαγορεύει τις αποφάσεις που αυτό λαμβάνει.

Υπό αυτούς τους όρους, η Πλεύση Ελευθερίας θεωρεί ότι χάσαμε μια ευκαιρία να αλλάξουμε τον τρόπο λήψης αποφάσεων που δίνει τη μερίδα του λέοντος στις ισχυρές οικονομίες του κόσμου και, κατά συνέπεια, να αλλάξουν έτσι πολλές από τις καταστροφικές πολιτικές τις οποίες το Διεθνές Νομισματικό Ταμείο στο παρελθόν έχει επιβάλει σε πολλά κράτη-μέλη του.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο ειδικός αγορητής από την Κοινοβουλευτική Ομάδα της Νίκης ο κ. Βορύλλας.

Ορίστε, κύριε συνάδελφε.

**ΑΝΔΡΕΑΣ ΒΟΡΥΛΛΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, με την κύρωση της εν λόγω απόφασης στόχος είναι η ενεργός συμμετοχή της χώρας μας στις αποφάσεις του Διεθνούς Νομισματικού Ταμείου οι οποίες αποσκοπούν στην ενίσχυση της χρηματοδοτικής του ικανότητας για την ανταπόκρισή του στις προκλήσεις που αντιμετωπίζουν οι χώρες μέλη του.

Ως κόμμα δεν είμαστε οπαδοί του απομονωτισμού, οπότε κατ’ αρχάς συμφωνούμε με την κύρωση της απόφασης, δεδομένου ότι στόχος είναι η ενεργός συμμετοχή της χώρας μας στις αποφάσεις του Διεθνούς Νομισματικού Ταμείου. Δυστυχώς, όμως, η πραγματικότητα είναι πως η χώρα μας ποτέ δεν είχε ενεργό συμμετοχή στις αποφάσεις του Διεθνούς Νομισματικού Ταμείου με ευθύνη όλων των κυβερνήσεων.

Δεν θα πρέπει η συμμετοχή της χώρας μας να εξαντλείται στην κύρωση αποφάσεων, όπως η παρούσα, που οδηγούν απλά στην αύξηση του μεριδίου συμμετοχής της Ελλάδας κατά 1.214.500.000 ειδικά τραβηκτικά δικαιώματα, δηλαδή στην καταβολή του ποσού του 1,5 δισεκατομμυρίου ευρώ περίπου.

Η όλη διαδικασία της κύρωσης της εν λόγω απόφασης δείχνει πως η χώρα μας έχει ρόλο απλού παρατηρητή εντός του Διεθνούς Νομισματικού Ταμείου, χωρίς φωνή και προτάσεις, χωρίς συμμαχίες, χωρίς ενεργή συμμετοχή στη χάραξη των πολιτικών του. Και αν αναρωτιόμαστε τι δράσεις θα μπορούσαμε να αναλάβουμε, θα καταθέσω στη Βουλή την έκθεση του Ανεξάρτητου Γραφείου Αξιολόγησης του Διεθνούς Νομισματικού Ταμείου με τίτλο: «The IMF and the crisis in Greece, Ireland and Portugal», η οποία ποτέ δεν αποτέλεσε θέμα συζήτησης στη Βουλή ούτε γνωρίζουμε τι ενέργειες ανέλαβε η χώρα μας μετά τη δημοσίευσή της στα όργανα εντός του Διεθνούς Νομισματικού Ταμείου.

Στην έκθεσή του το Ανεξάρτητο Γραφείο Αξιολόγησης του Διεθνούς Νομισματικού Ταμείου εντόπισε ευθύνες τόσο στις πρώην διοικήσεις του Διεθνούς Νομισματικού Ταμείου για τις πολιτικές επιλογές χρηματοδότησης της Ελλάδας, όσο και στους οικονομολόγους τεχνοκράτες του ταμείου για τις λάθος εκτιμήσεις τους, σχετικά με την ύφεση και την ανεργία στη χώρα μας. Φωτογραφίζοντας τις επιλογές του πρώην επικεφαλής του Διεθνούς Νομισματικού Ταμείου Ντομινίκ Στρος-Καν, το γραφείο χαρακτηρίζει ως λάθος την πολιτική απόφασή του να χρηματοδοτήσει το 2010 την Ελλάδα με ποσό μεγαλύτερο από αυτό που της αντιστοιχούσε, ειδικά μάλιστα λόγω του ότι η υπέρογκη χρηματοδότηση έγινε χωρίς να έχει προηγηθεί αναδιάρθρωση του ελληνικού χρέους, επειδή, όπως αναφέρει η έκθεση, η Ευρωπαϊκή Επιτροπή, η Ευρωπαϊκή Κεντρική Τράπεζα και κάποια κράτη-μέλη ήταν αντίθετα.

Σε τεχνοκρατικό επίπεδο, η έκθεση του γραφείου φωτογραφίζει εμμέσως πλην σαφώς τον Πολ Τόμσεν και την ομάδα του ταμείου που το 2009 εκτιμούσαν ότι η σωρευτική ύφεση ως το 2012 θα έφτανε το 5,5%, ενώ τελικά εκτινάχθηκε στο 17%. Ακολουθώντας λανθασμένες εκτιμήσεις για την ανάπτυξη, έπεσαν έξω και οι εκτιμήσεις για την ανεργία. «Το ποσοστό ανεργίας το 2012 ήταν 25% έναντι πρόβλεψης για 15%», σημειώνει το γραφείο. Και προσθέτει ότι «οι συνέπειες μετάδοσης της κρίσης δεν ποσοτικοποιήθηκαν αυστηρώς, ούτε συζητήθηκαν διεξοδικά στο εσωτερικό του ταμείου».

Στην ίδια έκθεση μεταξύ άλλων τονίζονται τα εξής: Το υπ’ αριθμόν ένα λάθος ήταν ότι το Διεθνές Νομισματικό Ταμείο δεν επέμεινε στην αναδιάρθρωση του χρέους προτού ξεκινήσει το πρόγραμμα. Εφόσον δεν έγινε αναδιάρθρωση του χρέους προτού χρηματοδοτηθεί η Ελλάδα από το ταμείο, το γραφείο αποφαίνεται πως θα έπρεπε να έχει ζητήσει από τους Ευρωπαίους μεγαλύτερη χρηματοδοτική στήριξη προς την Ελλάδα. Η αναδιάρθρωση του χρέους που έγινε με το κούρεμα των ομολόγων που κατέχει ο ιδιωτικός τομέας PSI το 2012 έγινε με μεγάλη καθυστέρηση και το καθαρό όφελός της δεν ξεπέρασε τα 85 δισεκατομμύρια ευρώ έναντι μεικτού οφέλους 200 δισεκατομμυρίων ευρώ, μέγεθος που κρίνεται ανεπαρκές από το γραφείο.

Η στρατηγική διάσωσης που υιοθετήθηκε ήταν εξαιρετικά παρακινδυνευμένη και η προσαρμογή που επιβλήθηκε στη χώρα μας ήταν υπερβολικά εμπροσθοβαρής, κυρίως επειδή έπρεπε να αποκλιμακωθεί ο λόγος χρέους προς το ΑΕΠ από το 2013. Μολονότι το ρίσκο μετάδοσης της κρίσης διαδραμάτισε σημαντικό ρόλο στη λήψη απόφασης για συμμετοχή του ταμείου στο ελληνικό πρόγραμμα, την ίδια στιγμή οι συνέπειες μετάδοσης της κρίσης δεν ποσοτικοποιήθηκαν αυστηρώς ούτε συζητήθηκαν διεξοδικά στο εσωτερικό του ταμείου.

Σε άλλο σημείο επισημαίνεται ακόμα ότι η διεθνής κοινότητα θα έπρεπε να έχει επωμιστεί τουλάχιστον εν μέρει το κόστος παρέμβασης, ώστε να μην διαχυθεί η κρίση, κάτι που δεν έγινε. Οι υπερβολικά φιλόδοξες προβλέψεις που έκανε το Διεθνές Νομισματικό Ταμείο και οι οποίες στην πράξη δεν έβγαιναν αληθινές, είχαν ως αποτέλεσμα να γίνεται ολοένα και πιο δύσκολη η επίτευξη των στόχων. Ενδεικτικά, γίνεται αναφορά στην υπεραισιόδοξη εκτίμηση του Διεθνούς Νομισματικού Ταμείου ότι τα έσοδα από τις ιδιωτικοποιήσεις θα φτάσουν τα 50 δισεκατομμύρια ευρώ από τα 10,5 δισεκατομμύρια ευρώ που αρχικά είχαν υπολογιστεί. Το γραφείο παραδέχεται ότι αυτή η χαοτική διαφορά οφείλεται σε μεγάλο βαθμό στην προσπάθεια των τεχνοκρατών του Διεθνούς Νομισματικού Ταμείου να δείξουν ότι βγαίνουν τα νούμερα σε σχέση με τη βιωσιμότητα του χρέους και τους δημοσιονομικούς στόχους. Δεν δόθηκε ιδιαίτερη σημασία στο γεγονός ότι η Ελλάδα ως μέλος μιας νομισματικής ένωσης δεν είχε τη δυνατότητα ευελιξίας, καθώς η συμμετοχή της δημιουργούσε περιορισμούς για οποιαδήποτε εναλλακτική στρατηγική. Το Διεθνές Νομισματικό Ταμείο χρειάστηκε μήνες, για να συνειδητοποιήσει ότι η διοικητική ικανότητα της Ελλάδας ήταν πολύ αδύναμη και ότι τα κατεστημένα συμφέροντα θα δημιουργούσαν ανυπέρβλητα εμπόδια.

Το Διεθνές Νομισματικό Ταμείο λειτούργησε με τη λογική πως τα κράτη της ζώνης του ευρώ πρέπει να αντιμετωπίζονται διαφορετικά σε σχέση με τα κράτη που δεν είναι μέλη της Ευρωζώνης. Το ταμείο βρέθηκε απροετοίμαστο στη συνεργασία με τους Ευρωπαίους εταίρους, αν και η τρόικα αποδείχθηκε αποτελεσματικός μηχανισμός στο να πραγματοποιήσει συζητήσεις με τις κυβερνήσεις. Το ταμείο έχασε τη χαρακτηριστική του ευελιξία ως διαχειριστής κρίσεων και λειτούργησε με τρόπο που δημιούργησε υπόνοιες για πολιτικές παρεμβάσεις.

Αξίζει να σημειωθεί πως το Διεθνές Νομισματικό Ταμείο αναδεικνύει με σαφήνεια ότι η καθυστέρηση της αναδιάρθρωσης του ελληνικού χρέους λειτούργησε κυριολεκτικά σαν σανίδα σωτηρίας για τις τράπεζες της Ευρωζώνης, καθώς την κρίσιμη διετία 2011-2012 η χώρα μας αποπλήρωσε ομόλογα αξίας 50 δισεκατομμύρια ευρώ, τα οποία βρίσκονταν επί το πλείστον στη δικαιοδοσία ευρωπαϊκών τραπεζών. Στην έκθεση μάλιστα επισημαίνεται ότι η καθυστέρηση αναδιάρθρωσης υπονόμευσε τόσο τις προοπτικές ανάπτυξης της ελληνικής οικονομίας όσο και την ίδια την αποτελεσματικότητα του κουρέματος του χρέους PSI που έγινε το 2012.

Όλα τα παραπάνω δεν διερευνήθηκαν από τη χώρα μας, παρ’ όλο που είναι πλήρες μέλος του Διεθνούς Νομισματικού Ταμείου. Δεν ζητήθηκαν περαιτέρω διευκρινήσεις ή και ενδεχόμενες ευθύνες για τα λάθη που ταλαιπώρησαν τον ελληνικό λαό τα χρόνια των μνημονίων.

Η έκθεση του Ανεξάρτητου Γραφείου Αξιολόγησης του Διεθνούς Νομισματικού Ταμείου που καταθέτουμε στα Πρακτικά της Βουλής φέρει ημερομηνία 8 Ιουλίου του 2016. Παρ’ όλο που αναφέρει σοβαρά λάθη από το Διεθνές Νομισματικό Ταμείο, εν τούτοις καμμία κυβέρνηση δεν ασχολήθηκε με αυτήν, ούτε των ΣΥΡΙΖΑ-ΑΝΕΛ και φυσικά ούτε της Νέας Δημοκρατίας.

(Στο σημείο αυτό ο Βουλευτής κ. Ανδρέας Βορύλλας καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε και εμείς, κύριε συνάδελφε.

Τον λόγο τώρα έχει ο ειδικός αγορητής από τη Νέα Αριστερά, ο κ. Τζανακόπουλος.

Παρακαλώ, κύριε συνάδελφε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Άκουσα χθες τις παρεμβάσεις τόσο της εισηγήτριας της κοινοβουλευτικής Πλειοψηφίας όσο και του κυρίου Υφυπουργού. Οφείλω να πω ότι απέφυγαν επιμελώς να κάνουν μια ιστορική αποτίμηση τόσο του ρόλου του Διεθνούς Νομισματικού Ταμείου στην παγκόσμια οικονομία τα τελευταία πενήντα-εξήντα χρόνια όσο και της ελληνικής εμπειρίας από τη συμμετοχή του Διεθνούς Νομισματικού Ταμείου στην «αντιμετώπιση» -εντός εισαγωγικών- της ελληνικής κρίσης. Περιορίστηκαν να περιγράψουν τις τεχνικές λεπτομέρειες της προς κύρωση συμφωνίας για την αναθεώρηση των μεριδίων συμμετοχής στο Διεθνές Νομισματικό Ταμείο και τη μείωση των νέων δανειακών διευθετήσεων του Διεθνούς Νομισματικού Ταμείου. Πρόκειται εδώ απλώς για μία αλλαγή στον τρόπο χρηματοδότησης, γιατί αυτή η αργκό -αν θέλετε- του διεθνούς οικονομικού λόμπι είναι λίγο δύσκολη στην κατανόησή της. Πρόκειται απλώς εδώ για μια αλλαγή του τρόπου χρηματοδότησης του Διεθνούς Νομισματικού Ταμείου.

Αντί να δανείζεται το Διεθνές Νομισματικό Ταμείο, αυξάνονται οι εισφορές των μελών του Διεθνούς Νομισματικού Ταμείου, έτσι ώστε να έχει μεγαλύτερη δανειοδοτική ικανότητα, να δίνει δάνεια δηλαδή, χωρίς να χρειάζεται να δανείζεται από τις αγορές. Περί αυτού πρόκειται. Και μετά φυσικά και οι δύο πρόσθεσαν διάφορες, κατά τη γνώμη μου, κοινοτοπίες, αν θέλετε, και άσχετες, ότι αυτή η συμφωνία αποδεικνύει την αποκατάσταση της εμπιστοσύνης στην ελληνική οικονομία και διάφορα τέτοια. Τώρα πώς το βγάζουν αυτό το συμπέρασμα όταν η συμφωνία αφορά το σύνολο των κρατών που συμμετέχουν στο Διεθνές Νομισματικό Ταμείο, είναι μια άλλη ιστορία.

Εν πάση περιπτώσει, δεν είναι αυτό το κρίσιμο. Το κρίσιμο είναι ότι με τη συμφωνία αυτή, όπως περιγράφεται εξάλλου και στην αιτιολογική έκθεση, το Διεθνές Νομισματικό Ταμείο ενισχύει τη θέση του στην παγκόσμια αρχιτεκτονική χρηματοπιστωτικής ασφάλειας, δηλαδή έχει τη δυνατότητα να έχει μεγαλύτερα προς δανειοδότηση κεφάλαια και μπορεί να παρεμβαίνει με αυξημένες, αν θέλετε, οικονομικές δυνατότητες.

Το πολιτικό ερώτημα που μπαίνει εδώ είναι το εξής. Είναι θετική αυτή η εξέλιξη; Είναι θετική η ενίσχυση της θέσης του Διεθνούς Νομισματικού Ταμείου στην παγκόσμια αρχιτεκτονική χρηματοπιστωτικής ασφάλειας; Ποια είναι η παγκόσμια εμπειρία από τις παρεμβάσεις και τις δράσεις του Διεθνούς Νομισματικού Ταμείου και ποια είναι η ελληνική εμπειρία από τις παρεμβάσεις και τις δράσεις του Διεθνούς Νομισματικού Ταμείου, έτσι ώστε να κρίνουμε αν η ενίσχυση της θέσης του είναι θετικό ή αρνητικό πολιτικό γεγονός;

Προφανώς το Διεθνές Νομισματικό Ταμείο ξεκίνησε ως ταμείο το οποίο θα αντιμετώπιζε στο σύστημα των σταθερών συναλλαγματικών ισοτιμιών του Μπρέττον Γουντς τις, αν θέλετε, ανισορροπίες στα ισοζύγια πληρωμών. Δηλαδή αν κάποια κράτη είχαν θεμελιώδεις ανισορροπίες στα ισοζύγια πληρωμών, ερχόταν το Διεθνές Νομισματικό Ταμείο και δάνειζε. Πάρα πολύ γρήγορα ο ρόλος αυτός του Διεθνούς Νομισματικού Ταμείου άλλαξε πλήρως και στην πραγματικότητα ήταν ένας μηχανισμός καταστροφής οικονομιών, ένας μηχανισμός ο οποίος μετέτρεπε ολόκληρες χώρες, κυρίως της Αφρικής και της Λατινικής Αμερικής, σε πειραματόζωα νεοφιλελεύθερων παρεμβάσεων.

Ποιος είναι ο μηχανισμός; Ποια είναι η τεχνογνωσία; Μία χώρα που βρίσκεται είτε στα πρόθυρα της χρεοκοπίας είτε έχει χρεοκοπήσει δεν μπορεί να δανειστεί. Έρχεται το Διεθνές Νομισματικό Ταμείο, λέει «θα σε δανείσω εγώ, με αντάλλαγμα όμως ότι θα εφαρμόσεις συγκεκριμένες πολιτικές που εγώ θα αποφασίσω». Έτσι, λοιπόν, στήνεται αυτή η τεχνολογία, αν θέλετε, πολιτικού εκβιασμού ολόκληρων οικονομιών με θύματα εκατοντάδες εκατομμύρια ανθρώπους σε όλο τον κόσμο.

Αυτό είναι το Διεθνές Νομισματικό Ταμείο. Και ήταν ακριβώς αυτή η τεχνογνωσία που είχε το Διεθνές Νομισματικό Ταμείο, αυτή η τεχνογνωσία της τεχνολογίας εκβιασμού που θεωρήθηκε εξαιρετικά πολύτιμη από τους Ευρωπαίους εταίρους μας. Και γι’ αυτό, κάνοντας κόντρα ρελάνς, αν θέλετε, στην μπλόφα του κ. Παπανδρέου, του τότε Πρωθυπουργού, το 2010, είπαν «δεν θα μας απειλείτε εσείς με το Διεθνές Νομισματικό Ταμείο, θα σας απειλούμε εμείς με το Διεθνές Νομισματικό Ταμείο» και έτσι ο Σόιμπλε και η τότε Καγκελάριος της Γερμανίας κάνουν αποδεκτή τη συμμετοχή του Ταμείου στο πρόγραμμα και αρχίζει το δράμα.

Διότι ήταν στη βάση ακριβώς των προβλέψεων του Διεθνούς Νομισματικού Ταμείου που οδηγηθήκαμε σε μία σωρευτική ύφεση της τάξης του 25% από το 2010 μέχρι το 2014 και, αν θέλετε, ήταν το Διεθνές Νομισματικό Ταμείο εκείνο που ήταν το πιο σκληρό από τους διαπραγματευτές με όλες τις κυβερνήσεις, θα πω εγώ. Απλά κάποιες κυβερνήσεις στην πραγματικότητα οικειοποιήθηκαν, απέκτησαν την ιδιοκτησία του προγράμματος. Δεν θα ξεχάσω ποτέ, για παράδειγμα, τον σημερινό Υπουργό Υγείας, τον κ. Γεωργιάδη, ο οποίος και τότε ως Υπουργός Υγείας τι έλεγε; «Δεν θα μου κλέψει ο Τόμσεν τη δόξα για τις απολύσεις». Αυτά έλεγε ο σημερινός Υπουργός της Κυβέρνησης του κ. Μητσοτάκη.

Αυτό είναι ένα μόνο παράδειγμα. Υπάρχουν πάμπολλα παραδείγματα από αντίστοιχους, αν θέλετε, υπερθεματισμούς σε σχέση με την ένταση της ακραίας νεοφιλελεύθερης πολιτικής.

Τι άλλο έκανε το ΔΝΤ; Διαρκώς ότι το μέτρο ερχόταν η οποιαδήποτε κυβέρνηση και έλεγε ότι το χι μέτρο θα μας αποφέρει 300 εκατομμύρια, 400 εκατομμύρια. Όχι, δεν θα σας αποφέρει 400 εκατομμύρια, θα σας αποφέρει 50. Πάρτε άλλα οκτώ αντίστοιχα μέτρα. Αυτό έκανε διαρκώς στις διαπραγματεύσεις και στην πραγματικότητα εξανάγκαζε τους πάντες να έρθουν στη θέση του. Για ποιο λόγο; Διότι ταυτόχρονα η Γερμανία έλεγε δεν υπάρχει καμμία συμφωνία χωρίς το Διεθνές Νομισματικό Ταμείο και αυτή είναι η απάντηση στην μπλόφα του 2010. Και, τέλος, ήταν το Διεθνές Νομισματικό Ταμείο που περισσότερο από όλους επέμενε σε νεοφιλελεύθερες αναδιαρθρώσεις στην αγορά εργασίας, επέμεινε στη μείωση του κατώτατου μισθού το 2012, πράγμα που αγκαλιάστηκε από την τότε κυβέρνηση και είχαμε τη μείωση του κατώτατου μισθού στα 586 ευρώ από τα 751 και τη διαμόρφωση του κατώτατου μισθού για τους νέους κάτω των είκοσι πέντε ετών, επέμενε στη διάλυση κάθε συνδικαλιστικής κατάρτισης. Τέλος, επέμεινε φυσικά και πιο πολύ απ’ όλους τους εταίρους στην πολιτική των ιδιωτικοποιήσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, κύριε συνάδελφε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Τελειώνω, κύριε Πρόεδρε.

Επομένως, με βάση την ελληνική εμπειρία και με βάση την παγκόσμια εμπειρία από τη δράση και τις παρεμβάσεις, τις εγκληματικές παρεμβάσεις του Διεθνούς Νομισματικού Ταμείου, δεν κατανοώ πώς αντιμετωπίζεται ως θετική η ενίσχυση της θέσης του στην παγκόσμια αρχιτεκτονική χρηματοπιστωτικής ασφάλειας.

Είναι ακριβώς αυτή η κρίση που κάνουμε εμείς ότι είναι αρνητική αυτή η ενίσχυση της θέσης του που μας αναγκάζει να καταψηφίσουμε το νομοσχέδιο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο ειδικός αγορητής από την Ελληνική Λύση, ο κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ πολύ, κύριε Πρόεδρε. Θα χρειαστώ κι εγώ, όπως οι προηγούμενοι, την επιείκειά σας στον χρόνο.

Σύμφωνα με την επίσημη διακήρυξη του Διεθνούς Νομισματικού Ταμείου, οι αρμοδιότητές του είναι να διασφαλίζει τη σταθερότητα του διεθνούς νομισματικού συστήματος, του συστήματος ισοτιμιών συναλλάγματος και διεθνών πληρωμών, που επιτρέπουν στα κράτη και στους πολίτες τους να αγοράζουν το ένα από το άλλο αγαθά και υπηρεσίες.

Το σύστημα αυτό, σύμφωνα με το Διεθνές Νομισματικό Ταμείο, είναι σημαντικό για τη βιώσιμη ανάπτυξη, αυξάνοντας το βιοτικό επίπεδο και περιορίζοντας τη φτώχεια. Αυτά αναφέρονται στις διακηρύξεις του Διεθνούς Νομισματικού Ταμείου.

Πρόκειται, φυσικά, για θεωρητικές και πομπώδεις δηλώσεις, ενώ στην πραγματικότητα αυτό που συμβαίνει είναι ότι όλα αυτά τα διαρθρωτικά προγράμματα πλήττουν την κοινωνική σταθερότητα και οδηγούν τις χώρες, στις οποίες παρεμβαίνει το Διεθνές Νομισματικό Ταμείο, σε περισσότερη φτώχεια και εξάρτηση.

Το 26,1% του πληθυσμού στην Ελλάδα, σήμερα, βρίσκεται σε κίνδυνο φτώχειας ή κοινωνικό αποκλεισμό, σύμφωνα με την ΕΛΣΤΑΤ και, σύμφωνα με τα στοιχεία της EUROSTAT, για το 2023 η Ελλάδα βρίσκεται στην τέταρτη χειρότερη θέση της Ευρωπαϊκής Ένωσης, όσον αφορά τον κίνδυνο φτώχειας και κοινωνικού αποκλεισμού που αντιμετωπίζουν οι πολίτες της.

Όλοι θυμόμαστε τις απάνθρωπες πρακτικές του Διεθνούς Νομισματικού Ταμείου. Οι Έλληνες πολίτες έχουν γίνει μάρτυρες πρωτοφανών στη σύγχρονη ιστορία γεγονότων, υπομένοντας δυσβάσταχτα μέτρα, που συνοδεύονται από φορολογική επιβάρυνση, μειώσεις μισθών, περικοπές επιδομάτων και ελαφρύνσεων, καταργήσεις προνομίων και περιορισμό δικαιωμάτων με ισοπέδωση των εργασιακών σχέσεων.

Συνεπακόλουθα, η Ελλάδα βυθίστηκε σε μια μόνιμη ύφεση με την ανεργία να αυξάνεται διαρκώς και την αγοραστική καταναλωτική δύναμη των πολιτών να είναι σχεδόν ανύπαρκτη, με άμεση συνέπεια την αδυναμία της συντριπτικής πλειοψηφίας των Ελλήνων να καλύψει τις υποχρεώσεις της.

Το μόνο που ενδιαφέρει τον εν λόγω οργανισμό είναι ο πλουτισμός και η αισχροκέρδεια από τα υψηλά επιτόκια δανεισμού, αλλά και σε μακροσκοπική βάση από τον έλεγχο των κυβερνήσεων.

Το ΔΝΤ επιβραβεύει και στηρίζει κυβερνήσεις προκειμένου να προωθήσει ιδιωτικά συμφέροντα αμερικανικών και ευρωπαϊκών εταιρειών. Ακόμα και επιφανείς οικονομολόγοι κάνουν λόγο για διαπλοκή του Διεθνούς Νομισματικού Ταμείου με οικονομικά παιχνίδια των οίκων αξιολόγησης, προκειμένου να πλουτίζουν κερδοσκοπικά ορισμένοι παράγοντες.

Τον Απρίλιο του 2024 ο οίκος αξιολόγησης S&P ανέβασε τη δανειοληπτική ικανότητα της χώρας σε θετική.

Το θετικό αποτέλεσμα αντανακλά τις προσδοκίες ότι το σκληρό οικονομικό καθεστώς θα συνεχίζει να μειώνει το χρέος, ενώ την ίδια ώρα η ανάπτυξη θα συνεχίζει να δείχνει την καλή πορεία της Ελλάδας στην Ευρωζώνη.

Εν τούτοις, η Ελλάδα είναι η φτωχότερη χώρα στην Ευρωπαϊκή Ένωση μετά τη Βουλγαρία, σύμφωνα με τους «Financial Times». Η Βουλγαρία μειώνει ραγδαία τη διαφορά με την Ελλάδα και δεν είναι παράλογο, όπως γράφουν οι «Financial Times», να περιμένουμε ότι η Ελλάδα θα γίνει σύντομα η φτωχότερη χώρα στην Ευρωπαϊκή Ένωση.

Πώς, όμως, αυτές οι αντικρουόμενες πλευρές της ραγδαίας ανάκαμψης και της φτώχειας συμβιβάζονται; Η απάντηση βρίσκεται στις συνέπειες της οικονομικής κρίσης και της λιτότητας που ακολούθησαν την κρίση του 2010. Τα έσοδα των Ελλήνων μειώθηκαν και οι φόροι αυξήθηκαν. Η ελληνική οικονομία συρρικνώθηκε σχεδόν κατά 30%. Το 2016, τα καταναλωτικά έξοδα κατέγραψαν μείωση της τάξεως του 24% από το 2007, οι κυβερνητικές δαπάνες μειώθηκαν κατά 20% και οι επενδύσεις καταβαραθρώθηκαν κατά 65%. Την ίδια περίοδο περίπου, η κατασκευαστική δραστηριότητα έπεσε σχεδόν στα μισά, το λιανικό εμπόριο και η ακαδημαϊκή δραστηριότητα συρρικνώθηκαν κατά σχεδόν ένα τρίτο, η ανεργία άγγιξε το ρεκόρ του σχεδόν 30%.

Ως αποτέλεσμα, η ελληνική οικονομία είναι σήμερα σχεδόν 19% μικρότερη σε σχέση με το 2007, ενώ την ίδια ώρα, η ευρωπαϊκή οικονομία στο σύνολό της αυξήθηκε κατά 17%. Οι πραγματικοί μισθοί μειώνονται σταθερά από το 2022 και είναι σχεδόν 30% κάτω από τα προ κρίσης επίπεδα. Αυτό κάνει την Ελλάδα να έχει από τους πιο χαμηλούς κατά μέσο όρο μισθούς μεταξύ των ανεπτυγμένων οικονομιών.

Ο κατασκευαστικός κλάδος σχεδόν εξαφανίστηκε. Οι επενδύσεις στις κατοικίες, οι οποίες αντιπροσώπευαν το 10% του ΑΕΠ το 2008, έχουν πέσει στο 2%, το χαμηλότερο ανάμεσα στις χώρες της Ευρωζώνης, με τα γνωστά αποτελέσματα στην έλλειψη στέγης και την πανάκριβη στέγη.

Στην έκθεση της χώρας για το 2023 το ΔΝΤ ανέφερε και την κλιματική αλλαγή στους παράγοντες κινδύνου, καθώς το 90% των τουριστικών υποδομών στην Ελλάδα και το 80% της βιομηχανικής δραστηριότητας είναι σε περιοχές όπου υπάρχει σοβαρός κίνδυνος, ενώ παράλληλα, καταγράφονται όλο και πιο θλιβερά δημογραφικά στοιχεία.

Οι γεννήσεις στην Ελλάδα έχουν σημειώσει ρεκόρ πτώσης των τελευταίων εννέα ετών το 2022, εντείνοντας την αύξηση του ποσοστού των ηλικιωμένων, ενώ παράλληλα, μειώνεται ο νεότερος πληθυσμός της χώρας, καθώς οι νέοι φεύγουν από τη χώρα κάθε χρόνο.

Σύμφωνα, επίσης, με την έκθεση του Διεθνούς Νομισματικού Ταμείου για τις προοπτικές της παγκόσμιας οικονομίας, η οποία δόθηκε την Τρίτη 22-10-2024 στη δημοσιότητα, προβλέπονται σταθερά υψηλά πλεονάσματα, που θα φτάνουν το 2,1% του ΑΕΠ, ακόμα και σε περιόδους που η οικονομία θα αναπτύσσεται με ρυθμό 1,3% και σταθερή αποκλιμάκωση του χρέους.

Ο διεθνής οργανισμός προβλέπει ότι η ελληνική οικονομία έχει μπει σε μια τροχιά στην οποία μπορεί να παράγει πλεονάσματα που θα αυξηθούν από το 1,9% του ΑΕΠ το 2023 στο 2,1% φέτος και θα παραμείνει τουλάχιστον έως και το 2029, που είναι η εξεταζόμενη περίοδος της συγκεκριμένης έκθεσης. Με τον τρόπο αυτόν, το ταμείο παραδέχεται ότι τα υψηλά πρωτογενή πλεονάσματα θα είναι εφικτά ακόμα και σε περιόδους οικονομικής επιβράδυνσης. Τούτο, με δεδομένο ότι στις μακροοικονομικές προβλέψεις που δημοσίευσε την Τρίτη, το ταμείο περιμένει η ανάπτυξη μετά το τέλος του Ταμείου Ανάκαμψης το 2026 να επιβραδυνθεί στο 1,3% από 2%, που προβλέπεται να φτάσει το 2025.

Ακόμα μια απόδειξη ότι τα πράγματα δεν είναι τόσο ανθηρά και αισιόδοξα όσο τα παρουσιάζει η Κυβέρνηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ λίγο χρόνο παραπάνω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ένα λεπτάκι ακόμα, παρακαλώ. Κανείς δεν πέρασε τα οκτώ λεπτά. Μάλλον, ένας μόνο τα πέρασε.

**ΣΤΥΛΙΑΝΟΣ ΦΩΤΟΠΟΥΛΟΣ:** Δεν θα τα περάσω, κύριε Πρόεδρε.

Η αισιοδοξία για ρυθμούς ανάπτυξης 2,5% με 3% έχει πλέον εγκαταλειφθεί με αυτές τις νέες προβλέψεις, γεγονός που υποδηλώνει την καθυστέρηση στη σύγκλιση με την Ευρωζώνη.

Σε αυτή τη δεινή οικονομική κατάσταση που βρίσκεται η χώρα και τις δυσοίωνες προβλέψεις του ΔΝΤ, έρχεται το τελευταίο και ζητά την αύξηση των μεριδίων συμμετοχής της Ελλάδας από 2.428.900.000. Ειδικά τραβηκτικά δικαιώματα στα 3.643.400.000, γεγονός που επιβεβαιώνει τα όσα ανέφερα νωρίτερα περί πλουτισμού του ταμείου.

Προχτές, ο Υπουργός Εθνικής Οικονομίας και Οικονομικών, ο κ. Χατζηδάκης, συμμετείχε στις εργασίες της Ετήσιας Συνόδου του Διεθνούς Νομισματικού Ταμείου και κατά τις συναντήσεις αυτές που είχε με εκπροσώπους του, παρουσίασε τις πρωτοβουλίες που προωθούνται σε κρίσιμους τομείς, όπως η αντιμετώπιση της φοροδιαφυγής, οι ιδιωτικοποιήσεις, η ίδρυση μη κρατικών πανεπιστημίων και η προσπάθεια επιτάχυνσης.

Ας δούμε εν τάχει τις πρωτοβουλίες: Θέσπιση φορολογικών τεκμηρίων.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, δεν νομίζω ότι θα προλάβουμε να δούμε τις πρωτοβουλίες.

**ΣΤΥΛΙΑΝΟΣ ΦΩΤΟΠΟΥΛΟΣ:** Κλείνω, κύριε Πρόεδρε.

Να προσθέσω ότι είναι και οι ιδιωτικοποιήσεις και η ίδρυση μη κρατικών πανεπιστημίων. Σχετικά με την επιτάχυνση της δικαιοσύνης, υιοθετήσατε άκριτα ό,τι σενάρια έχει η Παγκόσμια Τράπεζα.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Και ολοκληρώνω, λέγοντας πως τα προβλήματα που δημιουργήθηκαν με την έλευση του Διεθνούς Νομισματικού Ταμείου στα εσωτερικά πράγματα της χώρας μας, είναι όχι μόνο δυσεπίλυτα, αλλά και μακροχρόνιου χαρακτήρα. Η βύθιση σε διαρκή ύφεση δεν θα μπορούσε να οδηγήσει σε ανάπτυξη μετά από χρόνια. Τα διλήμματα «φτωχότεροι ή χρεοκοπημένοι» είχαν αποκλειστικό σκοπό να καταρρακώσουν το φρόνημα του Έλληνα πολίτη.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, ολοκληρώστε.

**ΣΤΥΛΙΑΝΟΣ ΦΩΤΟΠΟΥΛΟΣ:** Κλείνω, κύριε Πρόεδρε, με το εξής: Διεθνείς οίκοι αξιολόγησης, μεγάλοι πολυεθνικοί κολοσσοί και ιδιωτικές τράπεζες δρουν σε καθεστώτα ασφυκτικής πίεσης για την ελληνική κοινωνία, αυξάνοντας τα κέρδη τους, αλλά μειώνοντας τις αντοχές των Ελλήνων, κάτι που δεν αξίζει σε αυτόν τον περήφανο και φιλότιμο λαό. Για όλα τα παραπάνω, η Ελληνική Λύση θα καταψηφίσει το συγκεκριμένο νομοσχέδιο.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Απευθυνόμενος σε όλους τους αγορητές, θέλω να πω το εξής: Όπως βλέπετε, παρ’ όλο που προβλέπονται πέντε λεπτά, στα επτά λεπτά κάνω δεύτερη επισήμανση. Και βεβαίως νομίζω ότι δεν πρέπει κανείς να ξεπερνάει τα οκτώ λεπτά. Πιστεύω ότι σε γενικές γραμμές από τη στιγμή που σήμερα δεν υπάρχει άλλο νομοθετικό έργο και δεν υπάρχει πίεση, κάτι που δίνει μια άνεση με βάση τον Κανονισμό, πρέπει να προχωρήσουμε προς την ολοκλήρωση.

Τον λόγο θα πάρει τώρα ο ειδικός αγορητής από το Κομμουνιστικό Κόμμα της Ελλάδας κ. Χρήστος Τσοκάνης.

Παρακαλώ, κύριε συνάδελφε, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Καλημέρα σε όλες και σε όλους!

Συζητάμε σήμερα άλλη μία συμφωνία που μόνο δεινά πρόκειται να φέρει στον ελληνικό λαό, στην εργατική τάξη της πατρίδας μας, στους μικρούς αυτοαπασχολούμενους, στους βιοπαλαιστές αγρότες.

Συζητάμε σε ένα περιβάλλον επικίνδυνο, όπου η χώρα μας συμμετέχει ενεργά σε ιμπεριαλιστικούς πολέμους, βρίσκεται στη δίνη των πολέμων που κλιμακώνονται, και μέρα με τη μέρα η Κυβέρνηση, με την ανοχή όλων των κομμάτων, δίνει γη και ύδωρ, παραχωρώντας λιμάνια, αεροδρόμια, στρατιωτικό υλικό, εκπαιδεύοντας και παίρνοντας ενεργά μέρος στους δύο αυτούς ιμπεριαλιστικούς πολέμους, που από τη μία καθιστούν τη χώρα μας στόχο αντιποίνων και από την άλλη δείχνουν ότι ο καπιταλισμός δεν έχει άλλο τρόπο να ξεπεράσει τις δυσκολίες, την κρίση του, πέρα από τους ιμπεριαλιστικούς πολέμους, ποτισμένους με το αίμα των λαών.

Ιμπεριαλιστικούς οργανισμός το ΝΑΤΟ, το πολεμικό εργαλείο στα χέρια των καπιταλιστών. Ιμπεριαλιστικός οργανισμός και το ΔΝΤ. Και δεν θα υπήρχε περίπτωση το ΚΚΕ να κάνει τίποτε άλλο παρά να καταψηφίσει οποιαδήποτε τέτοια συμφωνία. Και όπως καταψηφίζουμε αυτή τη συμφωνία με το ΔΝΤ, έτσι λοιπόν καλούμε εδώ και τώρα να σταματήσει οποιαδήποτε εμπλοκή της χώρας μας σε αυτό το αιματοκύλισμα των λαών, στους δύο πολέμους σε Ουκρανία και Ισραήλ. Καλούμε εδώ και τώρα να επιστρέψει η φρεγάτα «Σπέτσαι» από την Ερυθρά Θάλασσα. Καλούμε εδώ και τώρα να σταματήσει η εμπλοκή της χώρας μας και να κλείσουν οι βάσεις του ΝΑΤΟ.

Βρισκόμαστε στο Κοινοβούλιο και νομίζουμε ότι έπεσε κάποιος μετεωρίτης, και δεν είναι όλα τα κόμματα ή οι πολιτικοί Αρχηγοί κομμάτων που τα προηγούμενα χρόνια με χέρια και με πόδια υλοποίησαν, στήριξαν, ψήφισαν ό,τι έλεγε το ΔΝΤ, ό,τι έλεγαν τα μνημόνια, ό,τι έλεγαν οι εφαρμοστικοί νόμοι. Και σήμερα με χέρια και με πόδια στηρίζουν και κάνουν ό,τι μπορούν για να περάσει όλα τα προαπαιτούμενα του Ταμείου Ανάκαμψης.

Το Διεθνές Νομισματικό Ταμείο ανησυχεί γιατί ανησυχούν οι καπιταλιστές. Ανησυχεί το πιο σάπιο σύστημα, που έχει φάει τα ψωμιά του και ήρθε η ώρα να ανατραπεί. Ανησυχεί από την ένταση των αγώνων των λαών, από την αγανάκτηση του λαϊκού κινήματος, από την οργανωμένη πάλη του. Ανησυχεί γιατί βρίσκεται μπροστά σε μια καινούργια καπιταλιστική κρίση. Ανησυχεί και έρχεται, λοιπόν, να πάρει μέτρα, είτε στρατιωτικού χαρακτήρα με το ΝΑΤΟ είτε οικονομικού χαρακτήρα με το ΔΝΤ. Και δεν μπορεί σήμερα κανένας να ξεγελαστεί από τα όμορφα τα ψεύτικα τα λόγια τα μεγάλα είτε του Υφυπουργού είτε του Υπουργού που λένε ότι η θέση της Ελλάδας ενισχύεται, όσο ενισχύεται η θέση της και ο ρόλος της μέσα στο Διεθνές Νομισματικό Ταμείο.

Αλήθεια, ενισχύεται, που τη δέκατη έβδομη – δέκατη όγδοη ημέρα το 85% του πληθυσμού βλέπει τον μισθό, τη σύνταξη και το εισόδημά του να εξανεμίζεται;

Αλήθεια, ενισχύεται, τη στιγμή που σε όλα τα νοσοκομεία, τα ράντζα είναι το ένα πάνω στο άλλο;

Ενισχύεται, που σήμερα στα σχολεία δεν έχουμε δασκάλους και καθηγητές και κάνουν μάθημα σε κοντέινερ, χωρίς κλιματισμό χειμώνα – καλοκαίρι;

Ενισχύεται, που σήμερα το 70% με 80% του πληθυσμού χάνει μία, δυο και τρεις ώρες την ημέρα στις μετακινήσεις του; Γιατί ακριβώς αυτός ο άναρχος τρόπος της καπιταλιστικής ανάπτυξης έχει οδηγήσει σε αυτή την υπερβολική συσσώρευση οχημάτων σε δρόμους χωρίς υποδομές και μέτρα;

Ενισχύεται, τη στιγμή που μέσα στους χώρους δουλειάς τα εργοδοτικά εγκλήματα διαδέχονται το ένα μετά το άλλο κάθε τρεις μέρες;

Ενισχύεται, τη στιγμή που βλέπουμε τον χειμώνα να πνιγόμαστε, το καλοκαίρι να καιγόμαστε και ενώ πνιγόμαστε να μην έχουμε νερό δωρεάν και ποιοτικό για όλο τον ελληνικό λαό;

Δεν ενισχύεται. Εκείνο που ενισχύεται, μέσα από τέτοιες συμφωνίες, είναι τα κέρδη του κεφαλαίου, των πολυεθνικών, των μονοπωλίων. Αυτά τα κέρδη έρχεται να θωρακίσει σήμερα η Νέα Δημοκρατία, αυτές τις συμφωνίες έρχονται να ωραιοποιήσουν όλα τα άλλα κόμματα που έχουν βάλει «το χέρι στο μέλι» και στη «φωτιά» στις πλάτες του ελληνικού λαού. Αυτή την κερδοφορία έρχεστε να ενισχύσετε όλοι εσείς, ο καθένας ξεχωριστά, παίζοντας έναν διαφορετικό ρόλο, όπου προσπαθείτε να αποπροσανατολίσετε την κοινή γνώμη από τα μεγάλα προβλήματα που την απασχολούν.

Σήμερα, το ΚΚΕ, τη στιγμή που εσείς φέρνετε συμφωνίες και συμβάσεις για να θωρακίσετε τα κέρδη του κεφαλαίου, φέρνει προτάσεις και συμφωνίες που έχει κάνει με τον ελληνικό λαό και οι οποίες έχουν να κάνουν με την επαναφορά του δέκατου τέταρτου και του δέκατου τρίτου μισθού και της σύνταξης. Που έχουν να κάνουν με την αύξηση του βασικού μισθού. Που έχουν να κάνουν με την αύξηση του αφορολόγητου στις 12.000 ευρώ με 3.000 ευρώ ανά τέκνο. Που έχουν να κάνουν με συλλογικές συμβάσεις και την κατάργηση των νόμων Βρούτση - Αχτσιόγλου, που έχουν επιβάλει με την απόφαση του Υπουργού να καθορίζονται οι μισθοί. Που έχουν να κάνουν με μέτρα προστασίας του λαού μας, αντισεισμικής, αντιπυρικής, αντιπλημμυρικής θωράκισης. Που έχουν να κάνουν με μέτρα και υποδομές για την ικανοποίηση των λαϊκών αναγκών.

Σήμερα το ΔΝΤ και η έκθεση Ντράγκι προσανατολίζουν όλη την οικονομία στην πολεμική οικονομία. Και αυτό, γιατί ακριβώς εκεί βλέπει τη διέξοδο στα κεφάλαια τα υπερσυσσωρευμένα ο καπιταλισμός.

Και σας λέμε ότι αυτό δεν θα σας περάσει. Η οργανωμένη πάλη του λαού μας καθημερινά θέτει σε αμφισβήτηση την κυρίαρχη πολιτική, θέτει σε αμφισβήτηση όλα τα κόμματα του ευρωμονόδρομου και του νατοϊκού τόξου, που προσπαθούν να τον εγκλωβίσουν, να τον αποπροσανατολίσουν και να τον υποτάξουν.

Μέσα από τον οργανωμένο αγώνα δίπλα στο ΚΚΕ ανοίγει καθημερινά ο δρόμος για μεγαλύτερες ανατροπές στην οικονομία και την κοινωνία στη βάση της ικανοποίησης των σύγχρονων λαϊκών αναγκών. Γιατί εμείς δεν θα πάψουμε ποτέ να αγωνιζόμαστε για τα συμφέροντα και τα δίκαια του λαού μας. Γιατί, όπως έλεγε ο μεγάλος ποιητής που σαν σήμερα «έφυγε», αν θες να λέγεσαι άνθρωπος, δεν θα πάψεις ποτέ να αγωνίζεσαι για την ειρήνη και τα δίκαια του λαού μας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ, κύριε συνάδελφε.

Τον λόγο τον έχει ο ειδικός αγορητής από το ΠΑΣΟΚ - Κίνημα Αλλαγής, ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση για την κύρωση της απόφασης των Γενικών Διευθυντών του ΔΝΤ εκ των πραγμάτων ήταν αναμενόμενο ότι θα προκαλούσε μια έστω περιορισμένης έκτασης συζήτηση για την κρίση, μια και εκεί υπήρξε έντονη εμπλοκή του ΔΝΤ. Για την ακρίβεια, ήταν το πρώτο με το οποίο συνεβλήθη η χώρα στα πλαίσια του πρώτου μνημονίου. Ακολούθησαν οι άλλοι μηχανισμοί.

Από την πλευρά μου θέλω να πω ότι ο ιστορικός του μέλλοντος έχει πολλά να καταγράψει. Απ’ τη δική μας πλευρά -που βρεθήκαμε από την άλλη πλευρά του λόφου εκείνη τη δραματική περίοδο- θέλω να πω στους συναδέλφους, που προηγήθηκαν και έπεται ένας ακόμα που ήταν στην άλλη πλευρά, ότι έχουμε να καταθέσουμε πάρα πολλές μαρτυρίες και αλήθειες για εκείνη την περίοδο που θα είναι πραγματικά πολύτιμο υλικό, όπως είπα.

Εμείς είμαστε στη Βουλή, το κορυφαίο βήμα πολιτικού διαλόγου, γιατί είναι κορυφαίος θεσμός στη χώρα. Και νομίζω ότι με αφορμή το ΔΝΤ, την εμπλοκή του στην κρίση και όλα όσα μας άφησε σήμερα, όσα προκάλεσε και όσα έχει αφήσει, έχουμε δικαίωμα και υποχρέωση για ένα διάλογο με σοβαρότητα και τόλμη που θα πάει τα πράγματα μπροστά. Έτσι, λοιπόν, με αυτή την εισαγωγή θίγω τρία σημεία.

Πρώτον, έχει τεράστια σημασία με τον διάλογο και με την πράξη μας, κυρίες και κύριοι συνάδελφοι, να βοηθήσουμε την κοινωνία, να βοηθήσουμε τους συμπολίτες να απαλλαγούμε όλοι μαζί από στερεότυπα που μας πάνε πίσω. Ένα από αυτά είναι ότι μας επιβουλεύονται γενικά και αόριστα όλοι. Στα μνημόνια μπήκαμε γιατί ξέφυγε το λεγόμενο δίδυμο έλλειμα, αυτό, και όχι ότι μας επιβουλεύονταν κάποιοι. Δημοσιονομικό έλλειμμα και έλλειμα ισοζυγίου πληρωμών πού βρίσκονται σήμερα;

Το δεύτερο, το ισοζύγιο πληρωμών, μας ταλαιπωρεί ακόμα και πρέπει να προβληματιστούμε όλοι μας και κυρίως η Κυβέρνηση. Γιατί; Γιατί έχει σοβαρές ευθύνες γι’ αυτό. Το δεύτερο, το δημοσιονομικό έλλειμμα φαίνεται να το έχουμε αφήσει πίσω μας, όμως μεσομακροπρόθεσμα η απειλή επανεμφάνισης δεν είναι κάτι με το οποίο τελειώνεις. Πρέπει διαρκώς να προσέχεις και να προσπαθείς στο διηνεκές, θα έλεγα, προκειμένου να μην χαθεί η δημοσιονομική σταθερότητα που έχει οικοδομηθεί με πολύ κόπο τα τελευταία χρόνια.

Δεν υπάρχει, λοιπόν, καμμία επιβουλή από κανέναν. Υπάρχουν επιδιώξεις. Υπάρχουν συμφέροντα αντιφατικά μεταξύ τους. Θα μπορούσα, όπως είπα, να καταθέτω μια σειρά στοιχεία. Δηλαδή, για παράδειγμα λέμε για το ΔΝΤ. Το ΔΝΤ είναι καταγεγραμμένο από τον ιστορικό ότι έβαλε στο τραπέζι το σενάριο να γίνει πρώτα το «κούρεμα» και μετά να ξεκινήσει το πρόγραμμα. Θα είχαμε ένα πολύ διαφορετικό πρόγραμμα. Δεν έγινε δεκτό από την Ευρώπη.

Η Ευρώπη από τη μια τρόμαζε για τη μετάδοση της κρίσης -καλόπιστη ματιά- από την άλλη ήθελε να δώσει απαραίτητο χρόνο στις τράπεζες να απαλλαγούν από τα ελληνικά ομόλογα που είχαν. Είναι μια σειρά γεγονότα που δείχνουν απλά ότι όλοι, στον κόσμο που ζούμε, έχουν επιδιώξεις αντιφατικές μεταξύ τους. Το ζήτημα είναι τι κάνεις εσύ. Η Ελλάδα δεν πρέπει να βρεθεί ξανά σε τέτοια θέση. Αυτό είναι το ένα.

Δεύτερον. Γιατί κράτησε τόσο πολύ η κρίση; Γιατί αντίθετα με την Ιρλανδία και την Πορτογαλία εδώ ξεκινήσαμε από την μερική απώλεια της δημοσιονομικής κυριαρχίας, έγινε καθολική απώλεια και κατέληξε όλη αυτή η περιπέτεια στο οδυνηρό σημείο της απώλειας του ελέγχου στη δημόσια περιουσία. Αυτός είναι με δύο λέξεις όλος ο κύκλος της ελληνικής κρίσης. Γιατί έλλειψε παντελώς η συνεννόηση. Αυτή είναι η ειδοποιός μας διαφορά.

Να το πούμε καθαρά και δυνατά στους πολίτες ότι οι σύγχρονες κοινωνίες χρειάζονται συνεννόηση όταν αντιμετωπίζουν κρίσιμα ερωτήματα, κρίσιμες απειλές. Δεν κάνει ο καθένας του κεφαλιού του. Έχουμε υποχρέωση να συνεννοούμαστε στα ελάχιστα όταν έχουμε μείζονος σημασίας κρίσεις.

Το τρίτο σημείο στο οποίο θέλω να σταθώ, κύριε Πρόεδρε -και μ’ αυτό ολοκληρώνω- είναι ότι όλη αυτή η κουβέντα για το παρελθόν δεν βάζει σε δεύτερη μοίρα το αντίθετο, το τι συμβαίνει σήμερα, το τι μας έχει αφήσει, όπως επίσης να κρίνουμε τη μέθοδο που ακολουθήθηκε κυρίως από το ΔΝΤ και τους Ευρωπαίους στη συνέχεια. Ακολουθήθηκε η μέθοδος της εσωτερικής υποτίμησης. Μπορείς να την πεις αποπληθωρισμό με στενά οικονομική ορολογία της οικονομικής επιστήμης. Υπάρχουν πολλοί και στην Κυβέρνηση σήμερα που πιστεύουν ότι αυτό οδηγεί στη λεγόμενη «Θεωρία του ελατηρίου», αναπτυξιακή έκρηξη μετά. Δεν το έχουμε δει στην Ελλάδα αυτό.

Αντίθετα, βλέπουμε με ενδιαφέρον, κύριε Υπουργέ, ότι οι αξίες των ακινήτων και τα κέρδη των επιχειρήσεων και η αποτίμησή τους έχουν επανέλθει στα προ κρίσης επίπεδα και σε κάποιες περιπτώσεις πάνω από τα προ κρίσης επίπεδα, ενώ οι μισθοί και το εισόδημα γενικότερα -ειδικότερα οι μισθοί- απέχουν πόρρω από εκεί που βρίσκονταν πριν την κρίση. Τι συμβαίνει ακριβώς; Είναι μοιραίο; Ήταν υποχρεωτικό ή μήπως αυτό έχει σχέση με μια σειρά ασκούμενες και μη ασκούμενες πολιτικές από την πλευρά της Κυβέρνησης;

Εμείς πιστεύουμε το δεύτερο. Πιστεύουμε ότι υπάρχει ένας άλλος δρόμος, που δεν βάζει σε κίνδυνο τη δημοσιονομική σταθερότητα, δεν βάζει όμως σε κίνδυνο και την κοινωνική συνοχή. Ενισχύει την κοινωνική συνοχή και τελικά και τη δημοσιονομική σταθερότητα, βάζοντας μπροστά την ανάπτυξη και την αναδιανομή σαν δύο όψεις του ίδιου νομίσματος.

Πώς θα το καταφέρουμε αυτό; Με ένα άλλο κράτος και με συγκεκριμένες πολιτικές για τις οποίες έχουμε μιλήσει πολλές φορές και σήμερα δεν επαρκεί ο χρόνος για να μιλήσω. Απλά, θέλω να πω μια κουβέντα πάνω σε αυτό κλείνοντας, κύριε Πρόεδρε. Όπως έκανα σαφές και στην επιτροπή -κράτησα επιφύλαξη για να έχω το δικαίωμα του λόγου- προφανώς ψηφίζουμε τη σύμβαση, γιατί ξέρουμε όλα τα αρνητικά που μπορεί να συνοδεύουν το ΔΝΤ και όλα αυτά, αλλά έχω πει πάρα πολλές φορές στο Βήμα ότι ξέρουμε σε ποιο κόσμο ανήκουμε. Σε αυτόν τον κόσμο ανήκουμε. Είναι ξεκάθαρο για μας. Στον κόσμο των διεθνών θεσμών, των διεθνών συμφωνιών, στον κόσμο που συμμετέχουμε καθολικά και όχι αλά καρτ, όπως συλλαμβάνουμε συχνά πυκνά τελευταία την Κυβέρνηση.

Και αναφέρομαι, βέβαια, σε κάτι που δεν αναφέρομαι πρώτη φορά. Είχα αναφερθεί -θυμάται ο Κοινοβουλευτικός Εκπρόσωπος της Νέας Δημοκρατίας, είχαμε τον ίδιο ρόλο εκείνη την ημέρα- στις 31 Ιουλίου. Δεν ήταν πρώτη φορά, ούτε ήμουν ο μόνος και ο πρώτος, υπήρχαν πάρα πολλοί από τον χώρο μας. Τότε λοιπόν είχα αναφερθεί στον Ατζέμογλου και στο μνημειώδες έργο, «Γιατί αποτυγχάνουν τα έθνη», όπου είχα τονίσει ότι οι ανοιχτοί θεσμοί και η ανοιχτή οικονομία είναι η άλλη όψη της ευημερίας των λαών. Και ούτε ανοιχτούς θεσμούς έχουμε, γιατί ελέγχονται ασφυκτικά στην Ελλάδα ούτε ανοιχτή οικονομία, κύριε Πρόεδρε, μιας και μας κατακλύζουν τα ολιγοπώλια από παντού, που έχουν τεράστια ευθύνη για αυτό που ζει σήμερα ο ελληνικός λαός.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνουμε τους εισηγητές και ειδικούς αγορητές με την κ. Σκόνδρα από τη Νέα Δημοκρατία.

Παρακαλώ, κυρία συνάδελφε.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, εγώ θεωρώ ότι σήμερα ψηφίζεται μια θετική συμφωνία για τη χώρα. Είναι θετικό, δηλαδή, το θέμα που έρχεται προς κύρωση εδώ στην Ολομέλεια. Πρόκειται για την ολοκλήρωση της Δέκατης Έκτης Γενικής Αναθεώρησης των μεριδίων συμμετοχής στο Διεθνές Νομισματικό Ταμείο με αύξηση των ποσοστώσεων. Μια συμφωνία που θα συμβάλει στη διατήρηση και ενίσχυση του ρόλου του ταμείου ως εγγυητή χρηματοπιστωτικής ασφάλειας σε παγκόσμιο επίπεδο, αλλά και θα επιβεβαιώσει την ισχυρή παρουσία της Ελλάδας στο διεθνή αυτόν οργανισμό, στον οποίο η ίδια συμμετοχή, ως μέλος με πλήρη δικαιώματα, υπάρχει από τον Δεκέμβριο του 1945.

Αυτή η Κυβέρνηση, κυρίες και κύριοι συνάδελφοι, έχει ως κεντρική κατεύθυνση και ως πυξίδα να ενδυναμώσει και να θωρακίσει τη χώρα, να δημιουργήσει εξωστρέφεια σε όλα τα επίπεδα, με συμμαχίες και συμμετοχές σε όλα τα διεθνή και παγκόσμια fora. Τέτοια είναι και η συμμετοχή στο Διεθνές Νομισματικό Ταμείο. Βρισκόμαστε οι ίδιοι στα κέντρα λήψης των αποφάσεων, δεν στεκόμαστε απ’ έξω κάνοντας κριτική και μεμψιμοιρώντας, όπως άκουσα από κόμματα της Αντιπολίτευσης.

Σε ό,τι αφορά την παρούσα συμφωνία, οι διευθετήσεις δανεισμού προτάθηκαν για πρώτη φορά ύστερα από την κρίση της τεκίλας ή αλλιώς την κρίση του Μεξικού του 1995 στη Σύνοδο Κορυφής των G7, προκειμένου το Διεθνές Νομισματικό Ταμείο να αυξάνει τα ταμειακά διαθέσιμά του και να είναι σε θέση να ανταποκριθεί σε καταστάσεις ακραίας οικονομικής ύφεσης, στηρίζοντας το διεθνές νομισματικό σύστημα.

Για παράδειγμα, 456 δισεκατομμύρια ειδικά τραβηκτικά δικαιώματα εγκρίθηκαν στις 2 Αυγούστου του 2021 για την αντιμετώπιση της πανδημίας. Να επισημάνω πως αυτό που ονομάζουμε ειδικά τραβηκτικά δικαιώματα αποτελούν ένα είδος νομίσματος, ένα τοκοφόρο περιουσιακό στοιχείο, που χρησιμοποιείται ως μέσο διευθέτησης χρέους.

Τον Δεκέμβριο του 2010 υπήρξε συμφωνία να εξεταστούν τα ταμειακά διαθέσιμα του ΔΝΤ υπό το πρίσμα της Δέκατης Τέταρτης Αναθεώρησης των ποσοστώσεων και τα μέρη συμφώνησαν την αλλαγή της σύνθεσης των πόρων του ΔΝΤ σε ποσοστώσεις. Στις 17 Δεκεμβρίου του περασμένου έτους το συμβούλιο διοικητών του ταμείου ολοκλήρωσε την Δέκατη Έκτη Γενική Αναθεώρηση των ποσοστώσεων των εκατόν ενενήντα χωρών μελών και ενέκρινε βάσει της απόφασης που κυρώνουμε σήμερα την αύξηση αυτών κατά 50%.

Η ποσόστωση βασίζεται σε μεγάλο βαθμό στο ΑΕΠ της κάθε χώρας μέλους και εξυπηρετεί πολλαπλές λειτουργίες. Για παράδειγμα, επηρεάζει τη δύναμη της χώρας μέλους στο ταμείο, με δεδομένο ότι κάθε χώρα έχει παραπάνω ψήφους ανάλογα με τα ειδικά τραβηκτικά δικαιώματα τα οποία διαθέτει. Επιπλέον, το ποσό της χρηματοδότησης στο οποίο μια χώρα μπορεί να έχει πρόσβαση σε περιόδους ανάγκης είναι άμεσα συνδεδεμένο με την ποσόστωσή της. Γενικά, όσο μεγαλύτερη είναι η ποσόστωση της χώρας μέλους τόσο μεγαλύτερη είναι και η χρηματοοικονομική βοήθεια στην οποία έχει πρόσβαση, σε περίπτωση βεβαίως που την χρειαστεί.

Η λειτουργία των νέων διευθετήσεων δανεισμού ενεργοποιείται ύστερα από πρόταση του Διεθνούς Νομισματικού Ταμείου και της αποδοχής τής εν λόγω πρότασης από τουλάχιστον το 85% των συμμετεχόντων. Αν και η συμμετοχή της χώρας μας προβλέφθηκε ήδη από το 2010, η Ελλάδα δεν προσχώρησε τότε στην απόφαση λόγω των επιπτώσεων της παγκόσμιας οικονομικής κρίσης του 2008.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Θα χρειαστώ λίγο χρόνο, κύριε Πρόεδρε.

Ειδικότερα, το 2010 είχε αποφασιστεί η συμμετοχή δεκατριών νέων μελών, μεταξύ αυτών και η χώρα μας, όπως επίσης και η αύξηση των πόρων των συμμετεχόντων προς το ταμείο κατά 250 δισεκατομμύρια.

Κυρίες και κύριοι συνάδελφοι, σήμερα η συμμετοχή μεριδίων της Ελλάδος ανέρχεται στα 3,640 δισεκατομμύρια ειδικά τραβηκτικά δικαιώματα. Πώς θα καλυφθούν, όμως, αυτοί οι πόροι προς το Διεθνές Νομισματικό Ταμείο; Για την παροχή των πόρων στο ταμείο προβλέπεται η χορήγηση δανείων από την Τράπεζα της Ελλάδος προς το ελληνικό δημόσιο. Τα δε ποσά των δανείων, όταν και εφόσον χρειαστούν -γιατί πρέπει να ξεκαθαρίσουμε ότι η εκταμίευση δεν είναι δεδομένη- καταβάλλονται από την Τράπεζα της Ελλάδος απευθείας στο Διεθνές Νομισματικό Ταμείο. Το δάνειο τελικά, εάν δοθεί, αποδίδεται αντίστροφα στην Τράπεζα της Ελλάδος από το ταμείο κατά τον συμφωνηθέντα χρόνο αποπληρωμής της οφειλής του.

Και πάμε στο διά ταύτα. Γιατί είναι σημαντική η προσχώρηση της χώρας μας στην παρούσα συμφωνία; Κατ’ αρχάς, όλες οι χώρες της Ευρωπαϊκής Ένωσης έχουν, ήδη, ενσωματώσει ή σχεδιάζουν την ενσωμάτωση της υπό κύρωση απόφασης με τις διαδικασίες που προβλέπονται στις οικείες έννομες διατάξεις. Με την υπό κύρωση απόφαση η χώρα μας ευθυγραμμίζεται με τις αποφάσεις των οργάνων του ΔΝΤ και ενσωματώνει στο εσωτερικό δίκαιο υποχρεώσεις που ανέλαβε έναντι αυτού.

Το ΔΝΤ ενισχύεται με μονίμους πόρους, οι οποίοι βασίζονται στα μερίδια συμμετοχής των χωρών μελών του και παύει να στηρίζεται μόνο σε προσωρινούς πόρους. Ενδυναμώνεται έτσι η αποτελεσματικότητα και η αξιοπιστία του. Η συμμετοχή τής κάθε χώρας στην αύξηση των μεριδίων, με την παράλληλη μείωση των νέων διευθετήσεων δανεισμού συμβάλλει στην ικανότητα του ΔΝΤ να ανταποκριθεί στις έκτακτες χρηματοδοτικές ανάγκες αναδυόμενων οικονομιών, σε όσες δηλαδή αντιμετωπίζουν σοβαρές ανισορροπίες και εξαιρετικές προκλήσεις αναφορικά με την εξυπηρέτηση του χρέους τους, με τη διασφάλιση της ευημερίας των πολιτών τους εντός ενός πλαισίου οικονομικής ανάπτυξης, καθώς και την αποτελεσματική αντιμετώπιση των εντεινομένων παγκόσμιων προκλήσεων, όπως είναι η κλιματική κρίση και οι ραγδαίες τεχνολογικές εξελίξεις.

Παράλληλα το κέρδος που θα έχει η Ελλάδα είναι διττής σημασίας και σε κεφάλαια, δηλαδή κέρδη από τόκους, αλλά και σε θετικούς συμβολισμούς, γιατί η καταβολή από το Διεθνές Νομισματικό Ταμείο των προβλεπόμενων τόκων επί των χορηγούμενων δανείων θα αυξήσει τα έσοδα του κρατικού προϋπολογισμού.

Σε συμβολικό επίπεδο η Ελλάδα μέσω της ενίσχυσης της συμμετοχής της σε έναν μεγάλο διεθνή οικονομικό οργανισμό που αποτελεί τον δανειστή έσχατης ανάγκης σε περιπτώσεις σοβαρών ανισορροπιών ισχυροποιεί την αξιοπιστία της και αυξάνει το κύρος της. Με άλλα λόγια αποδεικνύεται ότι αποτελεί ισχυρή και υπολογίσιμη δύναμη. Μπορεί και συμμετάσχει σε χρηματοδοτικά εργαλεία του Διεθνούς Νομισματικού Ταμείου μαζί με τριάντα εννιά ακόμη χώρες ως ισότιμος εταίρος.

Κυρίες και κύριοι, η συμμετοχή της Ελλάδας στις αποφάσεις ενός διεθνούς οικονομικού οργανισμού είναι αποτέλεσμα εντατικών προσπαθειών των τελευταίων ετών για την αποκατάσταση της θέσης της χώρας μας στο διεθνές οικονομικό γίγνεσθαι. Ενισχύουμε το προφίλ και την εικόνα της πατρίδας μας μετά την πολυετή οικονομική κρίση. Εκπέμπουμε σταθερότητα προς τις αγορές και όλα αυτά τη στιγμή που υπάρχει ήδη θετικό κλίμα και θετικές αξιολογήσεις εκ μέρους του ΔΝΤ -και όχι μόνο- για την πορεία της ελληνικής οικονομίας. Στην πρόσφατη έκθεσή του για τις παγκόσμιες οικονομικές προοπτικές που δόθηκε στη δημοσιότητα το ΔΝΤ διατηρεί σε θετικό έδαφος τον πήχη της ανάπτυξης για την Ελλάδα για φέτος και την επόμενη χρονιά και μάλιστα σε επίπεδα υψηλότερα από τον ευρωπαϊκό μέσο όρο.

Αντίστοιχα ο Υπουργός Οικονομικών, ο κ. Χατζηδάκης, στην πρόσφατη επίσκεψή του στην Ουάσιγκτον δέχτηκε τα συγχαρητήρια των εκπροσώπων του Νομισματικού Ταμείου για τις επιδόσεις της ελληνικής οικονομίας.

Όλα αυτά δεν είναι αυτονόητα, ούτε γίνονται για λόγους ευγένειας. Προκύπτουν από τις καλές επιδόσεις μας, τη μείωση του δημοσίου χρέους, τα πρωτογενή πλεονάσματα, τις επενδύσεις, τις εξαγωγές, τον περιορισμό της ανεργίας, τη μεγάλη πρόοδο που έχει επιτευχθεί σε όλους τους τομείς.

Το 2019 η Ελλάδα ήταν μια χώρα που έβγαινε από το τρίτο μνημόνιο χωρίς επενδυτική βαθμίδα, με το υψηλότερο χρέος στην Ευρωπαϊκή Ένωση και με μια οικονομία, η οποία είχε χάσει το 25% του ΑΕΠ της. Η πρώτη κίνηση της Κυβέρνησης Μητσοτάκη ήταν η αποπληρωμή των δανείων του επίσημου διασώστη. Το 2020, παρά τα εμπόδια που έβαλε ο κορωνοϊός, εξοφλήσαμε πρόωρα 8,3 δισεκατομμύρια ευρώ του υπολοίπου των δανείων προς τα ταμεία δύο χρόνια πριν τη λήξη τους.

Η Νέα Δημοκρατία, λοιπόν και η Κυβέρνηση Μητσοτάκη ανταποκρίνεται με επιτυχία στην οικονομική πολιτική της χώρας. Χαράξαμε και βαδίζουμε την πορεία της ισχυρής, αξιόπιστης και εξωστρεφούς Ελλάδος. Σας καλούμε όλους να μας ακολουθήσετε.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι δύο μαθητές και μαθήτριες και τρεις εκπαιδευτικοί συνοδοί τους από το Δημοτικό Σχολείο «Εκπαιδευτήρια Διαμαντοπούλου - Μπαρμπαγιάννη».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε τώρα με τις τοποθετήσεις των Κοινοβουλευτικών Εκπροσώπων. Θα προηγηθεί από τον ΣΥΡΙΖΑ ο κ. Γαβρήλος και μετά θα ακολουθήσουμε με την κοινοβουλευτική δύναμη των κομμάτων.

Παρακαλώ, κύριε Γαβρήλο, έχετε τον λόγο.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, συζητάμε σήμερα την κύρωση μιας συμφωνίας για το Διεθνές Νομισματικό Ταμείο και ξανάρχονται στον ελληνικό λαό μνήμες και σε όλους εμάς.

Επιτρέψτε μου να κάνω ένα σχόλιο εισαγωγικά, διότι η παράταξη που οδήγησε τη χώρα στη χρεοκοπία -και δεν είναι άλλη από αυτή της Νέας Δημοκρατίας- επιθυμεί να ξαναγράψει την ιστορία σήμερα, έχοντας αυτή τη συγκυριακή πλειοψηφία στην ελληνική Βουλή και ασφαλώς τη μιντιακή δύναμη να νομίζει ότι θα το επιβάλλει και στον ελληνικό λαό, μια χρεοκοπία που ήρθε από τα διπλά ελλείμματα που δημιούργησε η δικιά σας κυβέρνηση, η «κυβέρνηση των αρίστων», όπως θέλετε να λέγεστε, μια χρεοκοπία που δημιούργησε ένα έλλειμμα στο εθνικό εισόδημα γύρω στο 25%.

Και ήρθε η κυβέρνηση του ΣΥΡΙΖΑ το 2015 βρίσκοντας άδεια ταμεία, άδεια κρατικά ταμεία. Ξεχνάτε ότι το Φεβρουάριο του 2015 δεν είχε η χώρα να πληρώσει μισθούς και συντάξεις; Και βγήκαμε από αυτή την κρίση, αφήνοντας ένα ταμείο με χρήματα, ένα καλό μαξιλάρι, που αν δεν υπήρχε αυτό πολύ φοβάμαι ότι η χώρα θα βολόδερνε μπροστά και στα προβλήματα που δημιούργησε η πανδημία, αλλά και στην κατάσταση που βρισκόταν η πραγματική οικονομία με εξουθενωμένες κυρίως τις μικρές επιχειρήσεις.

Πανηγυρίζετε σήμερα επικοινωνιακά, ότι τάχα έχουμε μια ισχυρή ανάπτυξη για τη χώρα. Κυρίες και κύριοι συνάδελφοι, είναι αναιμική αυτή η ανάπτυξη. Η οικονομία στηρίζεται σε γυάλινα πόδια και είναι μια ανάπτυξη που δεν δίνει προοπτική στη χώρα, όταν παρακολουθούμε τους δείκτες ανταγωνιστικότητας ή τα ελλείμματα επενδύσεων που υπάρχουν για τη χώρα, που δημιουργούν άλλα προβλήματα σε οικονομικούς δείκτες, όπως το ισοζύγιο τρεχουσών συναλλαγών που φαίνεται ότι για το 2024 χάνουμε ακόμη περισσότερο έδαφος. Και ασφαλώς, αυτή η μικρή ανάπτυξη που επικαλείστε αφορά τους λίγους και ισχυρούς φίλους σας και όχι μια κοινωνία που φαίνεται να φτωχοποιείται μέρα με τη μέρα, επιχειρήσεις να ασφυκτιούν, να ζουν μια δυστοπική κατάσταση για την χώρα, όλες αυτές οι μικρές επιχειρήσεις που εσείς επιλέξατε να φορολογούνται με τεκμαρτό τρόπο και που σήμερα στενάζουν να τα βγάλουν πέρα.

Κάνετε λόγο για ανακούφιση των μικρών επιχειρήσεων από το τέλος επιτηδεύματος, ενώ από την άλλη τσέπη τούς παίρνετε σχεδόν 1.000.000 ευρώ από την τεκμαρτή φορολόγηση που είναι και περί δικαίων και αδίκων. Αυτή είναι η κατάσταση που δημιουργείται σε μια οικονομία που έχει πιάσει τα όριά της, γιατί και η ναυτιλία και ο τουρισμός που φαίνεται ότι τους τελευταίους μήνες τα έσοδα που συγκεντρώθηκαν για τα ελληνικά ταμεία είναι πολύ λιγότερα από άλλες χρονιές, δεν θα μπορούν να οδηγήσουν σε μια προοπτική την ελληνική οικονομία όταν ο πρωτογενής τομέας, οι μικρές επιχειρήσεις, ακόμη και οι μεγάλες επιχειρήσεις αντιμετωπίζουν ελλείμματα και έχουν να κάνουν με τις δικές σας πολιτικές. Είναι έξω από όλα τα χρηματοδοτικά εργαλεία, ταμείο ανάκαμψης, ΕΣΠΑ, τραπεζικό δανεισμό, έλλειψη επενδύσεων στον ψηφιακό μετασχηματισμό, έλλειμμα στην ανταγωνιστικότητα. Και γι’ αυτόν τον λόγο τα αγαθά που βγαίνουν από την ελληνική οικονομία δεν μπορούν να είναι ανταγωνιστικά σε αυτό το διεθνές περιβάλλον που ζούμε.

Έτσι λοιπόν, ζούμε μία κατάσταση που αυτή τη στιγμή οι μισθωτοί, οι συνταξιούχοι, οι μικρομεσαίες επιχειρήσεις προσπαθούν να στηρίξουν την οικονομία με 6 δισεκατομμύρια πλεόνασμα. Αυτό καταφέρατε να κάνετε. Αντί να μοιράσετε αυτά τα χρήματα στην πραγματική οικονομία να ανακουφιστεί, δίνετε μόνο από τα μεγάλα χρηματοδοτικά εργαλεία σε φίλους και ισχυρούς μέσω απευθείας αναθέσεων, να μοιράζονται τα ποσά του Ταμείου Ανάκαμψης και να ελεγχόμαστε γι’ αυτόν τον λόγο και από την Ευρωπαία εισαγγελέα και από την Ευρωπαϊκή Ένωση.

Έτσι, λοιπόν, τι βλέπουμε για τον προϋπολογισμό του 2025; Βλέπουμε 2,5 δισεκατομμύρια περαιτέρω φόρους, 1,5 δισεκατομμύριο παραπάνω ΦΠΑ που είναι οι έμμεσοι φόροι που κατατρώγουν το εισόδημα του κάθε νοικοκυριού, κυρίως των αδυνάμων, των μικρότερων εισοδηματικά οικογενειών και ασφαλώς αυτό φτωχοποιεί ακόμη περισσότερο την κοινωνία μας κατατάσσοντάς την σε αγοραστική δύναμη -σε σχέση και με τους χαμηλούς μισθούς που συντηρείτε τη χώρα μας- στην τελευταία θέση μαζί με τη Βουλγαρία στην Ευρωπαϊκή Ένωση.

Σας ζητήσαμε να επανέλθουν οι μισθοί μέσα από συλλογικές συμβάσεις εργασίας. Αρνείστε να επανέλθει η κατάσταση στο πριν το 2012 καθεστώς. Μας το ζητάει η Ευρωπαϊκή Ένωση. Να φύγουμε από το 25% σήμερα που καλύπτονται οι μισθωτοί και ο κόσμος της εργασίας από κλαδικές ομοιοεπαγγελματικές συμβάσεις, να ανέβουμε ακόμη πιο ψηλά. Η Ευρωπαϊκή Ένωση έχει ένα μέσο όρο κλαδικών συμβάσεων γύρω στο 40% και πάνω.

Η Ευρωπαϊκή Ένωση μας ζητάει να φτάσουμε στο 80%, προκειμένου οι κοινωνικοί εταίροι να αποφασίσουν τι αντέχει η αγορά και τι όχι, έτσι ώστε να ανέβει και ο μέσος μισθός και να ανακουφιστούν τα μεσαία εισοδήματα. Δεν το κάνετε. Ετοιμάζετε αύριο να ανακοινώσετε έναν νέο τρόπο καθορισμού του κατώτατου μισθού, που η πολιτεία θα ορίζει και θα ελέγχει πώς θα μοιράζεται ο πλούτος, ένας πλούτος που τα τελευταία χρόνια, με βίαιο τρόπο, είχαμε την μεγαλύτερη αναδιανομή του υπέρ των πλουσίων και ισχυρών και εις βάρος της κοινωνίας.

Κυρίες και κύριοι συνάδελφοι, φαίνεται ότι η Νέα Δημοκρατία δεν έχει σκοπό να αλλάξει πολιτικές στα εργασιακά που ασφαλώς με όλο αυτό το θεσμικό πλαίσιο που θέσπισε από το 2019 έχει κάνει την αγορά εργασίας ζούγκλα με απλήρωτες υπερωρίες, με εξαήμερη απασχόληση, με πεντάωρα παραπάνω για τους εργαζόμενους μετά το οκτάωρό τους, τα οποία ασφαλώς αποτυπώνονται, δυστυχώς, και στα εργατικά δυστυχήματα της χώρας. Ήδη, από τις αρχές του 2024 μέχρι αυτή τη στιγμή που μιλάμε, έχουμε εκατόν δεκατέσσερα εργατικά δυστυχήματα.

Αυτή είναι η πολιτική που επιφυλάσσετε στον κόσμο της μισθωτής εργασίας. Όμως, έχετε εγκαταλείψει και τον πρωτογενή τομέα της χώρας. Σας ζητήσαμε να συζητήσουμε για τις πολιτικές αγροτικής ανάπτυξης, για τον ΟΠΕΚΕΠΕ, που αυτή τη στιγμή δεν ενισχύει τους πραγματικούς αγρότες, για τον ΕΛΓΑ που δεν αποζημιώνει τους αγρότες μας και όταν ζουν αυτή τη ζοφερή κατάσταση με την κλιματική αλλαγή.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ ολοκληρώστε.

**ΓΕΩΡΓΙΟΣ ΓΑΒΡΗΛΟΣ:** Ολοκληρώνω, κύριε Πρόεδρε.

Σας ζητήσαμε να ασχοληθείτε με τα μεγάλα έργα στήριξης του αγροτικού τομέα. Σχετικά με τον Ανάβαλο της Αργολίδας το 2019 ήθελα να πω πως σας εντάξαμε το έργο της Ερμιονίδας και την επέκταση του δικτύου σε χρηματοδοτικό πλαίσιο. Μόλις τώρα συζητάτε για συμβασιοποίηση του έργου, το μεγάλο έργο της επέκτασης του δικτύου για την Επιδαυρία, αλλά έχει μείνει ακόμη μισό το έργο επέκτασης του Αναβάλου για την επαρχία Άργους, για το Μοναστηράκι, τις Μυκήνες, τα Φίχτια. Έχουν μείνει μισά τα έργα που αφορούν τη Ναυπλία. Έχουν μείνει στη δεκαετία του 1960 και του 1970 και το φράγμα του Αναβάλου επίσης, ένα έργο μεγάλο που δίνει ζωή στους αγρότες της Αργολίδας. Το έχετε εγκαταλείψει. Κι έρχεστε κάθε χρόνο με κάποιες επικοινωνιακές πρωτοβουλίες να καθησυχάζετε τους αγρότες. Αλλάξτε πολιτική. Η κοινωνία σάς γυρίζει την πλάτη. Και να είστε σίγουροι ότι πολύ σύντομα θα εκφραστεί και πολιτικά αυτό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Ο Κοινοβουλευτικός Εκπρόσωπος του ΣΥΡΙΖΑ μίλησε λίγο περισσότερο, αλλά δεν είχε μιλήσει ο ειδικός αγορητής, το διευκρινίζω. Όμως, θα παρακαλέσω όλους τους επόμενους συναδέλφους να μην ξεπεράσουν τα επτά λεπτά. Με την ανοχή που δίνεται δεν σημαίνει ότι πρέπει να γίνεται υπέρβαση.

Στα επτά λεπτά παρακαλώ ολοκληρώνουμε τη σκέψη μας, ώστε πριν από τα οκτώ επτά να κλείνουμε, ενώ προβλέπεται πέντε λεπτά για όλους. Το καταλαβαίνετε. Δίνεται μια ανοχή, αλλά μην ξεκινάμε από τα επτά λεπτά για να πάμε περισσότερο. Τα επτά λεπτά είναι ένας χρόνος που νομίζω ότι είναι αρκετός για όλους, έτσι όπως τον ξέρουμε όλοι στις ομιλίες που κάνουμε.

Από την Πλεύση Ελευθερίας θα μιλήσει η Πρόεδρος. Από τους Σπαρτιάτες δεν βλέπω κάποιον αυτή τη στιγμή. Από τη Νίκη θα μιλήσει ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επιτρέψτε μου να επισημάνω κάποια πράγματα επ’ αφορμής του προχθεσινού εορτασμού του έπους του 1940 και θα τα συνδέσω με την παρούσα κύρωση.

Ορμώμενος, λοιπόν, από τα μηνύματα αυτής της επετείου του έπους του 1940 θέλω να εκφράσω τη δυσαρέσκειά μου και την ανησυχία μου για τον δρόμο που έχει πάρει η Κυβέρνηση αλλά και ένα μεγάλο μέρος του πολιτικού συστήματος.

Τις τελευταίες εβδομάδες η Κυβέρνηση έχει εξαπολύσει μία άνευ προηγουμένου επίθεση εναντίον όλων των πατριωτικών κομμάτων, άλλοτε με ειρωνικούς, άλλοτε με απαξιωτικούς και ενίοτε με προσβλητικούς χαρακτηρισμούς. Ο ίδιος ο Πρωθυπουργός έχει βαλθεί να ομιλεί δημοσίως περί πατριωτών της φακής και υπέρ πατριωτών και ο κ. Βορίδης για εθνοπαράφρονες.

Την περασμένη Κυριακή η Υφυπουργός Μετανάστευσης, η κ. Βούλτεψη αποκάλεσε επικίνδυνους και ανθέλληνες όσους ασκούν κριτική στην Κυβέρνηση για το μεταναστευτικό. Δεν αρκέστηκε μόνο σε αυτό. Χθες σε συνέντευξή της σε τηλεοπτικό σταθμό η κυρία Υφυπουργός ταύτισε και πάλι όσους επικρίνουν την Κυβέρνηση για την ανεπάρκειά της στη διαχείριση των ολοένα και αυξανόμενων λαθρομεταναστευτικών ροών με τους ναζί.

Θα κάνω μία παρένθεση εδώ. Η κ. Βούλτεψη στα λεγόμενά της υιοθέτησε μια ρητορική, στην οποία μέχρι σήμερα μας είχαν συνηθίσει μόνο τα κόμματα της Αριστεράς, ότι τάχα το «ΟΧΙ» του ’40 και το έπος που ακολούθησε ήταν ένας ιδεολογικός πόλεμος κατά του ναζισμού. Δηλαδή, κυρία Βούλτεψη, αν ο άξονας αποτελείτο από δημοκρατικές χώρες, θα τους απαντούσαμε: Ανοίξαμε και σας περιμένουμε; Έχουν αλήθεια οι πόλεμοι ιδεολογικό ή πολιτειακό πρόσημο; Οι δημοκρατικές χώρες δεν κάνουν πολέμους; Εσείς δεν είστε που με κάθε ευκαιρία προτάσσετε το casus belli της Τουρκίας ως δικαιολογία για τη μη επέκταση των χωρικών μας υδάτων και την μη ανακήρυξη ΑΟΖ;

Η Τουρκία που μας απειλεί διαχρονικά με πόλεμο, αν ασκήσουμε τα νόμιμα κυριαρχικά μας δικαιώματα, δεν είναι δημοκρατική χώρα; Και αν δεν είναι, γιατί εχθές το Υπουργείο Εξωτερικών του κ. Γεραπετρίτη ευχήθηκε μέσω της πλατφόρμας X στην Τουρκία «Happy Republic Day» με μια τουρκική σημαία φαρδιά πλατιά;

Κλείνω την παρένθεση. Διεκδικείτε, λοιπόν, το μονοπώλιο του πατριωτισμού. Ενίοτε μάλιστα μιλάτε για νέο ή ένα σύγχρονο πατριωτισμό. Και μου θυμίζει αυτό μια ρήση του γνωστού Αυστριακού οικονομολόγου του Χάγιεκ, ο οποίος είχε μιλήσει για τις λέξεις «νυφίτσες». Ποιες είναι αυτές οι λέξεις «νυφίτσες»; Όπως το μικρό αρπακτικό μπορεί και παίρνει το περιεχόμενο ενός αυγού χωρίς να σπάει το αυγό, έτσι και οι μικρές λέξεις όταν μπαίνουν μπροστά από άλλες λέξεις, χάνουν οι λέξεις από το περιεχόμενό τους. Κάπως έτσι και εσείς προσθέσατε τη λέξη «σύγχρονος» ή «νέος πατριωτισμός», για να καταργήσετε ουσιαστικά την έννοια της λέξης που τη συνοδεύει.

Και εμείς σας απαντάμε. Ο σύγχρονος πατριωτισμός σας, κύριοι της Κυβέρνησης, δεν είναι πατριωτισμός. Πώς μπορεί να αποκαλείται «πατριωτισμός» η -σύμφωνα με τα λεγόμενα του Πρωθυπουργού- επίλυση του δημογραφικού προβλήματος μέσω της λαθρομετανάστευσης;

Πώς μπορεί να αποκαλείται «πατριωτισμός» η αποδεδειγμένη αδράνειά σας έναντι του δημογραφικού μας μαρασμού, τον οποίον επιταχύνεται με την πλημμελή φύλαξη των συνόρων και της υποχωρητικότητάς σας απέναντι σε χρεοκοπημένες πολιτικές, τις οποίες οι ίδιοι που τις επινόησαν σήμερα τις καταργούν; Και αναφέρομαι στη Γερμανία, η οποία πρωτοστάτησε στη μεταναστευτική κρίση και σήμερα πρώτη κλείνει τα σύνορά της.

Πώς μπορεί να αποκαλείται «πατριωτισμός» η κατάργηση κάθε έννοιας ελευθερίας των πολιτών, άλλοτε με τις υποχρεωτικότητες και άλλοτε με λογοκριτικούς νόμους και πολιτικές, με ποινικοποίηση της ελευθερίας της έκφρασης και με αυταρχικές πολιτικές επιβολής που με κάθε ευκαιρία εφαρμόζετε;

Οι πολιτικές σας είναι εντελώς σε αντίθετη κατεύθυνση με αυτό που λέμε «πατριωτικό». Έχετε εκτοξεύσει το κόστος ενέργειας, έχετε ασκήσει ένα άνευ προηγουμένου φορομπηχτισμό στους ελεύθερους επαγγελματίες, μοιράζετε αυξήσεις βασικού μισθού, που πληρώνετε από τις τσέπες αυτών που αφαιμάξατε πρώτα φορολογικά. Αφήνετε τα ελληνικά νησιά να βουλιάζουν από τους λαθρομετανάστες και δηλητηριάζετε τη νεολαία με τα ξενόφερτα woke αφηγήματα.

Εμείς ως Νίκη όχι μόνο σας εγκαλούμε για τις κάθε άλλο παρά πατριωτικές πολιτικές σας, αλλά σας συνιστούμε κιόλας να είστε λίγο πιο φειδωλοί ως προς τους χαρακτηρισμούς σας, γιατί στο σπίτι του κρεμασμένου δεν μιλάμε για σχοινί.

Να δούμε τώρα πόσο πατριώτες είστε και στην οικονομία. Κατά τη συζήτηση του παρούσας κύρωσης στην αρμόδια επιτροπή ο συνάδελφος κ. Βορύλλας, ειδικός αγορητής, κατέθεσε την έκθεση του Ανεξάρτητου Γραφείου Αξιολόγησης του Διεθνούς Νομισματικού Ταμείου, η οποία δεν αποτέλεσε ποτέ θέμα συζήτησης στη Βουλή, ούτε γνωρίζουμε τις ενέργειες που ανέλαβε η χώρα μας μετά τη δημοσίευσή της στα όργανα εντός του ΔΝΤ.

Στην έκθεσή του το Ανεξάρτητο Γραφείο Αξιολόγησης εντόπισε ευθύνες τόσο στις πρώην διοικήσεις του ΔΝΤ για τις πολιτικές επιλογές που έκαναν στην Ελλάδα, όσο και στους οικονομολόγους - τεχνοκράτες του ταμείου για τις λάθος εκτιμήσεις τους, σχετικά με την ύφεση και την ανεργία στη χώρα μας. Δεν έχω τον χρόνο να σας παρουσιάσω πόσα λάθη και παραλείψεις έκαναν, τα οποία παραδέχτηκαν.

Η συμβολή του ΔΝΤ στην ελληνική κρίση είχε μόνο προστατευτικό χαρακτήρα για τις αξιώσεις και τα δάνεια των δανειστών. Παγιδεύτηκε η Ελλάδα σε μια άθλια μεθόδευση στην οποία πρωταγωνιστικό ρόλο είχε το ΔΝΤ. Ποια; Να μετατραπούν τα προβληματικά δάνεια των γαλλικών και γερμανικών τραπεζών σε δημόσιο χρέος, ενέργεια που υποθήκευσε τις ζωές μας για τα επόμενα εκατό χρόνια. Καταρρακώθηκε η ελληνική κοινωνία με συνεχή σκληρά μέτρα λιτότητας, που οδήγησαν σε ένα σπιράλ περικοπών και συρρίκνωση της οικονομικής δραστηριότητας.

Πώς εξηγείτε, κύριε Υπουργέ, την άρνηση του ΔΝΤ να υποστεί δημόσιο έλεγχο στα πεπραγμένα μέσα από ανεξάρτητους φορείς; Αυτό, δεν αντιβαίνει κάθε δεοντολογία; Δεν προσβάλλει ευθέως τα κράτη-μέλη που συμμετέχουν στον προϋπολογισμό του ΔΝΤ; Σε έναν οργανισμό που δεν υπάρχει λογοδοσία για τα πεπραγμένα του, ενώ υπάρχουν άπειρα δημοσιεύματα για τα λάθη και τις παραλείψεις του, δεν μπορείτε να ζητάτε να εγκρίνει και να νομιμοποιήσει το ελληνικό Κοινοβούλιο την υπέρογκη αύξηση της συμμετοχής μας, που αυτόματα επιφέρει μεγαλύτερες οικονομικές υποχρεώσεις, για τη χώρα μας.

Η Νίκη, μένοντας πιστή στις αξίες της για την πρόοδο της ελληνικής κοινωνίας, για την προστασία των κοινωνικών αγαθών και της δημόσιας περιουσίας, θα καταψηφίσει την παρούσα κύρωση.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Τον λόγο τώρα έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

Ορίστε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Παρακολουθούμε το τελευταίο διάστημα μια πλειοδοσία πατριδοκαπηλίας. Είναι πολύ πρόσφατα τα γεγονότα, δηλαδή όταν στην αντίσταση απέναντι στον κατακτητή ο λαός έσωσε το πατριωτικό φρόνημα της χώρας μας, ο λαός με την καθοδήγηση του ΚΚΕ, όταν οι αστοί πολιτικοί είτε έφυγαν ακολουθώντας τον βασιλιά στην Αίγυπτο και στη Βρετανία, είτε συνεργάστηκαν ανοιχτά με τους κατακτητές. Και όχι μόνο οι αστοί πολιτικοί, αλλά και οι πολιτικοί πρόγονοι των σημερινών ακροδεξιών και φασιστικών κομμάτων ήταν αυτοί οι οποίοι στήριξαν τους ναζί κατακτητές με κάθε τρόπο, αλλά και μετέπειτα στο να τσακίσουν το εργατικό λαϊκό κίνημα, τον ίδιο τον λαό. Αυτό για να μην ξεχνιόμαστε για την ιστορία, γιατί η ιστορία πρέπει να διδάσκει και όχι να παραμορφώνει ή να ξαναγράφεται από τους ισχυρούς κατά πώς τους βολεύει.

Από αυτή την άποψη, λοιπόν, το Διεθνές Νομισματικό Ταμείο είναι φανερό ότι είναι ένας ιμπεριαλιστικός οργανισμός ο οποίος εξυπηρετεί τα συμφέροντα των ισχυρών ιμπεριαλιστικών κρατών και των πολυεθνικών. Η δράση του διαχρονικά από το 1945 και μετά παντού -θέλετε στην Αφρική, στη Λατινική Αμερική, αλλά και στην Ευρώπη, με πιο πρόσφατο το παράδειγμα της Ελλάδας;- ήταν ακριβώς μία δράση η οποία τσάκιζε τις ανάγκες των λαών, τα δικαιώματα τα εργατικά και τα λαϊκά, προς όφελος των πολυεθνικών και ένα πλιάτσικο στις πλουτοπαραγωγικές πηγές των χωρών αυτών, προς όφελος των ισχυρών ιμπεριαλιστικών κέντρων, προς όφελος των πολυεθνικών.

Αυτός ο ρόλος του Διεθνούς Νομισματικού Ταμείου δεν πρόκειται να αλλάξει ούτε να εκδημοκρατιστεί. Ορισμένα κόμματα ισχυρίστηκαν για την ανάγκη εκδημοκρατισμού του ΔΝΤ. Μα, είναι ποτέ δυνατόν να γίνει αυτό; Είναι σαν να λέμε ότι ο ήλιος θα ανατείλει από τη Δύση. Μόνο τότε μπορεί να εκδημοκρατιστεί το Διεθνές Νομισματικό Ταμείο, δηλαδή ποτέ! Γιατί ακριβώς είναι αυτός ο χαρακτήρας του. Όσοι το λένε αυτό, καλλιεργούν αυταπάτες στον κόσμο, ότι μπορεί ξαφνικά να υπάρξει ένα Διεθνές Νομισματικό Ταμείο που θα προστατεύει τα συμφέροντα των λαών από την ολομέτωπη επίθεση που δέχονται από τις πολυεθνικές. Κάτι τέτοιο δεν μπορεί να γίνει.

Γι’ αυτό ακριβώς και η μόνη ρεαλιστική πρόταση η οποία υπάρχει είναι η πρόταση του ΚΚΕ, η έξοδος της χώρας μας από το Διεθνές Νομισματικό Ταμείο. Αυτό.

Καθαρά πράγματα σταράτα, γιατί ακριβώς δεν πατάμε σε δύο βάρκες καλλιεργώντας αυταπάτες. Γιατί μπορεί να ισχυρίζεται η εισηγήτρια της Νέας Δημοκρατίας ότι έχουμε μια ισχυρή οικονομία η οποία καλπάζει, αλλά αυτή η ισχυρή οικονομία χτίζεται επάνω στις αιματηρές θυσίες της εργατικής τάξης και των υπόλοιπων λαϊκών στρωμάτων. Για να διευκολυνθεί η κερδοφορία των επιχειρηματικών ομίλων, θυσιάζονται στον βωμό της κερδοφορίας τα εργατικά δικαιώματα, θυσιάζονται το δικαίωμα της ικανοποίησης των λαϊκών αναγκών, ακόμη και η ίδια η ζωή των ανθρώπων και τα παραδείγματα είναι πάρα πολλά.

Από αυτή λοιπόν την άποψη είναι φανερό ότι το μεγάλο ερώτημα, το μεγάλο δίλημμα, είναι: «Τα κέρδη τους ή οι ζωές μας». Και εμείς απαντάμε ξεκάθαρα, δεν μπορεί και τα κέρδη και οι ζωές. Εμείς είμαστε με τις ζωές, ενάντια και αντίπαλοι απέναντι στην κερδοφορία των επιχειρηματικών ομίλων. Γιατί δεν υπάρχει ούτε υγιής επιχειρηματικότητα, ούτε υγιής ανταγωνισμός, ούτε υγιή κερδοφορία. Όλα αυτά βασίζονται πάνω στην αύξηση της εκμετάλλευσης της εργατικής τάξης και των πλατιών λαϊκών στρωμάτων.

Γι’ αυτό και διευρύνεται η ψαλίδα ανάμεσα στις αντικειμενικές δυνατότητες που υπάρχουν για να ικανοποιούνται οι λαϊκές ανάγκες και στο επίπεδο ικανοποίησης αυτών των αναγκών, το οποίο όλο και υποβαθμίζεται όλο και χειροτερεύει αυτό το επίπεδο ικανοποίησης των λαϊκών αναγκών, ανεξάρτητα διαχείρισης κυβερνητικής είτε στη χώρα μας, είτε σε επίπεδο Ευρωπαϊκής Ένωσης, είτε στο επίπεδο της παγκόσμιας καπιταλιστικής οικονομίας. Οι πλούσιοι γίνονται όλο και πλουσιότεροι. Ο κοινωνικά παραγόμενος πλούτος συσσωρεύεται σε μία χούφτα στην κυριολεξία πλουτοκρατών και από την άλλη μεριά διευρύνεται όλο και περισσότερο αυτό το κομμάτι των λαών, οι οποίοι ζουν κάτω από το όριο και στο όριο της φτώχειας και της εξαθλίωσης.

Γιατί αυτό ακριβώς είναι η πορεία εξέλιξης του καπιταλιστικού συστήματος, ανακαλύπτοντας πλέρια τη βαρβαρότητα αυτού του συστήματος, ένα σύστημα το οποίο γεννά φτώχεια, γεννά εξαθλίωση, γεννά κρίσεις και πολέμους. Και εμείς είμαστε καθαροί, δεν καλλιεργούμε λοιπόν καμμιά αυταπάτη ότι αυτό το σύστημα μπορεί να εξανθρωπιστεί. Αντίθετα αυτό το οποίο χρειάζεται είναι να συγκεντρωθούν όλο και περισσότερες δυνάμεις εργατικές, λαϊκές στην κατεύθυνση της ρήξης και της ανατροπής, της οικοδόμησης ενός πολύ ισχυρού αντικαπιταλιστικού, αντιμονοπωλιακού μετώπου για να μπορέσει ακριβώς να πάνε κόντρα στο ρεύμα της εξαθλίωσης και της επιδείνωσης και ταυτόχρονα να διεκδικήσουμε από πολύ καλύτερες θέσεις τη βελτίωση των συνθηκών διαβίωσης ανοίγοντας τον δρόμο σε συνολικότερες ρήξεις και ανατροπές. Γιατί η μόνη ρεαλιστικότερη διέξοδος σήμερα για τους λαούς είναι ο σοσιαλισμός, ρεαλιστική εφικτή και αναγκαία.

Και από αυτή την άποψη επειδή ακριβώς εμείς πιστεύουμε στη δύναμη του λαϊκού παράγοντα και το έχει αποδείξει και ιστορικά -όπως για παράδειγμα η εποποιία της αντίστασης της χώρας μας απέναντι στην τριπλή φασιστική και ναζιστική κατοχή- πιστεύουμε ότι και σήμερα μπορεί ο λαός μας και πρέπει να βάλει τη σφραγίδα του στις εξελίξεις συμπορευόμενος με το ΚΚΕ για συνολικότερες ρήξεις και ανατροπές, πετάγοντας στα σκουπίδια στην κυριολεξία τις διάφορες πολιτικές, υποτιθέμενα, εναλλακτικές οι οποίες δεν κάνουν τίποτα άλλο παρά να καλλιεργούν αυταπάτες χαλκεύοντας για τον ίδιο τον λαό τις νέες του αλυσίδες.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο Κοινοβουλευτικός Εκπρόσωπος από τους Σπαρτιάτες κ. Κόντης και θα ακολουθήσει ο κ. Μάντζος.

Ορίστε, κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ήμουν για τρία χρόνια εκλεγμένο μέλος στην Επιτροπή Ευρωπαϊκών Διοργανώσεων των ευρωπαϊκών συλλόγων με ψήφους απ’ όλες τις ομάδες της Ευρώπης Ρεάλ, Μπαρτσελόνα, Γιουβέντους.

Γνώρισα εκεί κάποιον κύριο που ασχολούνταν με το ποδόσφαιρο, ο οποίος αργότερα συμμετείχε στο ΔΝΤ, ήταν περί των οικονομικών. Μετά από καιρό που τον συνάντησα, ξέρετε τι μου είπε; «Όταν είχαμε διαπραγματεύσεις με την Ελλάδα τους δίναμε σαράντα πράγματα το βράδυ για να μελετήσουν για να τα φέρουν υπογεγραμμένα, πιστεύοντας ότι θα μας φέρουν τα οκτώ, και μας έφερναν και τα σαράντα».

Θέλω να πω ότι υπογράψαμε κάτω από πιέσεις χωρίς να αντισταθούμε σε τίποτα τα μνημόνια αυτά και έρχεται σήμερα το ΔΝΤ να μας επιβάλλει συνεχώς να συμμορφωθούμε. Το ίδιο ΔΝΤ το οποίο παραδέχτηκε πριν χρόνια ότι στην Ελλάδα υπερέβαλε τα όρια, ξεπέρασε τα όρια, έκανε λάθη, δημιούργησε προσδοκίες οικονομικές οι οποίες δεν υπήρχαν, έδειξε αισιόδοξες προβλέψεις για το μέλλον οι οποίες ήταν ανύπαρκτες και τελικά εμείς ακόμα συνεχίζουμε να ακούμε τις εντολές του ΔΝΤ, της Ευρωπαϊκής Ένωσης και όλων αυτών των τύπων, οι οποίοι το λιγότερο που θα έπρεπε να κάνουν θα έπρεπε να υποχρεώσουν τη Γερμανία να πληρώσει.

Εγώ δεν θα σταθώ στις γερμανικές αποζημιώσεις της Κατοχής για τα εγκλήματα που έκαναν οι ναζί. Πολλοί μιλάτε και λέτε για εμάς «οι φασίστες, οι ναζί». Εσείς, θέλω να δω, πώς απαιτείτε από τους ναζί, που δολοφόνησαν τους Έλληνες; Εμένα η οικογένειά μου είχε την αδερφή της μητέρας μου νεκρή από τους ναζί, από βομβαρδισμούς στην Κέρκυρα. Όλοι ζητάμε αποζημιώσεις από τους εγκληματίες ναζί. Γιατί δεν τις ζητάτε, από Νέα Δημοκρατία μέχρι όλα τα κόμματα, κανείς; Μια φορά έκανε η κ. Κωνσταντοπούλου -εγώ θέλω να είμαι δίκαιος- μια αίτηση να γίνει μια επιτροπή, αλλά έμεινε εκεί.

**ΔΗΜΗΤΡΙΟΣ ΚΥΡΙΑΖΙΔΗΣ:** Λειτούργησε η επιτροπή. Έβγαλε πόρισμα, αλλά ο ΣΥΡΙΖΑ δεν το προχώρησε.

**ΙΩΑΝΝΗΣ ΚΟΝΤΗΣ:** Η οποία επιτροπή έβγαλε ένα πόρισμα 350 δισεκατομμύρια.

Εκτός από αυτό υφάρπαξαν και τον θησαυρό της Ελλάδος. Ήρθαν και υπέγραψαν το κατοχικό λεγόμενο δάνειο. Βεβαίωσαν ότι η τότε κυβέρνησή τους, της οποίας συνέχεια είναι η σημερινή γερμανική κυβέρνηση, άσχετα αν έχει πολιτική διαφοροποίηση, ότι παίρνουν τα χρήματα των Ελλήνων. Τα οποία σήμερα, με υπολογισμούς που έγιναν στο Παρίσι πριν κάποια χρόνια, είναι 700 δισεκατομμύρια. Γιατί δεν τα ζητάμε και αυτά;

Και έρχεται και μας κάνει και παράσταση στις παρελάσεις μας και θα πάει να τιμήσει. Ποιους θα τιμήσει ο Πρόεδρος της Γερμανίας; Μήπως θα τιμήσει τους Γερμανούς αλεξιπτωτιστές που εισέβαλαν στην Κρήτη και δολοφονούσαν τους Κρητικούς στον πόλεμο εκείνο; Ποιους θα τιμήσουμε; Γιατί δεν τους ζητάμε; Να πάμε να του πούμε: «Κύριε, ελάτε, καλώς ήρθατε, αρχίζουμε από εκεί, μας χρωστάτε αυτά τα χρήματα». Μας κουνούν το δάχτυλο και το δεχόμαστε;

Να ξέρετε, κύριοι, ότι κάποτε το ΔΝΤ –εγώ ζούσα στη Βραζιλία με τον Σαρνέι- έκανε μια απαίτηση 200 δισεκατομμυρίων τότε στη Βραζιλία και τους είπε ότι «ως εδώ και μη παρέκει, θα σταματήσουμε τις εξαγωγές σας» και όλα αυτά. Ξέρετε τι έκανε η Βραζιλία; Έκανε μορατόριουμ, «δεν πληρώνω τίποτα». Έναν χρόνο μετά ήρθε το ΔΝΤ και είπε: «Για κάθε δολάριο που μας χρωστάτε θα μας πληρώσετε δέκα σεντς». Έτσι γίνεται. Εάν δούνε όμως ότι είσαι υποχωρητικός σε ό,τι σου λένε, ότι τους δίνει το ένα χέρι και θέλουνε και το άλλο, θα σου πάρουν και τα πόδια. Τι μιλάμε για αυτούς τους απατεώνες; Είναι απατεώνες πολιτικοί, οικονομικοί, ό,τι θέλετε. Πτωχεύουν χώρες και θησαυρίζουν πάνω τους, λεηλατούν.

Η Γερμανία πήγε να φαλιρίσει τότε με τη Deutsche Bank και την στήριξε η Ελλάδα. Όλο αυτό το πράγμα που έκανε ο επίσης -να μην πω, να μην τον κατονομάσω γιατί δεν ζει- Σόιμπλε, ο ακατανόμαστος αυτός Υπουργός, που με σαδιστικό τρόπο επέβαλαν τις απόψεις τους για να σώσουν τη Γερμανία, όλο αυτό ήταν ένα έγκλημα εις βάρος της χώρας! Και εμείς καθόμαστε και τους προσκυνάμε; Ποτέ να μην έχουμε σχέση με τη Γερμανία λοιπόν, εάν δεν θέλουν. Τολμάμε να ζητήσουμε; Θα σας γράψει η ιστορία, κύριοι, αν τα ζητήσετε.

Να συνεχίσω. Δεν θέλω να ασχοληθώ άλλο με το νομοσχέδιο αυτό. Ακούω ΔΝΤ και βγάζω σπυριά, που λέμε. Υπάρχουν άλλοι που το αγαπάνε και συμπαρίστανται σε ό,τι τους πει και συντάσσονται.

Να πω, κύριε Υπουργέ, μιας και είστε των Οικονομικών, ότι μας έχει κόψει τόσα πράγματα. Χθες συζητούσα με κάποιον φίλο που έχει την κόρη του σε μια σχολή Εμπορικού Ναυτικού, μία από τις σχολές μας, δημόσια. Μου είπε ότι οι μαθητές αναγκάζονταν να πληρώνουν και τις στολές τους τώρα. Εμείς πηγαίναμε σε σχολές Εμπορικού Ναυτικού και είχαμε τα πάντα πληρωμένα.

Να ξέρετε ότι ναυτικοί πάνε να γίνουν φτωχά παιδιά, παιδιά φτωχών οικογενειών που βρίσκουν διέξοδο, ταξιδεύοντας μακριά από τις οικογένειές τους, γιατί δεν έχουν τρόπο να σπουδάσουν στα πανεπιστήμια, δεν έχουν χρήματα. Πάνε στις σχολές αυτές του Εμπορικού Ναυτικού για να έχουν στέγαση, διατροφή και εκμάθηση. Πάνε και ταξιδεύουν και φέρνουν συνάλλαγμα στην Ελλάδα. Υποχρεώνουμε τα παιδιά να πληρώνουν 300 και 400 ευρώ οι γονείς τους για στολές; Είναι ντροπή!

Ξέρετε ότι τα τροφεία δεν τα πληρώνει το κράτος και δίνει η Ένωση Εφοπλιστών, υποτίθεται, ένα μεσημεριανό και το βράδυ πληρώνουν τα παιδιά; Είναι σχολές Εμπορικού Ναυτικού αυτές, οι περίφημες σχολές που έβγαλαν τη ναυτιλία μας στα πέρατα του κόσμου, η οποία ήταν πάντα ο υπ’ αριθμόν ένα εισαγωγέας συναλλάγματος; Τα παιδιά από τις Οινούσσες θα πάνε να κάνουν ένα μάθημα υποχρεωτικό δέκα ημερών στο ΚΕΣΕΝ, τα Σωστικά στη Μηχανιώνα που πρέπει, και τους λένε να πληρώσουν τη διαμονή τους. Πώς γίνονται αυτά; Είναι δυνατό να συμβαίνουν αυτά σήμερα και να λέμε ότι θέλουμε να βοηθήσουμε την παιδεία μας; Και μιλάμε για μηδαμινά ποσά. Για να πάρετε στολές σε τριάντα μαθητές επί 300 ευρώ βγάλτε μου πόσο είναι, για να βγάζουμε από τη μύγα ξύγκι. Αυτά όλα τα έκανε το Διεθνές Νομισματικό Ταμείο. Μας έβαλε τη θηλιά στο λαιμό να μην πληρώνουμε τίποτα για τα παιδιά μας, για την παιδεία μας, για οτιδήποτε άλλο. Έκοψαν τα πάντα.

Αυτά, λοιπόν, είναι όσα ήθελα να πω σχετικά με το νομοσχέδιο αυτό. Ελπίζω κάποια μέρα η Ελλάδα να αντιληφθεί ότι αυτοί δεν είναι ούτε φίλοι μας ούτε προστάτες οικονομικοί, είναι δυνάστες οι οποίοι επιβάλλουν φόρους ξέροντας από πριν ότι δεν πρόκειται να εκπληρωθούν.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο Κοινοβουλευτικός Εκπρόσωπος από το ΠΑΣΟΚ - Κίνημα Αλλαγής κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, εισάγεται σήμερα προς κύρωση πράξη που αφορά στη συμμετοχή της χώρας μας στο Διεθνές Νομισματικό Ταμείο. Ο ειδικός αγορητής μας κ. Πάρις Κουκουλόπουλος, τοποθετήθηκε αναλυτικά επί του αντικειμένου αυτής της αποφάσεως και γιατί τοποθετούμαστε όπως τοποθετούμαστε σεβόμενοι προφανώς τη διεθνή θέση της χώρας μας και τις διεθνείς υποχρεώσεις που αυτή έχει αναλάβει ήδη από τις πρώτες χρονιές, τα πρώτα χρόνια μετά τον Β΄ Παγκόσμιο Πόλεμο και την οικοδόμηση του παγκόσμιου συστήματος οικονομικής διακυβέρνησης.

Όμως, το Διεθνές Νομισματικό Ταμείο δεν είναι ένας οποιοσδήποτε θεσμός για την ελληνική πολιτική ζωή. Προφανώς, και μόνο το άκουσμα του όρου ξυπνά μνήμες και βιώματα, ξυπνά μνήμες για την πτώχευση της χώρας, τις σκληρές θυσίες του λαού μας, τα πολιτικά λάθη, τις ευθύνες. Και με αφορμή ακριβώς αυτήν τη συζήτηση θυμόμαστε και αναλογιζόμαστε και την έλλειψη ιστορικής αυτογνωσίας και αυτοκριτικής που διακατέχει και διαπνέει οριζόντια την πολιτική ζωή, το πολιτικό σύστημα ακόμα και σήμερα, δεκαπέντε χρόνια μετά το ξέσπασμα αυτής της βαθιάς κρίσης.

Είναι πολλά τα σημεία του πολιτικού ορίζοντα στα οποία εντοπίζει κανείς γραμμική ανάγνωση της ιστορίας, που δεν αντέχει σε επιστημονική κριτική ούτε από την πλευρά της επιστήμης της Ιστορίας ούτε από την πλευρά της επιστήμης της Πολιτικής Οικονομίας. Και είναι κυρίως η Νέα Δημοκρατία εκείνη που επιμένει δεκαπέντε χρόνια μετά να τοποθετεί την αρχή της ιστορίας στο 1981 και την εκλογή του Ανδρέα Παπανδρέου, την κυβέρνηση της Αλλαγής, του ΠΑΣΟΚ, και καταλήγει στο 2010 αφαιρώντας μεθοδικά κάθε περίοδο διακυβέρνησης της Νέας Δημοκρατίας με πρώτη και κύρια την περίοδο 2004-2009 με Πρωθυπουργό τον κ. Κώστα Καραμανλή.

Δυστυχώς, ακριβώς αυτό επαναλαμβάνεται ως μοτίβο και σε αυτήν εδώ την Αίθουσα με όλες τις ιστορικές και συμβολικές συνδηλώσεις που αυτή η Αίθουσα έχει για τη διαχείριση της μεγάλης δημοσιονομικής κρίσης. Συμβαίνει αυτή η επιχειρηματολογία να ακούγεται από τα κυβερνητικά και όχι μόνο από τα βουλευτικά έδρανα και ακόμα και από αυτήν τη θέση του Έλληνα Πρωθυπουργού. Ο κ. Μητσοτάκης στην τελευταία Ολομέλεια που έγινε σε επίπεδο πολιτικών αρχηγών την περασμένη Τετάρτη, απευθυνόμενος στον πρόεδρο του ΠΑΣΟΚ, του ανέφερε πως η ιστορία θα γράψει ότι η χώρα χρεοκόπησε επί των ημερών του ΠΑΣΟΚ και η ιστορία θα γράψει ότι το 2009 σε αυτήν την Αίθουσα το ΠΑΣΟΚ ψήφιζε έναν προϋπολογισμό που προέβλεπε αύξηση δαπανών.

Με σεβασμό στην ιστορία και προφανώς και σε αυτό το οποίο καλούμαστε σήμερα να συζητήσουμε, τη συμμετοχή της χώρας μας στο Διεθνές Νομισματικό Ταμείο, θα πρέπει κανείς να αποκαταστήσει την αλήθεια, γιατί ο κ. Μητσοτάκης και η Νέα Δημοκρατία ανατρέχουν συστηματικά σε εκείνα τα χρόνια, για να αντλήσουν νομιμοποίηση των πολιτικών τους, και το κάνουν άγαρμπα και ανιστόρητα. Αναφέρουν ακόμη και τον αφορισμό «λεφτά υπάρχουν» του τότε Πρωθυπουργού Γιώργου Παπανδρέου. Ο σημερινός Πρωθυπουργός θα έπρεπε από τη θέση ευθύνης που έχει τα τελευταία πεντέμισι χρόνια να είναι εκείνος ο πρώτος που θα συμφωνούσε ότι πράγματι μια τέτοια δήλωση είναι βάσιμη στην ουσία της, διότι λεφτά οφείλει κανείς να βρει και να εξοικονομήσει μέσα από διαφανείς διαδικασίες δημοσίων διαγωνισμών, ανάθεσης έργων και προμηθειών, μέσα από πολιτικές δικαιοσύνης φορολογικής, μέσα από την πάταξη της φοροδιαφυγής με πραγματικούς ελέγχους και όχι αντισυνταγματικά τεκμήρια, μέσα από την αντιμετώπιση της «μαύρης» και ανασφάλιστης εργασίας, μέσα από τη ρύθμιση της ασύδοτης αγοράς, των ολιγοπωλίων και της αισχροκέρδειας.

Αλλά όχι! Για την Κυβέρνηση της Νέας Δημοκρατίας τα πράγματα είναι εντελώς ανάποδα. Λεφτά υπάρχουν για απευθείας αναθέσεις, αλλά όχι για το Εθνικό Σύστημα Υγείας. Λεφτά υπάρχουν για μειώσεις φόρων και απαλλαγές στους ισχυρούς, αλλά όχι για τη μείωση του φόρου προστιθέμενης αξίας. Λεφτά υπάρχουν για μεγάλες επενδύσεις ισχυρών παικτών της ενέργειας στις ανανεώσιμες πηγές, αλλά όχι στο να δημιουργηθούν δίκτυα που θα δώσουν χώρο στα μικρά σχήματα των ενεργειακών κοινοτήτων. Λεφτά υπάρχουν για ξενοδοχεία μεγάλα που διαφημίζουν οι Υπουργοί και δεν υπάρχουν για την κοινωνική κατοικία, όπως άλλα κράτη ευρωπαϊκά έχουν κάνει.

Και ξεχνά η Νέα Δημοκρατία και η Κυβέρνηση μεθοδικά το τι συνέβη το 2004-2009 με την καταστροφική δημοσιονομική διαχείριση της δικής της τότε κυβέρνησης, τις τεράστιες ευθύνες που είναι ομολογούμενες πια απ’ όλη την Ευρώπη και ρίχνει όλο το βάρος και όλο τον καταλογισμό στο ΠΑΣΟΚ, λέγοντας ότι η χώρα έσκασε στα χέρια του.

Τι έκανε το ΠΑΣΟΚ; Αύξησε τις δαπάνες, όπως λέει ο κύριος Πρωθυπουργός; Όχι. Η αλήθεια είναι πως ποτέ στην ιστορία του κράτους μια κυβέρνηση, όπως τότε, δεν αντέδρασε τόσο γρήγορα για τον περιορισμό των ελλειμμάτων στο τέλος του 2009. Η ελληνική κυβέρνηση στις 18 Οκτωβρίου στο Eurogroup παρουσίασε πρόβλεψη για έλλειμμα 12,5% το 2009 και τότε ο κ. Γιούνκερ είπε την περίφημη φράση «the game is over», το παιχνίδι τελείωσε. Η κυβέρνηση παρουσίασε σχέδιο προϋπολογισμού 2010 που μείωνε το έλλειμμα σε 9,1%, πρόγραμμα σταθερότητας και ανάπτυξης που μείωνε το έλλειμμα κατά 4% το 2010 και έλαβε μέτρα άμεσα από τον Νοέμβριο του 2009, ένα μήνα μετά την ανάληψη της εξουσίας έως και τον Μάρτιο του 2010, μέσα σε τέσσερις μήνες, συνολικού ύψους 16 δισεκατομμυρίων -8 δισεκατομμύρια από έσοδα, 8 δισεκατομμύρια από δαπάνες- κινήσεις που χαιρετίστηκαν σε όλη την Ευρώπη ως κινήσεις προς τη σωστή κατεύθυνση.

Ο Επίτροπος Αλμούνια το 2012 σε επιστολή του προς την εξεταστική επιτροπή της Βουλής για το χρέος μιλούσε για την ανάγκη να υπάρξουν διαρθρωτικές μεταρρυθμίσεις που ικανοποιήθηκε τότε από την κυβέρνηση, την ώρα που η προηγούμενη, η απελθούσα κυβέρνηση της Νέας Δημοκρατίας είχε αφήσει μόνο ανολοκλήρωτες υποχρεώσεις και υποσχέσεις για διορθωτικά μέτρα.

Αλλά ακόμη και το τότε τρέχον έτος 2009 η κυβέρνηση Παπανδρέου, παρά το γεγονός ότι είχαμε φτάσει στο τελευταίο δίμηνο του οικονομικού έτους και είχαν διαμορφωθεί κατά 95% οι ανειλημμένες υποχρεώσεις του δημοσίου, παρά το γεγονός ότι έτρεχε το έλλειμμα με +1,1% του ΑΕΠ κάθε μήνα, κατάφερε τότε να μειώσει και να συγκρατήσει το έλλειμμα με μέτρα με θετική επίπτωση 1,1 δισεκατομμύριο ευρώ.

Αυτά πέτυχε η κυβέρνηση ΠΑΣΟΚ, με όλους τότε μέσα και έξω από τη χώρα να επενδύουν στην πτώχευση, με τον λαϊκισμό να θεριεύει, με τους κερδοσκόπους των διεθνών αγορών να μεγαλώνουν, να απλώνουν τα σπρεντ για να διαλύσουν την οικονομία, με συντηρητικές κυβερνήσεις στην Ευρώπη να μιλούν μόνο για λιτότητα εμμονικά, ενώ τώρα χαιρετίζουν τα εργαλεία όπως το Ταμείο Ανάκαμψης και Ανθεκτικότητας, μιλούν για κοινό δανεισμό, για ευρωομόλογα και τότε όλοι ζητούσαν την τιμωρία της Ελλάδας, τη στείρα λιτότητα χωρίς αναπτυξιακό και κοινωνικό πρόσημο, ακόμα και την έξοδο.

Ολοκληρώνω, κύριε Πρόεδρε, σε ένα λεπτό.

Λίγες ημέρες μετά την ανάληψη της διακυβέρνησης του 2009 θυμόμασταν τι γινόταν το 2004 με το «πάρτι στις 7 του Μάρτη» που τελικά το κόστος ήρθε με πέντε χρόνια καθυστέρηση, με ένα δημόσιο χρέος ρεκόρ, με αρνητικούς ρυθμούς ανάπτυξης, με το έλλειμμα γενικής κυβέρνησης να χειροτερεύει από χρόνο σε χρόνο. Και αυτό δεν το λέει το ΠΑΣΟΚ, το είπε και η Τράπεζα της Ελλάδος στην έκδοση «Το χρονικό της μεγάλης κρίσης 2008-2013», όπου μιλάει ρητά στη σελίδα 20 για μια ελληνική οικονομία ευάλωτη και ανοχύρωτη μπροστά στην κρίση.

Κατατίθεται στα Πρακτικά.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και πάνω σε ένα σαθρό έδαφος στατιστικής απάτης, διότι η πραγματικότητα είναι πλέον επαληθευμένη με την έκθεση της Ευρωπαϊκής Επιτροπής για το δημόσιο χρέος τον Ιανουάριο του 2010.

Κατατίθεται εκ νέου στα Πρακτικά.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με το ψήφισμα του Ευρωπαϊκού Κοινοβουλίου του 2014 για τη λειτουργία της τρόικας στην Ευρωζώνη.

Και αυτό κατατίθεται εκ νέου στα Πρακτικά.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως και με την έκθεση της Τράπεζας της Ελλάδος τον Απρίλιο του 2010.

Και αυτή κατατίθεται εκ νέου στα Πρακτικά, δημόσια έγγραφα…

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΔΗΜΗΤΡΙΟΣ ΜΑΝΤΖΟΣ:** ... και γνωστά ήδη εδώ και δεκαπέντε χρόνια για την πραγματικότητα στα δημοσιονομικά μεγέθη της χώρας. Έτσι φτάσαμε στο 2010, έτσι φτάσαμε σε μία ανέτοιμη Ευρώπη που ζητούσε την εμπλοκή του Διεθνούς Νομισματικού Ταμείου.

Η αλήθεια είναι μία. Αν η Βουλή τότε ακολουθούσε το παράδειγμα του κ. Μητσοτάκη και του κ. Σαμαρά, το παράδειγμα της Νέας Δημοκρατίας με την εξαίρεση της κ. Μπακογιάννη, τώρα ο ίδιος και η Κυβέρνησή του θα ήταν Πρωθυπουργός και η Κυβέρνηση της δραχμής. Λίγη συστολή, λοιπόν, είναι αναγκαία. Το Κοινοβούλιο δεν είναι social media.

Η ιστορία δεν ξαναγράφεται με αναρτήσεις, με τηλεοπτικές δηλώσεις ή με συνθήματα και αυτό, κύριε Πρόεδρε, κυρίες και κύριοι συνάδελφοι, δεν είναι κομματική δήλωση ούτε αγωνία δικαίωσης μιας παράταξης που ανέλαβε μόνη το κόστος για μια χρεοκοπία εθνική, είναι μια εθνική άσκηση αυτογνωσίας, αυτοσυνείδησης, μια άσκηση αλήθειας. Είναι το ελάχιστο χρέος του πολιτικού συστήματος προς τους πολίτες, προς εκείνους που ανέλαβαν θυσίες και πόνο για τις στερήσεις που επωμίστηκαν, για τις μεγάλες ευκαιρίες που χάθηκαν, για εκείνους που έφυγαν και δεν γύρισαν, για τις μεγάλες προσδοκίες που έμειναν μισές και ανολοκλήρωτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, ολοκληρώστε.

**ΔΗΜΗΤΡΙΟΣ ΜΑΝΤΖΟΣ:** Είναι ένα χρέος από το πολιτικό σύστημα προς τους πολίτες αυτής της χώρας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Θα ολοκληρωθεί ο κύκλος των Κοινοβουλευτικών Εκπροσώπων με τον κ. Κατσαφάδο από τη Νέα Δημοκρατία. Για τη συνέχεια έχει ενημερώσει να μιλήσει η Πρόεδρος της Κοινοβουλευτικής Ομάδας Πλεύσης Ελευθερίας και θα κλείσει η συζήτηση με την τοποθέτηση του Υφυπουργού κ. Χρίστου Δήμα.

Κύριε Κατσαφάδο, παρακαλώ έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, διακρίνω το τελευταίο χρονικό διάστημα από τους συναδέλφους του ΠΑΣΟΚ μια συστηματική προσπάθεια για να μας κάνουν μαθήματα ιστορίας μέσα σε αυτήν εδώ την Αίθουσα. Εγώ δεν θα ήθελα να μιλήσω με όρους περασμένων δεκαετιών, αλλά θα ήθελα το κάθε νομοσχέδιο, την κάθε κύρωση να τη συζητάμε με όρους του σήμερα και να βλέπουμε το τι δυνατότητες μπορεί να δώσει στη χώρα μας ή στην οικονομία στην προκειμένη περίπτωση τα επόμενα χρόνια, όπως είπα, η κάθε συμφωνία, η κάθε κύρωση και το κάθε νομοσχέδιο.

Δεν μπορεί, όμως, κύριε Πρόεδρε, να αφήσω αναπάντητα όλα αυτά τα οποία ακούσαμε πριν από λίγο από τον Κοινοβουλευτικό Εκπρόσωπο του ΠΑΣΟΚ.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Προσπαθείτε να παρουσιάσετε μια τελείως διαφορετική ιστορία από αυτή την οποία έχει στη συνείδηση του ο ελληνικός λαός κι αυτό είναι ένα πρόβλημα.

Εγώ και εσείς, κύριε Μάντζο, δεν ήμασταν το 2009 όταν ορκίστηκε η κυβέρνηση του Γιώργου Παπανδρέου, ήταν ο εισηγητής του νομοσχεδίου. Προσπαθήσατε και σήμερα να απαλλάξετε τον πρώην Πρωθυπουργό από την περίφημη δήλωση η οποία θα τον κατατρέχει πάντα, ότι «λεφτά υπάρχουν».

Σε αυτήν εδώ την Αίθουσα, κύριε Μάντζο, όταν ψήφισε το ΠΑΣΟΚ τον προϋπολογισμό για το 2010 υπεραμύνθηκε αυτής της φράσης ο κ. Παπανδρέου δίνοντας ψεύτικες αυξήσεις, λέγοντας ότι «να, λεφτά υπάρχουν» και χειροκροτούσαν οι συνάδελφοί σας, οι Βουλευτές της Κοινοβουλευτικής Ομάδας του ΠΑΣΟΚ, όταν ο ίδιος ο κ. Παπανδρέου είχε συναντηθεί από το καλοκαίρι με τον διοικητή του Διεθνούς Νομισματικού Ταμείου, τον κ. Στρος-Καν, σύμφωνα με τις δηλώσεις και του κ. Στρος-Καν, αλλά και του ίδιου του κ. Παπανδρέου και όταν πιο πριν λόγω της παγκόσμιας οικονομικής κρίσης, η οποία είχε ξεσπάσει, ο τότε Πρωθυπουργός, ο Κωνσταντίνος Καραμανλής, προσπαθούσε κάνοντας σύγκληση του Συμβουλίου Πολιτικών Αρχηγών να ζητήσει συναίνεση για να μπορέσει η χώρα να αντιμετωπίσει τη λαίλαπα η οποία ερχόταν.

Φυσικά, συναίνεση δεν βρήκε από κανέναν. Εκείνο που βρήκε, όμως, από τον Αρχηγό της Αξιωματικής Αντιπολίτευσης, από τον κ. Παπανδρέου, ήταν αυτή η περίφημη φράση ότι «λεφτά υπάρχουν».

Πόσο γρήγορα μας διέψευσε η πραγματικότητα, κυρίες και κύριοι συνάδελφοι, με το περίφημο διάγγελμα από το Καστελόριζο, γιατί το ΠΑΣΟΚ ήταν αυτό το οποίο συναποφάσισε με τους εταίρους μας και με το Διεθνές Νομισματικό Ταμείο και τους όρους και την είσοδο της χώρας μας στα μνημόνια.

Και τότε ο κ. Σαμαράς αυτό το οποίο είπε είναι ότι το πρόγραμμα δεν βγαίνει. Και τότε ο κ. Σαμαράς -εσείς που κόπτεσθε και έχετε τις κοινωνικές ευαισθησίες- έλεγε ότι με αυτόν τον τρόπο και με αυτά τα μέτρα ούτε το πρόγραμμα θα βγει, αλλά θα γονατίσει η κοινωνία. Και έτσι ήρθε το δεύτερο μνημόνιο όπου αναθεώρησε όρους και προϋποθέσεις, ούτως ώστε να είναι πιο συμβατό και να μπορέσει η κοινωνία να ανταπεξέλθει και η χώρα να βγάλει το πρόγραμμα.

Η συνέχεια, λοιπόν, είναι γνωστή. Εγώ δεν θα ήθελα να κάνω μια ιστορική αναδρομή. Σας είπα ότι αναγκάζομαι, όμως, γιατί θεωρώ ότι θα πρέπει να μιλάμε για το παρόν και το μέλλον αυτής της χώρας, αλλά δεν μπορεί να έρχεστε και να μας λέτε ότι το ΠΑΣΟΚ ήταν άμοιρο ευθυνών για την οικονομική κατάσταση της χώρας. Και αυτό το σύντομο χρονικό διάστημα, καθώς επικαλεστήκατε τον προϋπολογισμό, σας λέω ξανά ότι ήρθατε περιχαρείς, ανακοινώσατε αυξήσεις, γνωρίζοντας εκ των προτέρων ότι τέσσερις μήνες μετά θα υπογράψετε την είσοδο της χώρας μας στα μνημόνια με τις συνέπειες τις οποίες είχαν αυτά και για τη χώρα και για την κοινωνία.

Πάμε στο σήμερα, όμως, γιατί μιλάμε για την κύρωση μιας σύμβασης με το Διεθνές Νομισματικό Ταμείο, το οποίο μπορεί να είναι ένα τεχνικό νομοσχέδιο, με συγκεκριμένα τεχνικά άρθρα, αλλά είναι και πολιτικό. Και γιατί είναι πολιτικό;

Διότι μέσα από αυτή την προσπάθεια του να εναρμονιστεί η χώρα μας με τη συγκεκριμένη σύμβαση τι αναδεικνύεται, κυρίες και κύριοι συνάδελφοι; Η σταθερή ανοδική πορεία της ελληνικής οικονομίας. Το λέω εγώ, το λέει ο κύριος Υφυπουργός, το είπε «Handelsblatt» στις 26 Οκτωβρίου, πριν από τρεις ημέρες, η έγκριτη γερμανική εφημερίδα, η οποία με διθυραμβικά σχόλια μιλάει για το «θαύμα της Ελλάδας». Και ποιο είναι αυτό; Η αντιμετώπιση του προβλήματος που μας έβαλε στα μνημόνια.

Ποιο ήταν αυτό; Το ότι η Ελλάδα ήταν το «μαύρο πρόβατο» της Ευρωπαϊκής Ένωσης λόγω της αναλογίας η οποία υπήρχε ανάμεσα στο δημόσιο χρέος και στο ΑΕΠ. Τι έχουμε σήμερα; Έχουμε μια ραγδαία μείωση του ποσοστού του δημόσιου χρέους έναντι του ΑΕΠ. Έγινε τυχαία; Όχι, βέβαια. Έγινε με ένα σχέδιο, έγινε με ένα πρόγραμμα το οποίο ακολούθησε πιστά η Νέα Δημοκρατία, έγινε με ένα πλέγμα μεταρρυθμίσεων το οποίο ακολουθήσαμε και φυσικά, έγινε με την προσπάθεια του ελληνικού λαού, με την προσπάθεια της ελληνικής κοινωνίας.

Όμως, δεν μπορεί να παραγνωρίζουμε και εμείς πρώτοι είμαστε που ερχόμαστε σε αυτό εδώ το Βήμα και λέμε ότι, βεβαίως, υπάρχουν ακόμα προβλήματα. Δεν έχουμε μαγικά χαρτάκια ούτε έχουμε λύσει όλα τα προβλήματα. Βεβαίως, υπάρχει κόσμος, υπάρχουν συμπολίτες μας οι οποίοι περνούν δύσκολα.

Όμως, τι κάνουμε; Προσπαθούμε να δημιουργήσουμε τις στέρεες αυτές βάσεις οι οποίες είναι απαραίτητες για να μπορέσει η χώρα να μην ξαναγυρίσει στο οδυνηρό παρελθόν των μνημονίων. Και πώς το κάνουμε αυτό; Μειώνοντας το χρέος, η χώρα μας θα έχει μικρότερο κράτος σε σχέση με πολύ μεγάλες οικονομίες, όπως είναι της Γαλλίας, όπως είναι της Ιταλίας, όπως είναι της Μεγάλης Βρετανίας -και γι’ αυτό, η γερμανική εφημερίδα μιλά για ένα «θαύμα»- φέρνοντας επενδύσεις, μειώνοντας την ανεργία.

Παρατηρείτε τι γίνεται στη Γερμανία με το κλείσιμο τριών εργοστασίων της «VOLKSWAGEN». Έχουμε ξεχάσει αυτές τις εικόνες στη χώρα μας. Και γιατί έχουμε ξεχάσει αυτές τις εικόνες στη χώρα μας; Διότι πλέον, η Ελλάδα είναι ένας πυλώνας οικονομικής σταθερότητας.

Αυτό προσπαθούμε να κάνουμε, λοιπόν, κυρίες και κύριοι συνάδελφοι, κάτω από ένα σχέδιο, κάτω από τις μεταρρυθμίσεις οι οποίες είναι απαραίτητες και προαπαιτούμενο για να μπορέσει να λειτουργήσει η ελληνική οικονομία. Και το κάνουμε -και θα συμφωνήσω με το κλείσιμο της ομιλίας του κ. Μάντζου- όχι για την ιστορική παρακαταθήκη, αλλά για τη βαθιά υποχρέωση την οποία έχουμε για το παρόν και το αύριο αυτού του τόπου.

Ναι, οφείλουμε να συνεχίσουμε να έχουμε πρωτογενή πλεονάσματα, οφείλουμε να μειώνουμε το χρέος, οφείλουμε να έχουμε πολύ μεγαλύτερους ρυθμούς ανάπτυξης από τον μέσο όρο της Ευρωπαϊκής Ένωσης, γιατί αυτός είναι ο μόνος δρόμος που μας εξασφαλίζει μια δημοσιονομική αυτάρκεια, είναι ο μόνος δρόμος ο οποίος μας εξασφαλίζει ότι δεν θα ξαναγυρίσουμε σε έναν φαύλο κύκλο, όπως ήταν αυτός των μνημονίων.

Αυτό, λοιπόν, θεωρούμε εμείς, από πλευράς της Νέας Δημοκρατίας, ότι είναι το ιστορικό μας χρέος απέναντι στην πατρίδα, απέναντι στους πολίτες, απέναντι στους Έλληνες του σήμερα και του αύριο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσαφάδο, τον Κοινοβουλευτικό Εκπρόσωπο της Νέας Δημοκρατίας.

Τον λόγο έχει η Πρόεδρος της Πλεύσης Ελευθερίας κ. Ζωή Κωνσταντοπούλου. Η συνεδρίαση θα κλείσει μετά με τον Υπουργό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακολουθώντας τη συνεδρίαση, είδα ότι κατατέθηκαν αρκετά έγγραφα στα Πρακτικά, αλλά και διατυπώθηκαν διάφοροι ισχυρισμοί για την ιστορική αλήθεια.

Θα ήθελα να αναφερθώ σε αυτό που αποτελεί κοινοβουλευτικό κεκτημένο και ταυτόχρονα κοινωνικό κεκτημένο για τον λαό μας και είναι το έργο, οι εργασίες, τα πορίσματα της Επιτροπής Αλήθειας Δημοσίου Χρέους, της επίσημης κοινοβουλευτικής επιτροπής, που για πρώτη φορά -και μόνη φορά- συστάθηκε εδώ στη Βουλή, με απόφασή μου ως τότε Προέδρου της, για τον λογιστικό έλεγχο του φερόμενου δημοσίου χρέους, για την αποτίμηση δηλαδή αυτού το οποίο χρησιμοποιήθηκε και εργαλειοποιήθηκε για τη θυματοποίηση της ελληνικής κοινωνίας, για την επιβολή, με αντιδημοκρατικούς τρόπους, συνθηκών ζωής, ικανών να επιφέρουν την εξουθένωση του ελληνικού πληθυσμού, για τις περικοπές συντάξεων, μισθών, αποδοχών, για την επιβολή ξανά και ξανά μη νομιμοποιημένων φόρων, για την τακτική «στραγγαλισμού» της κοινοβουλευτικής διαδικασίας με κατεπείγοντα νομοσχέδια που επιβάλλονταν από τους λεγόμενους «δανειστές», μεταξύ των οποίων το Διεθνές Νομισματικό Ταμείο, να ψηφιστούν σε συγκεκριμένες προθεσμίες, προκειμένου να εκταμιευθεί η επόμενη κάθε φορά δόση.

Τρία κόμματα έχετε κυβερνήσει και έχετε τεράστιες ευθύνες για την υπερχρέωση της χώρας, αλλά και για την επιβολή στην ελληνική κοινωνία, στους πολίτες, μέτρων τα οποία η κοινωνία, όχι απλώς δεν νομιμοποίησε, όχι απλώς δεν ψήφισε, αλλά αντίθετα τα απέκρουσε την πρώτη και μόνη φορά που κλήθηκε να αποφασίσει, στις 5 Ιουλίου του 2015, τότε που ο ελληνικός λαός είπε αυτό το περίτρανο και περήφανο «όχι». Το 62% είπε «όχι» στους εκβιασμούς των λεγόμενων δανειστών, στην επιβολή μέτρων πολιτικών νομοθεσίας, ξεπουλήματος και συνολικής εκχώρησης της εθνικής κυριαρχίας και δημοκρατικής λειτουργίας, το 62% «όχι», που παραβιάστηκε αρχής γενομένης την αμέσως επόμενη μέρα, στις 6 Ιουλίου του 2015, με εκείνο το περιβόητο Συμβούλιο Πολιτικών Αρχηγών.

Γνωρίζετε ότι έχω ζητήσει επίσημα τη δημοσιοποίηση των Πρακτικών εκείνου του Συμβουλίου Πολιτικών Αρχηγών, που υπήρξε η απαρχή της παραβίασης της δημοκρατικής εντολής, που υπήρξε η απαρχή της παραβίασης της αρχής της λαϊκής κυριαρχίας και της απόφασης του ελληνικού λαού, κατά 62%, να αποκρούσει ο κόσμος τα μνημονιακά μέτρα.

Είναι αυτονόητο ότι η Πλεύση Ελευθερίας αναφέρεται στα πορίσματα και στις εργασίες της Επιτροπής Αλήθειας Δημοσίου Χρέους που αποτελούν κομμάτι του κοινοβουλευτικού κεκτημένου και είναι στη διάθεση των πολιτών. Αναφέρεται στην εξέταση των μαρτύρων που έκανε εκείνη η επιτροπή και που ανέδειξε, με κορυφαία την εξέταση του πρώην εκπροσώπου της Ελλάδας στο Διεθνές Νομισματικό Ταμείο, του κ. Ρουμελιώτη, ότι οι επιτελείς του Διεθνούς Νομισματικού Ταμείου γνώριζαν ήδη από τον Μάρτιο του 2010 ότι η επιβολή ενός μνημονίου ηπιότερου από το πρώτο μνημόνιο θα οδηγούσε σε μακρόχρονη ύφεση και ανεργία και σε διάρρηξη του κοινωνικού ιστού. Γνώριζαν ότι, κατά τους κανόνες του Διεθνούς Νομισματικού Ταμείου, δεν μπορούσε να προταθεί το λεγόμενο «πρώτο μνημόνιο». Και γι’ αυτό, κατά παράβαση της διαδικασίας του Διεθνούς Νομισματικού Ταμείου, άλλαξε το καταστατικό του σε μια νύχτα για την Ελλάδα, για να επιβληθεί στη χώρα αυτή, με τη λαμπρή ιστορία της αντίστασης, με τη λαμπρή ιστορία του «ΟΧΙ» του 1940, που πολύ πρόσφατα γιορτάσαμε, αυτή η πολιτική, η οποία αποδεδειγμένα, και πλέον αναντίρρητα, οδήγησε σε πολλαπλή κοινωνική καταστροφή.

Αύριο και μεθαύριο διαδηλώνουν οι πυροσβέστες, οι εποχικοί πυροσβέστες, οι πυροσβέστες πενταετούς θητείας, αυτοί που καλούνται να επιτελέσουν την πολιτική προστασία με πενιχρά μέσα και με περικεκομμένες αποδοχές και με περικεκομμένες δαπάνες ακόμη και για την εξάρτησή τους, ακόμη και για τις μάσκες, τις μπότες, τα κράνη, τις στολές τους.

Ήταν όλα αυτά μνημονιακά μέτρα, κύριοι.

Διαδηλώνουν οι υγειονομικοί για τα νοσοκομεία, που έχουν καταρρεύσει από την υποχρηματοδότηση και την υποστελέχωση. Ήταν όλα αυτά μνημονιακά μέτρα.

Διαδηλώνουν οι εκπαιδευτικοί για τα σχολεία που δεν έχουν τα στοιχειώδη. Θυμάμαι μια περίοδο όπου τα παιδιά πήγαιναν στο σχολείο με φωτοτυπίες. Ήταν όλα αυτά μνημονιακά μέτρα.

Από το 2015 υπάρχει εδώ στη Βουλή όλο εκείνο το υλικό που επιτρέπει και την αποκήρυξη του λεγόμενου «δημοσίου χρέους», γιατί καταδεικνύει, κύριοι, ότι αυτό το χρέος που επιβάλατε στους πολίτες δεν το προκάλεσαν οι πολίτες και δεν προκλήθηκε καν από δημόσιες δαπάνες προορισμένες για τους πολίτες.

Είναι ένα χρέος το οποίο είναι παράνομο, αθέμιτο, απεχθές και μη βιώσιμο. Έχει δηλαδή τέσσερα χαρακτηριστικά που, κατά το κεκτημένο τού ΟΗΕ, αποτελούν λόγους αποκήρυξης του χρέους. Και όμως, δεν βρέθηκε καμμία κυβέρνηση που να ενεργοποιήσει τα εργαλεία που υπάρχουν στο Διεθνές Δίκαιο και στις επανειλημμένες αποφάσεις της Γενικής Συνέλευσης του ΟΗΕ ώστε να απαλλάξει τη χώρα μας και τους πολίτες της από αυτό το χρέος.

Αντίθετα, ένας Υπουργός Οικονομικών, που ήταν αποδεδειγμένα παρακολουθούμενος από την ΕΥΠ και από το Predator, ο κ. Χατζηδάκης, έρχεται να μας πει για πολλοστή φορά ότι ετοιμάζεται να προπληρώσει πρόωρα η Κυβέρνηση το χρέος προς το Διεθνές Νομισματικό Ταμείο δίνοντας 6 ή 8 δισεκατομμύρια ευρώ πρόωρα, χωρίς να αμφισβητεί το χρέος που μπορεί να αμφισβητήσει με βάση όλα τα δεδομένα και κεκτημένα και σπεύδοντας να καταβάλει εκείνα τα οποία όφειλε και οφείλει να αποκηρύξει.

Γιατί το πράττει αυτό ο κ. Χατζιδάκης; Μα, δεν πρόκειται για ανεξάρτητο πρόσωπο. Πρόκειται προδήλως για εκβιαζόμενο πρόσωπο. Δεν πρόκειται για μία ανεξάρτητη Κυβέρνηση. Πρόκειται προδήλως για μία Κυβέρνηση που έχει σύγκρουση συμφερόντων, αφού έχετε και εσείς συνενοχή στη διόγκωση αυτού του χρέους.

Είναι άλλωστε προφανές. Καταχρεώσατε το κόμμα σας με 500 εκατομμύρια ευρώ χρέη. Και με τον ίδιο τρόπο που καταχρεώσατε το κόμμα σας, καταχρεώσατε τη χώρα.

Ων ουκ έστιν αριθμός οι συμβάσεις διαφθοράς, οι επιζήμιες και επιλήψιμες συμβάσεις, εκείνες για τις οποίες υπάρχουν ανοιχτές ή ολοκληρωμένες ποινικές διαδικασίες στις εισαγγελίες, αλλά για τις οποίες δεν ασκήσατε καν τα δικαιώματα του ελληνικού δημοσίου.

Καταφέρατε για το σκάνδαλο των σκανδάλων, το σκάνδαλο της «SIEMENS», σχεδόν να ζητήσει συγγνώμη η Ελλάδα από την εταιρεία διαφθορέα.

Καταφέρατε να παραγραφούν αδικήματα που είχαν χρόνο παραγραφής τα είκοσι και τα είκοσι πέντε χρόνια. Καταφέρατε να αποδίδονται τα προϊόντα της διαφθοράς στους επωφελημένους από τις δικές σας πολιτικές κατηγορούμενους. Καταφέρατε να μην παρίστασθε ως πολιτική αγωγή ή να παρίστασθε προσχηματικά από πλευράς ελληνικού δημοσίου στις δίκες διαφθοράς. Καταφέρατε να μην έχετε ασκήσει καμμία αξίωση του ελληνικού δημοσίου, να μην έχετε εκπροσωπήσει ευόρκως τους Έλληνες πολίτες σε κανένα πεδίο.

Οφείλετε εξηγήσεις, όπως οφείλουν όλοι όσοι φέρουν ευθύνη για την καταχρέωση της χώρας. Οφείλετε εξηγήσεις στους πολίτες, γιατί δεν ασκήσατε τα δικαιώματα του ελληνικού δημοσίου, γιατί δεν ενεργοποιήσατε αυτά τα πορίσματα της Επιτροπής Αλήθειας Δημοσίου Χρέους που την απάρτιζαν διακεκριμένοι επιστήμονες από την Ελλάδα και το εξωτερικό, καθηγητές λαμπροί και εγνωσμένου κύρους από το διεθνές στερέωμα, επιτελείς του ΟΗΕ και πρόσωπα αναμφισβήτητης εγκυρότητας.

Προσπαθήσατε να την απαξιώσετε, τη συκοφαντήσατε και τελικώς τα πορίσματά της που όμως αποτελούν κτήμα, κληρονομιά και περιουσία του ελληνικού λαού, δεν τα χρησιμοποιήσατε. Και δεν τα χρησιμοποίησε ούτε η τότε κυβέρνηση ΣΥΡΙΖΑ. Δεν τα χρησιμοποίησε ούτε ο τότε Υπουργός Οικονομικών μολονότι τα είχε στα χέρια του και όφειλε να τα ενεργοποιήσει.

Για τη θυματοποίηση αυτή των πολιτών και για την παραβίαση της εντολής του ελληνικού λαού, των Ελλήνων πολιτών, ο κ. Τσίπρας, που κάνει ινστιτούτα και περιφέρεται ως προαλειφόμενος αστήρ του διεθνούς στερεώματος, μπορεί να έρθει εδώ στη Βουλή να μας πει γιατί εξαπάτησε τον ελληνικό λαό, γιατί παραβίασε την εντολή του, ενώ τον καλούσε να αποφασίσει για τη μοίρα του, γιατί χρέωσε τη χώρα χωρίς να ενεργοποιήσει τα δικαιώματα, τα επιχειρήματα και τα διεθνή εργαλεία, γιατί προτίμησε την κυβερνητική και πρωθυπουργική καρέκλα, τα προνόμια και τα χρήματα, την εξουσία και τους θώκους από την εντολή του ελληνικού λαού.

Φυσικά ο κ. Τσίπρας, που κάνει ινστιτούτα και παριστάνει τον ηγέτη εν αναμονή, εδώ μέσα δεν έχει τολμήσει να αρθρώσει λόγο ούτε μία φορά από όταν ξεκίνησε η κοινοβουλευτική περίοδος. Είναι άφαντος, όπως και άλλοι πρώην. Είναι άφαντος, κρυπτόμενος και δεν πρόκειται ποτέ όσο είμαι εγώ εδώ και όσο είναι η Πλεύση Ελευθερίας σε αυτήν εδώ την Αίθουσα να τολμήσει τα ψέματα, τα οποία εξυφαίνει σε ευήκοα και στημένα ακροατήρια, να τα πει σε αυτήν εδώ την Αίθουσα της Ολομέλειας.

Είναι πρόδηλο και ξεκάθαρο ότι το «όχι» που είπαν οι πολίτες το 2015 συνδέεται με ένα εμβληματικό χαρακτηριστικό του λαού μας. Είναι το φρόνημα της αντίστασης. Είναι η συνειδησιακή σχέση των Ελλήνων πολιτών με την ελευθερία, με τη δημοκρατία, με την ανεξαρτησία. Απέκρουσαν οι πολίτες -και το ξέρουν πάρα πολύ καλά- έναν εκβιασμό, απέκρουσαν μία εισβολή στα δικαιώματα και στην ευημερία τους. Απέκρουσαν μια αντιδημοκρατική, καθεστωτική επιβολή.

Και το έκαναν έχοντας απόλυτη γνώση του ότι απειλούνταν από θεούς και δαίμονες, του ότι όλο το σύστημα και της εξουσίας και της προπαγάνδας είχε επιπέσει εναντίον τους, του ότι απειλούνταν ότι δεν θα έχουν να φάνε και δεν θα έχουν φάρμακα, ότι οι επιτελείς της Γερμανίας μιλούσαν για ανθρωπιστική καταστροφή που θα συνέβαινε εάν ψήφιζε ο κόσμος έτσι όπως τελικά ψήφισε.

Ήταν μια μεγαλειώδης πράξη αυτό το «όχι»» και βεβαίως συνδέεται με την εμβληματική ιστορία αντίστασης του ελληνικού λαού, που στις 28 Οκτωβρίου του 1940 άρθρωσε ένα άλλο «ΟΧΙ» -τεράστιο «ΟΧΙ»- στους εισβολείς και εντεύθεν και σε όλη τη διάρκεια της εμπλοκής της πατρίδας μας στον Β’ Παγκόσμιο Πόλεμο συγκρότησε την πιο μνημειώδη και ηρωική αντίσταση σε πείσμα των συσχετισμών, σε πείσμα της τεράστιας διαφοράς δυνάμεων, δείχνοντας στην ανθρωπότητα ότι η αντίσταση και η ελευθερία δεν είναι υπόθεση υπολογισμών, αλλά είναι υπόθεση αξιών, είναι υπόθεση αρχών.

Άνθρωποι έδωσαν τη ζωή τους και άλλοι εκτελέστηκαν, σφαγιάστηκαν. Η χώρα μας ολόκληρη είναι γεμάτη, διάστικτη από μαρτυρικά χωριά, από μαρτυρικούς τόπους. Η χώρα μας ολόκληρη είναι διάσπαρτη από τόπους μνήμης και είναι πράγματι ένα γεγονός που πρέπει να επισημανθεί, ότι ογδόντα χρόνια μετά την απελευθέρωση της πατρίδας μας, ογδόντα χρόνια μετά την απελευθέρωση της Ελλάδας και της Αθήνας και της Θεσσαλονίκης από τον ναζιστικό ζυγό, από τη ναζιστική μπότα, η Κυβέρνηση της Νέας Δημοκρατίας δεν έστειλε εκπρόσωπο, ούτε της Κυβέρνησης ούτε της Βουλής ούτε του κόμματός σας, στις επετειακές εκδηλώσεις της Αθήνας.

Και αυτό πρέπει οι πολίτες να το γνωρίζουν, ότι κλείνετε το μάτι σε ένα γερμανικό κράτος το οποίο επιδιώκει, όχι απλώς την ατιμωρησία, αλλά τη δικαίωση, την ηθική δικαίωση, για τα διεθνή εγκλήματα του Γ΄ Ράιχ για τα οποία οφείλει να αποζημιώσει την πατρίδα μας και για τα οποία εσείς και οι κυβερνήσεις σας, όλες οι κυβερνήσεις, αρνείστε ένοχα και συνένοχα να διεκδικήσετε τις οφειλόμενες αποζημιώσεις.

Υπήρξα η Πρόεδρος της Βουλής που, στις 10 Μαρτίου του 2015, ανασυγκρότησα, αναβάθμισα και προέδρευσα της Διακομματικής Επιτροπής για τη διεκδίκηση των γερμανικών οφειλών, των οφειλών της Γερμανίας προς την Ελλάδα, για τα εγκλήματα του Γ΄ Ράιχ, τις αποζημιώσεις, τις επανορθώσεις, την επιστροφή των κλεμμένων αρχαιολογικών θησαυρών, την αποπληρωμή του αναγκαστικού κατοχικού δανείου.

Από το 2015 και μετά, οι οφειλές αυτές, για πρώτη φορά, υπολογίστηκαν σε 278 έως 341 δισεκατομμύρια ευρώ, με βάση την έκθεση του Γενικού Λογιστηρίου του Κράτους, της επιτροπής που συνέστησε ο κ. Σταϊκούρας, Υπουργός –τότε- Οικονομικών της Κυβέρνησης Σαμαρά – Βενιζέλου, που υποχρεώθηκε στη σύσταση της επιτροπής αυτής μετά από τις πρωτοβουλίες που είχε αναλάβει τότε ο Μανώλης Γλέζος και είχα την τιμή να υποστηρίζω και νομικά και κοινοβουλευτικά και διαδεχόμενη τον Μανώλη Γλέζο στη Διακομματική Επιτροπή.

Οι οφειλές αυτές είναι υπολογισμένες και καταγεγραμμένες. Δεν υπάρχουν πια τα επιχειρήματα κάποιων πρώην Υπουργών Οικονομικών που λέγανε ότι δεν έχουμε στοιχεία για να διεκδικήσουμε. Είναι υπολογισμένες και καταγεγραμμένες και δεν τις εγγράφετε στον προϋπολογισμό του κράτους, γεγονός που συνιστά απιστία σε βάρος του ελληνικού δημοσίου και μάλιστα απιστία σε βαθμό κακουργήματος.

Είναι υπολογισμένες και καταγεγραμμένες με τους μετριοπαθέστερους υπολογισμούς και οι καταθέσεις των μελών της επιτροπής του Γενικού Λογιστηρίου του Κράτους βρίσκονται στα πρακτικά της επιτροπής που συνεδρίασε στη διάρκεια του 2015 εδώ στη Βουλή, με ανοιχτό τρόπο, με δημόσιο τρόπο και είναι διαθέσιμα στους πολίτες.

Οφείλετε εξηγήσεις στους πολίτες. Γιατί αυτές τις οφειλές δεν τις αναζητείτε; Γιατί αυτές τις αξιώσεις δεν τις διεκδικείτε; Γιατί ενώ από τις 8 Απριλίου του 2000 υπάρχει ομόφωνη απόφαση της Ολομέλειας του Αρείου Πάγου -της Ολομέλειας του Αρείου Πάγου!- που λέει ότι οφείλει το γερμανικό κράτος να αποζημιώσει τους Διστομίτες για το ολοκαύτωμα του Διστόμου, δεν επιτρέπετε να εκτελεστεί αυτή η απόφαση, κύριοι; Εσείς το εμποδίζετε!

Εμπόδιο στην εκτέλεση είναι το γεγονός ότι κατά τον Κώδικα Πολιτικής Δικονομίας για να εκτελεστεί απόφαση δικαστική κατά αλλοδαπού δημοσίου χρειάζεται η υπογραφή του Έλληνα Υπουργού Δικαιοσύνης.

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, λίγα λεπτά έχω, κύριε Πρόεδρε. Νομίζω ότι είναι σημαντικό αυτό το θέμα ιδίως και εν όψει της επίσκεψης σήμερα του κ. Σταϊνμάιερ στην Ελλάδα για τα θέματα αυτά. Νομίζω ότι και το δικό σας κόμμα για τα θέματα αυτά ενδιαφέρεται, όπως και όλοι οι Έλληνες.

Γιατί, λοιπόν, κανένας από τους δεκαέξι, δεκαεπτά -θα τους μετρήσουμε, θα τους κατονομάσω στην επόμενη ομιλία μου- Υπουργούς Δικαιοσύνης των κομμάτων σας δεν έχουν βάλει αυτή την υπογραφή για να γίνει πλειστηριασμός, για να γίνει αναγκαστική εκτέλεση;

Εκτελείται η κάθε παράνομη αξίωση κατά του πιο ευάλωτου πολίτη από τα παράνομα funds και δεν εκτελείται η δικαστική απόφαση του 2000 της ολομέλειας του Αρείου Πάγου για τις οφειλές του γερμανικού δημοσίου στους Διστομίτες. Γιατί; Ξέρετε γιατί; Το έχει απαντήσει η γερμανική κυβέρνηση στους Γερμανούς Βουλευτές που κατέθεσαν κατ’ επανάληψη επίκαιρες ερωτήσεις στο γερμανικό Κοινοβούλιο. Διότι υπάρχουν οι διαβεβαιώσεις της ελληνικής κυβέρνησης ότι δεν θα υπογράψει.

Αυτά είναι που συνιστούν προδοσία. Αυτά είναι που συνιστούν μειοδοσία. Και όσοι μιλούν για πατριωτισμό, την ίδια ώρα κλείνουν το μάτι σε εκείνους που έρχονται να δικαιώσουν ηθικά τα εγκλήματα των ναζί και να αποσείσουν νομικά και οικονομικά τις αξιώσεις των Ελλήνων πολιτών, των θυμάτων, των μαρτύρων, των ηρώων, του λαού αυτού, του μικρού που αντιστάθηκε με τρόπο μεγαλειώδη και ταύτισε την πορεία του με τον ηρωισμό. Όσοι το κάνουν αυτό, αυτοί είναι οι «πατριώτες της φακής», κύριοι. Αυτοί είναι που επικαλούνται πατρίδα και κυριαρχία, αλλά δεν τιμούν τους πιο ιερούς αγώνες των προγόνων μας και των ανθρώπων που σιγά-σιγά φεύγουν.

Ένα μήνυμα προς τον κ. Σταϊνμάιερ: Κύριε Σταϊνμάιερ, στην Ελλάδα υπάρχουν εγγεγραμμένες οι μνήμες των σφαγών, των εκτελέσεων, των εγκλημάτων των ναζί. Στην Ελλάδα υπάρχουν επίσης δυνάμεις που δεν θα αφήσουν ούτε να ξεχαστούν τα εγκλήματα, ούτε να μείνουν ατιμώρητες οι θηριωδίες, ούτε να μείνουν αναπολόγητα και αδικαίωτα τα θύματα, ούτε να μείνουν ανεκπλήρωτες οι αξιώσεις της πατρίδας μας.

Ο κ. Σταϊνμάιερ έρχεται βέβαια με τις διαβεβαιώσεις της ελληνικής Κυβέρνησης που έχουν διατυπωθεί ξανά και ξανά. Ο πρώτος ο οποίος τις διατύπωσε με τον πιο προκλητικό τρόπο ήταν ο κ. Παυλόπουλος, που περιφέρεται τώρα ως δήθεν εκπρόσωπος της διεκδίκησης των οφειλών. Στις 6 Απριλίου του 2017 διαβεβαίωσε τον κ. Σταϊνμάιερ ότι δεν θα διεκδικήσει η Ελλάδα μονομερώς τις αξιώσεις Γιατί; Υπάρχει διεκδίκηση που είναι συναινετική; Τι θα πει «δεν θα διεκδικήσει μονομερώς»; «Δεν θα διεκδικήσει μονομερώς» θα πει «δεν θα διεκδικήσει». Αυτές τις διαβεβαιώσεις έδινε ως Πρόεδρος της Δημοκρατίας ο κ. Παυλόπουλος και ανάλογες ήταν οι πράξεις και του τότε Πρωθυπουργού, όπως και του σημερινού.

Η Πλεύση Ελευθερίας έχει εγγεγραμμένη στη διακήρυξή της τη διεκδίκηση των γερμανικών οφειλών. Έχει ιεραρχημένη τη διεκδίκηση αυτή ως ένα από τα έξι «δ», τα έξι πανιά της Πλεύσης Ελευθερίας του καραβιού μας και σίγουρα δεν πρόκειται να αφήσει να μείνουν χωρίς διεκδίκηση αυτές οι οφειλές.

Επιτρέψτε μου να διαβεβαιώσω συνεπώς τον κ. Σταϊνμάιερ γι’ αυτό όσες διαβεβαιώσεις και αν πάρει από τους σημερινούς κρατούντες. Και θα περιμένω, κύριε Δήμα, να πείτε μια κουβέντα για τις γερμανικές οφειλές και για τον κ. Σταϊνμάιερ και γι’ αυτή την κακόγουστη συνήθεια να προσκαλείτε εκπροσώπους του γερμανικού κράτους στις επετείους του «ΟΧΙ», στις επετείους της 28ης Οκτωβρίου. Το κάνατε και με την κ. Μέρκελ και με τον κ. Σόλτς. Θα περιμένω να μας πείτε ποια είναι η θέση του Υπουργείου Οικονομικών, γιατί είναι υποχρέωση του Υπουργείου Οικονομικών να εγγράψει στον προϋπολογισμό του κράτους αυτή την υπολογισμένη από το Γενικό Λογιστήριο του Κράτους -υπηρεσία δηλαδή του Υπουργείου Οικονομικών- οφειλή.

Θα κλείσω με ένα μήνυμα στον κ. Μητσοτάκη, ο οποίος την ώρα που προσκαλούνται εδώ εκπρόσωποι του Συμβουλίου της Ευρώπης και του Ευρωπαϊκού Δικαστηρίου Δικαιωμάτων του Ανθρώπου και γίνεται αύριο μια μεγαλειώδης εκδήλωση για το Ευρωπαϊκό Δικαστήριο Δικαιωμάτων του Ανθρώπου και την Ευρωπαϊκή Σύμβαση Δικαιωμάτων του ανθρώπου, την ώρα αυτή έχει την έμπνευση για πολλοστή φορά να παρέμβει στις ανεξάρτητες αρχές και να προσπαθήσει να αντικαταστήσει τον Συνήγορο του Πολίτη, δηλαδή εκείνη την ανεξάρτητη αρχή που είναι εγγυήτρια των αρχών του κράτους δικαίου και των δικαιωμάτων των πολιτών.

Είναι εξαιρετικά ανησυχητικό το γεγονός ότι ο κ. Μητσοτάκης ήρθε εδώ στη Βουλή και απείλησε ότι θα αναθεωρήσετε -και αυτό θα ήθελα να μας πείτε πώς θα το κάνετε, με άλλον τρόπο πέραν της εκτροπής πάντως δεν γίνεται- μόνοι σας το Σύνταγμα, ώστε να έχετε μόνοι σας την πλειοψηφία, για να τοποθετείτε τους επιλεγμένους από εσάς στις ανεξάρτητες αρχές.

Ο κ. Ποττάκης, Συνήγορος του Πολίτη σήμερα, ερευνά μείζονα ζητήματα κράτους δικαίου, μεταξύ των οποίων το ναυάγιο της Πύλου, μεταξύ των οποίων οι θάνατοι σε αστυνομικά τμήματα και σε χώρους κράτησης. Υπήρξαν δύο ακόμη θάνατοι νέων ανθρώπων τις τελευταίες πέντε μέρες υπό τη διακυβέρνησή σας. Επιχειρείτε άρον-άρον για τρίτη φορά -το κάνατε τον Ιούλιο, το κάνατε τον Σεπτέμβριο και το κάνετε και τώρα- να αντικαταστήσετε τον Συνήγορο του Πολίτη. Και μας είπε ο κ. Μητσοτάκης ότι είναι δική του προτεραιότητα, δική του επιλογή, αλλά και εντολή προς τον Πρόεδρο της Βουλής και χτυπώντας προσοχή ο Πρόεδρος της Βουλής φέρνει αύριο το θέμα στις 12.00΄.

Κατέθεσα επίκαιρη ερώτηση προς τον Πρωθυπουργό εχθές, την καταθέτω στα Πρακτικά, να έχει την παρρησία και το σθένος να έρθει εδώ στη Βουλή -του έχω κάνει εκατό περίπου επίκαιρες ερωτήσεις, ας έρθει να απαντήσει μία-, να μου απαντήσει γιατί παρεμβαίνει στους θεσμούς του κράτους δικαίου και πώς περιμένει ότι δεν θα λοιδορηθεί η χώρα μας από αυτή την αλγεινή πρακτική. Παρέμβαση στη δικαιοσύνη, παρέμβαση στις ανεξάρτητες αρχές, παρέμβαση σε οτιδήποτε αποτελεί φορέα ανεξαρτησίας και ελέγχου, υποκλοπών στις συνομιλίες, παρακολουθήσεων σε πολιτικούς φίλους, αντιπάλους και πολίτες και συνολικής υπονόμευσης της δημοκρατίας.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κατέθεσα επίσης από χθες και αίτημα, το πολλοστό, σύγκλησης της Επιτροπής Θεσμών και Διαφάνειας της Βουλής προς τον Πρόεδρο της Επιτροπής για να έρθει ο Συνήγορος του Πολίτη, ο κ. Ποττάκης, στην Επιτροπή Θεσμών και Διαφάνειας, όπου δεν έχει κληθεί σε όλη αυτή την κοινοβουλευτική περίοδο.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι θέλετε; Να αποκεφαλίσετε άλλον έναν επικεφαλής ανεξάρτητης αρχής, όπως κάνατε και στην αρχή ανταγωνισμού, στην Επιτροπή Ανταγωνισμού ή όπως κάνατε με όλο το Εθνικό Συμβούλιο Ραδιοτηλεόρασης και με τέσσερα μέλη της Αρχής Διασφάλισης του Απορρήτου των Επικοινωνιών, χωρίς να ακουστούν από τη Βουλή; Πόσο μακριά θα πάει η συγκάλυψη;

Κλείνω με ένα μήνυμα στους πολίτες της χώρας αυτής. Όσο και αν σας λένε ότι η Νέα Δημοκρατία κυριαρχεί, εμείς τη βλέπουμε να καταρρέει. Πλέον έχει σταματήσει και η βιομηχανική παραγωγή νομοσχεδίων, έχει σταματήσει και μια σειρά από δραστηριότητες και προσπαθεί να ανασυγκροτηθεί μία δύναμη, που σήμερα είναι στη Βουλή με τρεις Βουλευτές.

Όσο και αν σας λένε ότι τίποτε δεν αλλάζει, όχι απλώς όλα αλλάζουν, αλλά και θα αλλάξουν με εσάς μαζί. Και όσο και αν σας λένε ότι δεν υπάρχει Αντιπολίτευση, εσείς το ξέρετε. Αντιπολίτευση υπάρχει, είναι εδώ, θα σταματήσει κάθε υποχθόνια μεθόδευση, θα ορθώσει ανάστημα σε όποιον χρειαστεί, από τον κ. Μητσοτάκη, στον κ. Σταϊνμάιερ, στην κ. Αδειλίνη και σε όλους όσοι υπονομεύουν τα δίκαια των πολιτών και η επόμενή μας αποστολή -και το ανακοινώνω και προσκαλώ τα κόμματα της Αντιπολίτευσης που συμμετέχουν στο Ευρωκοινοβούλιο να μας ακολουθήσουν- είναι να σταματήσουμε αυτό το νέο επεισόδιο συγκάλυψης και συνενοχής, που είναι η απόπειρα να ορισθεί στέλεχος της Νέας Δημοκρατίας επίτροπος μεταφορών στην Ευρωπαϊκή Επιτροπή, να αναλάβει δηλαδή το ένοχο και υπαίτιο και υπόλογο για τη συγκάλυψη σε πανευρωπαϊκό επίπεδο του εγκλήματος των Τεμπών.

Εμείς δεν θα αφήσουμε αυτό να συμβεί και σίγουρα δεν θα συμβεί σε σιωπή. Σίγουρα θα κάνουμε τόση φασαρία σε πανευρωπαϊκό και παγκόσμιο επίπεδο, που δεν πρόκειται να διαγραφεί και ας είστε προετοιμασμένοι, κύριοι της Νέας Δημοκρατίας. Οι συκοφαντίες σε βάρος των θυμάτων, οι συκοφαντίες σε βάρος των μανάδων, οι συκοφαντίες και οι αήθεις επιθέσεις σε βάρος της Μαρίας Καρυστιανού και κάθε γονιού και κάθε συγγενούς που δίνει αυτόν τον αγώνα ζωής για όλους μας, δεν θα περάσουν.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Τη συνεδρίαση θα κλείσει ο Υφυπουργός Οικονομικών κ. Δήμας.

Παρακαλώ, κύριε Δήμα, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Σας ευχαριστώ πολύ, κύριε Πρόεδρε.

Να επαναλάβω και από το Βήμα της Βουλής ότι οι γερμανικές αποζημιώσεις και το θέμα του κατοχικού δανείου αποτελούν πάγιες εθνικές διεκδικήσεις και απαράγραπτα ελληνικά αιτήματα.

Να υπενθυμίσω όμως με την ευκαιρία και στην Πρόεδρο της Πλεύσης Ελευθερίας πως η ίδια, ως πρόεδρος της Βουλής, στήριζε το πρώτο εξάμηνο του 2015 την κυβέρνηση Τσίπρα, όσο κι αν θέλει να το ξεχάσει, στήριζε την οικονομική πολιτική Βαρουφάκη για τη λεγόμενη «σκληρή και περήφανη διαπραγμάτευση» η οποία οδήγησε και στο τρίτο αχρείαστο μνημόνιο και στον περιορισμό της κίνησης κεφαλαίων, αλλά και στην εξαθλίωση των Ελλήνων πολιτών.

Βέβαια, η δαιμονοποίηση της πολιτικής συζήτησης είναι, δυστυχώς, χαρακτηριστικό της ελληνικής πολιτικής σκηνής την τελευταία δεκαετία -και παραπάνω, ενδεχομένως- και νομίζω ότι σήμερα είναι ενδεικτικό παράδειγμα. Σήμερα τα κόμματα έχουν στην πραγματικότητα δύο επιλογές: Είναι αυτή του ρεαλισμού, για το πώς λειτουργεί πραγματικά η παγκόσμια οικονομία, και του σουρεαλισμού για το πώς είναι πάνω και πέρα από την πραγματικότητα αυτά τα οποία ισχυρίζεται. Και χαίρομαι γιατί βλέπω ότι αρκετά κόμματα της Αντιπολίτευσης είναι υπέρ του ρεαλισμού και όχι του σουρεαλισμού. Βέβαια, αυτό είναι ζήτημα του κάθε κόμματος ξεχωριστά.

Η παρούσα αύξηση των μεριδίων συμμετοχής αποτελεί τη συνέχεια διαδοχικών αποφάσεων του Συμβουλίου Διοικητών του Διεθνούς Νομισματικού Ταμείου αναφορικά με το ίδιο θέμα.

Η τελευταία απόφαση υιοθετήθηκε από το Συμβούλιο Διοικητών στις 15 Δεκεμβρίου 2010, τέθηκε σε ισχύ το 2016, ενώ κυρώθηκε από την Ελλάδα με τον ν.4041/2012. Οι αναθεωρήσεις αυτές αφορούσαν σε μια μεγάλη αναπροσαρμογή των μεριδίων συμμετοχής των μελών του Διεθνούς Νομισματικού Ταμείου, προκειμένου να αντικατοπτρίζεται καλύτερα η θέση τους στην παγκόσμια οικονομία.

Σήμερα, με τις υπό κύρωση αποφάσεις του παρόντος νομοσχεδίου, η Ελλάδα ευθυγραμμίζεται με τις αποφάσεις των οργάνων του Διεθνούς Νομισματικού Ταμείου στο οποίο συμμετέχει ως μέλος με πλήρη δικαιώματα από τις 27 Δεκεμβρίου του 1945.

Όπως αναφέρθηκε ήδη, στις 15 Δεκεμβρίου του 2023 το Συμβούλιο Διοικητών ολοκλήρωσε τη Δέκατη Έκτη Γενική Αναθεώρηση των ποσοστώσεων των χωρών-μελών και ενέκρινε την αύξηση των συγκεκριμένων ποσοστώσεων κατά 50%. Με την εν λόγω αύξηση των συνολικών ποσών των ποσοστώσεων του ταμείου ανέρχεται σε 960 δισεκατομμύρια δολάρια Ηνωμένων Πολιτειών. Κάθε μέλος θα καταβάλλει το 25% της αύξησης σε ειδικά τραβηκτικά δικαιώματα και σε νομίσματα μελών.

Συνεπώς το σύνολο των μεριδίων συμμετοχής του Διεθνούς Νομισματικού Ταμείου θα ανέλθει σε 715,7 δισεκατομμύρια SDR, δηλαδή θα αυξηθεί κατά 238,6 δισεκατομμύρια SDR με την εν λόγω αύξηση να συνοδεύεται όμως και από μείωση των νέων διευθετήσεων δανεισμού από 364 δισεκατομμύρια SDR σε 303 δισεκατομμύρια SDR. Η συμμετοχή κάθε κράτους-μέλους στο Διεθνές Νομισματικό Ταμείο θα είναι αναλογική του υπάρχοντος μεριδίου συμμετοχής τους.

Αναφορικά με τη χώρα μας οι ως άνω αποφάσεις συνεπάγονται την αύξηση του μεριδίου συμμετοχής μας από 2,4 δισεκατομμύρια ειδικά τραβηκτικά δικαιώματα σε 3,6 δισεκατομμύρια ειδικά τραβηκτικά δικαιώματα και τη μείωση του ύψους των νέων διευθετήσεων δανεισμού από 1,7 δισεκατομμύρια σε 1,4 δισεκατομμύρια.

Όπως είναι γνωστό τα ειδικά τραβηκτικά δικαιώματα αποτελούν ένα είδος διεθνούς αποθεματικού περιουσιακού στοιχείου διαθέσιμο στα μέλη του Διεθνούς Νομισματικού Ταμείου το οποίο δημιουργήθηκε από το ταμείο βασισμένο σε ένα σταθμισμένο καλάθι πέντε μεγάλων διεθνών νομισμάτων, στο οποίο προφανώς συμπεριλαμβάνεται και το ευρώ.

Σύμφωνα με την απόφαση του Διεθνούς Νομισματικού Ταμείου για τις νέες διευθετήσεις δανεισμού, τα μέλη του πρέπει να δηλώσουν τη συναίνεσή τους για την αύξηση του μεριδίου συμμετοχής τους και για τη μείωση του ύψους των νέων πιστωτικών διευθετήσεων που τους αντιστοιχεί έως τις 15 Νοεμβρίου 2024 προκειμένου να επιτευχθεί η πλήρωση των απαιτούμενων προϋποθέσεων, δηλαδή η παροχή έγγραφης συναίνεσης για την αύξηση της ποσόστωσής τους από πλήθος μελών που διαθέτουν συνολικά τουλάχιστον το 85% των συνολικών μεριδίων συμμετοχής και για τη μείωση των νέων πιστωτικών διευθετήσεων από πλήθος συμμετεχόντων σ’ αυτές που αντιπροσωπεύει τουλάχιστον το 90% του ύψους των συνολικών πιστωτικών ρυθμίσεων.

Η ποσόστωση των χωρών - μελών στο Διεθνές Νομισματικό Ταμείο και επομένως η συνεισφορά τους στο ταμείο εξυπηρετεί πολλαπλές λειτουργίες, για παράδειγμα επηρεάζει τη δύναμη της χώρας - μέλους στο ταμείο, με δεδομένο ότι κάθε χώρα έχει παραπάνω ψήφους ανάλογα με τα ειδικά τραβηκτικά δικαιώματα, τα οποία διαθέτει. Από αυτό έπεται ότι οι μεγαλύτερες οικονομίες έχουν προφανώς περισσότερη επιρροή, αλλά και οι μικρότερες οικονομίες έχουν τη δυνατότητα να διασφαλίσουν τη συμμετοχή τους.

Επιπλέον, το ποσό της χρηματοδότησης στο οποίο μία χώρα μπορεί να έχει πρόσβαση σε περιόδους ανάγκης, είναι άμεσα συνδεδεμένο με την ποσόστωσή της. Γενικά όσο μεγαλύτερη είναι η ποσόστωση μιας χώρας-μέλους, τόσο μεγαλύτερη είναι η χρηματοοικονομική βοήθεια, στην οποία έχει πρόσβαση σε περίπτωση που αυτή χρειαστεί.

Με την εφαρμογή της αύξησης των ποσοστώσεων οι δανειοδοτικοί πόροι που αποτελούν τις νέες διευθετήσεις δανεισμού θα μειωθούν, ενώ οι διμερείς συμφωνίες δανεισμού θα καταργηθούν σταδιακά. Οι νέες διευθετήσεις δανεισμού χρησιμεύουν ως ένα μέσο διασφάλισης για το ταμείο ότι αυτό έχει πράγματι επαρκείς δυνατότητες δανεισμού, όταν η ζήτηση αυτών των πηγών είναι αυξημένη σε περιόδους χρηματοοικονομικών κρίσεων. Όπως είναι γνωστό η Ελλάδα δεν προσχώρησε στην απόφαση του 2010 για τις διευθετήσεις δανεισμού, καθώς εκείνη την περίοδο βίωνε τις συνέπειες της παγκόσμιας οικονομικής κρίσης. Η Ελλάδα προσχώρησε τελικά στη συμφωνία το 2021 και σηματοδότησε το πέρασμα της χώρας από την πλευρά του δανειολήπτη στην πλευρά του πιστωτή.

Τι επιδιώκει το Διεθνές Νομισματικό Ταμείο με την αύξηση των ποσοστώσεων και τη μείωση των νέων διευθετήσεων δανεισμού; Η ολοκλήρωση της Δέκατης Έκτης Αναθεώρησης με αύξηση των ποσοστώσεων θα ενδυναμώσει την ικανότητά του να συμβάλει στη διασφάλιση της παγκόσμιας χρηματοπιστωτικής σταθερότητας και να ανταποκρίνεται στις ενδεχόμενες ανάγκες των μελών του σε ένα αβέβαιο κόσμο που είναι επιρρεπής σε κλυδωνισμούς. Επιπλέον, η δυνατότητα των μελών να συμφωνήσουν σε αύξηση των ποσοστώσεων, ακόμη και χωρίς άμεση αναπροσαρμογή, συμμετοχικές αναλογίες, θα στείλει ένα ισχυρό μήνυμα ότι τα μέλη μπορούν να ενώνονται και να συνεργάζονται όταν αυτό είναι απαραίτητο.

Όπως αναφέρεται και στην ανάλυση συνεπειών ρύθμισης του νόμου η αύξηση των μεριδίων συμμετοχής στο Διεθνές Νομισματικό Ταμείο σε συνδυασμό με τη μείωση των νέων πιστωτικών διευθετήσεων θα διατηρήσει μεν τη δανειοδοτική τους ικανότητα στα 696 δισεκατομμύρια, ενώ παράλληλα θα μειώσει την εξάρτηση του ταμείου στους δανειοδοτικούς πόρους. Δεδομένου ότι το ταμείο είναι θεσμός βασιζόμενος κατά κύριο λόγο σε μερίδια συμμετοχής οι πιστωτικές διευθετήσεις μπορεί να χρησιμοποιηθούν μόνο όταν τα μερίδια συμμετοχής δεν επαρκούν για να καλύψουν τα αιτήματα για χρηματοδότηση από το Διεθνές Νομισματικό Ταμείο.

Επιπλέον, δεδομένου του γεγονότος ότι κατά τη διάρκεια των διεργασιών για τη Δέκατη Έκτη Αναθεώρηση των ποσοστώσεων υποστηρίχθηκαν πολλές και διαφορετικές απόψεις, ενώ η ολοκλήρωση της αναθεώρησης δεν ήταν αυτονόητη, τελικά η επίτευξή της στέλνει ένα ισχυρό μήνυμα ότι τα μέλη του Ταμείου μπορούν να επιδεικνύουν την απαιτούμενη σύμπνοια και να συνεργάζονται όταν αυτό είναι απαραίτητο. Έτσι το Διεθνές Νομισματικό Ταμείο επιβεβαιώνει και την λειτουργία του ως πλατφόρμα, όπου τα μέλη του μπορούν να βρίσκουν συλλογικές λύσεις σε παγκόσμια προβλήματα.

Γιατί η Ελλάδα, όμως, να συμφωνήσει με την αύξηση μεριδίου συμμετοχής του; Τα μερίδια συμμετοχής στο Διεθνές Νομισματικό Ταμείο δεν έχουν μόνο τον ρόλο του κεφαλαίου, που οφείλει κάθε μέλος στο ταμείο, αλλά συνδέονται με άλλες σημαντικές λειτουργίες και συγκεκριμένα προσδιορίζουν τον αριθμό των ψήφων που δικαιούται κάθε μέλος στις διαδικασίες αποφάσεις του ταμείου, προσδιορίζουν το ύψος της βοήθειας που μπορεί να λάβει μία χώρα από το ταμείο, καθορίζουν το μερίδιο κάθε χώρας σε περίπτωση που το ταμείο προχωρήσει σε γενική κατανομή SDR, όπως άλλωστε είχε συμβεί τον Αύγουστο του 2021, οπότε η χώρα μας έλαβε από το Διεθνές Νομισματικό Ταμείο 3 δισεκατομμύρια δολάρια Ηνωμένων Πολιτειών, περίπου επί της συνολικής κατανομής, που ήταν ύψους 650 δισεκατομμύρια δολάρια.

Με βάση τα παραπάνω η Ελλάδα έχει κάθε λόγο να αυξήσει σε απόλυτο αριθμό το μερίδιο συμμετοχής της στο Διεθνές Νομισματικό Ταμείο, διατηρώντας το ποσοστό συμμετοχής της. Ενδεικτικό της σύμπνοιας που υπάρχει αναφορικά με το ως άνω θέμα είναι ότι στις 15 Δεκεμβρίου του 2023, οπότε ολοκληρώθηκε η διαδικασία ψηφοφορίας της πρότασης του Διεθνούς Νομισματικού Ταμείου για αύξηση των μεριδίων συμμετοχής, η πρόταση υπερψηφίστηκε από το σύνολο μελών του ταμείου, που εκπροσωπούσαν το 92,86 της συνολικής δύναμης ψήφων.

Τονίζουμε δε ιδιαιτέρως το γεγονός ότι το σύνολο των χωρών της Ευρωπαϊκής Ένωσης έχουν συμφωνήσει με την αναθεώρηση των μεριδίων και είναι ήδη στη διαδικασία ολοκλήρωσης των εσωτερικών διαδικασιών τους προκειμένου να παράσχουν εγκαίρως τη συναίνεσή τους στο Διεθνές Νομισματικό Ταμείο.

Άλλωστε σε θέματα που αφορούν το Διεθνές Νομισματικό Ταμείο, πάντοτε συνεργαζόμαστε με τους Ευρωπαίους εταίρους μας προς συντονισμό των αποφάσεών μας, λαμβανομένων υπ’ όψιν πάντα των επιμέρους ιδιαιτεροτήτων και συμφερόντων, προφανώς, των χωρών μας.

Ακόμα, θα θέλαμε να επισημάνουμε ότι η αύξηση των συνολικών ποσοστώσεων του Διεθνούς Νομισματικού Ταμείου συνδέεται με τη δυνατότητα του Ταμείου να συνεχίσει να παρέχει βοήθεια στις πιο αδύναμες χώρες, ρόλος που ενισχύθηκε έτι περαιτέρω στα χρόνια των αλλεπάλληλων κρίσεων που χτύπησαν κυρίως τις ευάλωτες χώρες. Η Ελλάδα άλλωστε στηρίζει τον ρόλο αυτό του ταμείου, γεγονός που αποδεικνύεται και από την παροχή πόρων από τη χώρα μας στο Poverty Redaction and Growth Trust, μέσω του οποίου το Διεθνές Νομισματικό Ταμείο παρέχει χρηματοδότηση με πολύ ευνοϊκούς όρους σε χώρες χαμηλού εισοδήματος.

Συνεπώς με το υπό συζήτηση νομοσχέδιο δεν πρέπει να δαιμονοποιηθεί η πολιτική συζήτηση, αλλά τι γίνεται; Ενισχύουμε την αξιοπιστία και το κύρος της χώρας μας μέσω της ενίσχυσης της συμμετοχής της σε έναν μεγάλο διεθνή οικονομικό οργανισμό, ο οποίος αποτελεί τον δανειστή έσχατης ανάγκης σε περιπτώσεις σοβαρών δημοσιονομικών ανισορροπιών ή ανισορροπιών ισοζυγίου πληρωμών. Η συμμετοχή της χώρας στην αύξηση των μεριδίων συμμετοχής με την παράλληλη μείωση των νέων διευθετήσεων δανεισμού, θα συμβάλει στην ικανότητα του ταμείου να ανταποκρίνεται στις έκτακτες χρηματοδοτικές ανάγκες αναδυόμενων οικονομιών, οι οποίες αντιμετωπίζουν εξαιρετικές προκλήσεις αναφορικά με την εξυπηρέτηση του χρέους τους, τη διασφάλιση της ευημερίας των πολιτών τους εντός ενός πλαισίου οικονομικής ανάπτυξης, καθώς και την αποτελεσματική αντιμετώπιση των παγκόσμιων προκλήσεων, όπως είναι η κλιματική κρίση και οι ραγδαίες τεχνολογικές εξελίξεις.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση της υπ’ αριθ. 79-1 Απόφασης του Συμβουλίου Διοικητών του Διεθνούς Νομισματικού Ταμείου σχετικά με τη Δέκατη Έκτη Γενική Αναθεώρηση των Μεριδίων Συμμετοχής και του πίνακα για τη μείωση των Νέων Διευθετήσεων Δανεισμού».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Η ψήφιση περιλαμβάνει την αρχή του νομοσχεδίου, τρία άρθρα, το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι,εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της υπ’ αριθ. 79-1 Απόφασης του Συμβουλίου Διοικητών του Διεθνούς Νομισματικού Ταμείου σχετικά με τη Δέκατη Έκτη Γενική Αναθεώρηση των Μεριδίων Συμμετοχής και του πίνακα για τη μείωση των Νέων Διευθετήσεων Δανεισμού |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο τρίτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς το σχέδιο νόμου του Υπουργείου Εθνικής Οικονομίας και Οικονομικών: «Κύρωση της υπ’ αριθ. 79-1 Απόφασης του Συμβουλίου Διοικητών του Διεθνούς Νομισματικού Ταμείου σχετικά με τη Δέκατη Έκτη Γενική Αναθεώρηση των Μεριδίων Συμμετοχής και του πίνακα για τη μείωση των Νέων Διευθετήσεων Δανεισμού» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 145α)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 13:01΄ λύεται η συνεδρίαση για αύριο, ημέρα Πέμπτη 31 Οκτωβρίου 2024 και ώρα 10:00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας «Ρυθμίσεις για τον εκσυγχρονισμό της διαχείρισης αποβλήτων, τη βελτίωση του πλαισίου εξοικονόμησης ενέργειας, την ανάπτυξη των έργων ενέργειας και την αντιμετώπιση πολεοδομικών ζητημάτων», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**